Midhiya aharuge list ah zakaaiy behumakee rangalhu gotheh noon: Dr.Shaheem | Mihaaru\nމިދިޔަ އަހަރުގެ ލިސްޓަށް ޒަކާތް ބެހުމަކީ ރަނގަޅުގޮތެއް ނޫން: ޑރ. ޝަހީމް\n15 މެއި 2020 - 22:53\nޑރ. ޝަހީމް ކުރެއްވި ޓުވީޓެއްގައި ވިދާޅުވީ މިދިޔަ އަހަރުގެ ހާލަތާއި މި އަހަރުގެ ހާލަތު ވަރަށް ތަފާތު ކަމަށެވެ. ކޮވިޑް-19ގެ ސަބަބުން ގައުމަށް ދިމާވެފައިވާ ދަތި ހާލަތުގައި އެތައް ބައެއްގެ ވަޒީފާ ގެއްލި މީހުން ހާލުގައިޖެހިފައިވާ ކަމަށާއި އެހެންވެ މި އަހަރު ޒަކާތް ބަހާއިރު ލިސްޓު އާ ނުކޮށް ޒަކާތް ބެހުމަކީ ޝަރުއީ ނަޒަރަކުން ބަލާއިރު ވެސް ރަނގަޅު ގޮތެއް ނޫން ކަމަށް ޝަހީމް ވަނީ ވިދާޅުވެފަ އެވެ.\nޝަހީމް ވިދާޅުވީ ދީނީ ކަންކަން ކުރަން ޖެހޭނީ ހާލަތަށް ރިއާޔަތްކޮށްގެން ކަމަށެވެ.\nMi dhiya aharuge haalathu mi aharuge haalathaa thafaathu! Mihaaru ethah bayeh ge vazeefaa gelli meehun haalugai jehifaivaa iru, midhiya aharuge list ah Amalu kurumaki sharuee nazarun balaa iru ves hama jehey kameh noon. Dheenee kankan kuran jeheynee Haalathah ri'aayay koh! https://t.co/tzoWrMbQv3\n— Mohamed Shaheem Ali Saeed (@Mohamedshaheem1) May 15, 2020\nޒަކާތުގެ ގޮތުގައި ދެ މިލިއަނަށް ވުރެ ގިނަ ރުފިޔާ މިހާތަނަށް ލިބިފައިވާއިރު، މި އަހަރުގެ ފިތުރު ޒަކާތް ބަހަން ނިންމާފައި ވަނީ މިދިޔަ އަހަރުގެ ފަގީރުންގެ ލިސްޓަށް ކަމަށް އިސްލާމިކް މިނިސްޓާ ޑރ. އަހްމަދު ޒާހިރު ވަނީ ޓީވީ އިންޓަވިއުއެއްގައި ވިދާޅުވެފަ އެވެ.\nއިސްލާމިކް މިނިސްޓްރީން ކުރިން ބުނެފައިވާ ގޮތުގައި، މި ވަގުތު ރާއްޖޭގައި ފަގީރުންގެ ގޮތުގައި ރަޖިސްޓްރީވެފައިވަނީ 8،764 މީހުންނެވެ. މިހާރު ހާލަތު އޮތް ގޮތުން ނިންމާފައި ވަނީ ޒަކާތް ލިބޭ މީހުންނަށް އެ މީހުންގެ އެކައުންޓަށް ޒަކާތުގެ ފައިސާ ޖަމާވާނެ އިންތިޒާމް ހަމަޖައްސަން ކަމަށް ވެސް މިނިސްޓްރީން ވަނީ ބުނެފަ އެވެ.\nމާލޭގައި ކޮވިޑް-19 ފެތުރެން ފެށުމާއެކު މުޅި މާލެ ލޮކްޑައުންކޮށްފައިވާއިރު މިއަހަރުގެ ފިތުރު ޒަކާތް ދެއްކުން އޮތީ ހަމައެކަނި އޮންލައިންކޮށް ފައިސާއިންނެވެ. ގޮވާމުން މިފަހަރު ޒަކާތް ބަލެއް ނުގަނެ އެވެ.\nޒަކާތް އިސްލާމިކް މިނިސްޓްރީ ފިތުރު އީދު ޑރ. މުހައްމަދު ޝަހީމް އަލީ ސައީދު\nރޮހިންޖާ ފަންޑުވެސް ގުދުސް ފަންޑުވެސް ބޮސްނިޔާ ފަންޑުވެސް ވީ ހުދު ކާފޫރަށް ! ބުރަ މަސަތްކަތުން ހައްޖަށް ދާން އެއްކުރާ ފައިސާ ކޮޅުވެސް މި މީހުން ގެ އަތުގައި ޖެހޭއިރަށް ގަނީމާ މުދަލުގެ ގޮތުގައި ބަހާ ފައިސާ އަށް ހިޔާނަތްތެރިވޭ...1 ..ކުރީ ޒަމާނު ވާހަކަ ތަކުގައި ވެސް އަޑުނާ ފަދަ ހިޔާނާތްތެރިންތަކެއް\nމުދަލު ޒަކާތް ވެސް ހިތުހުރި ބަޔަކަށް ބަހާތަނެއް . އުޥަލަން ޖެހޭ މިނިސްޓްރީ އެއް\nމިވެރިން މިކުރާ ހުރިހާކަމެއްވެސް ހަމަ ރަނގަޅުދޯ އަމީނު ދީދީ ދައުރުގެ ފަގީރުންގެ ލިސްޓަކަށް މިހައަރު ޒަކާތްބަހާބަލަ މާރަނގަޅުވާނެ ކޮންމެ މީހަކު ބުއްޏަސް ރަނގަޅުވާހަކައެއް ވާނީ ރަނގަޅުވާހަކަޔަކަށް ބަސްބުނާ މީހަކަށް ނޫންބަލަންވީ ބުނިބަހަށް ބަލަންވީ...\nމިއޮއްފަދަ ސަރަހައްދުގައި ނެތްވަރުގެ އާމްދަނީގެ ގޮތުން މުއްސަނދި ގައުމުގައި (ޖީޑީޕީ ޕަރ ކެޕިޓާ އަހަރަކަށް 150،000 ރުފިޔާ ޖެހޭ)، %100 މުސްލިމް ގައުމުގައި، ފިތުރު ޒަކާތް ދީގެން ފަގީރުންނަށް މިލިބެނީ ބޮލަކަށް އަހަރަކަށް 600 އެއްހާ ރުފިޔާ؟ މާނައަކީ 400000 ދިވެހިން ޒަކާތްދެއްކީމައި މީހަކަށް މިދެވެނީ އަހަރަކަށް 15 އަށް ވުރެ ކުޑައެއްޗެެކޭ؟ ޝޭމް އޮން އަސް.\nދީނީ އިލްމުވެރިން އެއްބަޔަކު އަނެއްބަޔަކާ ހިޔާލުތަފާތުވާ ކަންކަމުގައި ޢާންމުންގެ ތެރޭގައި ގޮންޖައިހައި ހެދުންތޯ އިސްލާމްދީނުގައި އޮންނަ އުޞޫލަކީ؟ ނޫނީ މީ އަމިއްލައަށް މަޝްހޫރުވާ އުޅޭ މީހެއްބާ؟\nޝަހީމް ބުންޏަސް އެއީ ތެދެއް،،، އަޅެ އިޔާޒު މިކަމާ ބަހެއް ބުނެބަލަ... ހައްގު ބަސް ބުނާކަށް ނުކެރޭނެ\nޢެލިސްޓު އެންމެ ކުރީގާ އިންނަން ވާނީ ސަހީމްގެ ނަން. ދެން ފަގީރުންކަމަ ރަޖިސްޓުރީވީ މީހުން މަޑު ކޮއްލަން ޖެހޭނީ. ޢާ ލިސްޓެއް ހެދެންދެން. ދެ ތިން މަހެއް ނަގާފާނެ. ކެއިކޮއްލާ އޭނަ ބުނީމަ ހަދަންތާ ޖެހޭނީ.\nރައްޔިތުން ބަލައި ނުގަތީމަ ގައުމު ދޫކޮށް ފިލި މީހެއް މިގައުމުގެ ކަންކަމާ ނުބެހިހުރޭ\nނަޒީރު ހުސައިން ޢަލީ\nނޭގޭ ވަހަކަ ނުދައްކާ އިސްލާމީ އުންމަތް އެމަނިކުފާނު ބަލައިގަނޭ.\nހިތުން ސަރުކާރު ޒިންމާދާރު ކުރުވަނީ.. މީނައަށް ބައިއެޅޭ ގޮތަށް އާ އޮނިގަޑު ހެދީމަ ހުންނާނީ ރަގަޅަށް..\nފަހުދިހައިގެ ރޭތަކުގައިވެސް ތިޔަ ސިޔާސީ ހަސަދަވެރިކަން ދޫކުރާކަށް ނުވޭތަ. ކޮންމެ މީހަކު ބުންޏަސް ހެޔޮ ވާހަކައެއް ވާނީ ހެޔޮ ވާހަކައަކަށް. އެތައް ހާސް ބައެއްގެ ވަޒީފާ ގެއްލިި މިއަދު ވަނީ ނިކަމެތިވެފަ. މި ދަނޑިވަޅުގަ ރަނގަޅުވާނީ ލިސްޓް އިޞްލާހުކުރުން. އޮންލައިންކޮށްވެސް އެކަން ކުރެވެން އެބަ އޮތް.\nޑރ. ޝަހީމް ތި ވިދާޅުވިގޮތަށް ހާލަތަށް ރިއާޔަތްކުރާއިރު އާންމުހާލަތުގައި ފަގީރުންގެގޮތުގައި ރަޖިސްޓްރީވެފައިވާ 8،764 މީހުންގެ ދިރިއުޅުމުގެހާލަތު މިދަޑިވަޅު ވަޒަންކޮށްލަންވެސް އުދަގޫ. މިހާރު އެންމެބޮޑު ނިކަމެތިކަމެއް ލިބިފައިވާނީ އެމީހުންނަށް. ސަބަބަކީ އާންމުހާލަތުގައި އެ 8،764 މީހުން އުޅޭނީ މިއަދު ވަޒީފާ ގެއްލިފައިވާ މީހުންގެ ފަރާތުން ލިބޭ އެހީން ކަމަށްވެފައި މިދުވަސްވަރު އެމީހުންގެ ފަރާތުން ފަގީރު އަވައްޓެރިއާއަށް ދޭނެ އެއްޗެއްވެސް ނޯންނާނެތީ.\nވަރަށް ދެރަ ކަމެއް! އެއް އަހަރު ފަގީރުކޮށް ހުންނަ މީހާ އަނެއް އަހަރު ފަގީރުކަން ފިލައި ވަޒީފާވެސް ލިބޭ. އެއަހަރެއްގެ ޒަކާތް ނަގަން ޖެހޭނީ އެއަހަރަކު އެވަގުތަށް ފަގީރުންނަށް ގޮތުގައި ލިސްޓުކިރެވޭ މީހުންނަށް. ހާލަތެއް ބަދަލުވުމަށް އެއް އަހަރަކީ ވަރަށް ދުވަސް.


Aharuge furathama hafthaagai 20,000 ah vure gina touristun | Mihaaru\nއަހަރުގެ ފުރަތަމަ ހަފުތާގައި 20،000 އަށްވުރެ ގިނަ ޓޫރިސްޓުން\n08 ޖެނުއަރީ 2021 - 14:38\nމިއަހަރުގެ ފުރަތަމަ ހަފުތާ ނިމުނު އިރު 20،612 ޓޫރިސްޓުން ރާއްޖެއަށް ޒިޔާރަތްކޮށްފި އެވެ.\nޓޫރިޒަމް މިނިސްޓްރީން ނެރުނު ތަފާސްހިސާބުތައް ދައްކާ ގޮތުގައި އިއްޔެގެ ނިޔަލަށް ކޮންމެ ދުވަހަކު 2،000 އަށްވުރެ ގިނަ ޓޫރިސްޓުން ރާއްޖެއަށް ޒިޔާރަތް ކުރެ އެވެ. މިދިޔަ ހަފުތާފައި އެންމެ ގިނަ ޓޫރިސްޓުން އައީ އާދީއްތަ ދުވަހު އެވެ. އެއީ 4،195 ޓޫރިސްޓުންނެވެ.\nމި އަހަރުގެ މިހާތަނަށް އެންމެ ގިނަ ޓޫރިސްޓުން އައީ ރަޝިއާއިންނެވެ. އެއީ 5،331 ޓޫރިސްޓުންނެވެ. މިއީ މިހާތަނަށް އައި ޓޫރިސްޓުންގެ 25.9 ޕަސެންޓެވެ.\nދެ ވަނަ އަށް އެންމެ ގިނަ ޓޫރިސްޓުން އިންޑިއާ އިން އައިސްފައި ވާއިރު އެ ގައުމުން މިހާތަނަށް 1،816 ޓޫރިސްޓުން ވަނީ ޒިޔާރަތްކޮށްފަ އެވެ. އިންޑިއާ އަކީ މިދިޔަ އަހަރު ރާއްޖެއަށް އެންމެ ގިނަ ޓޫރިސްޓުން އައި ގައުމެވެ.\nތަފާސްހިސާބުތައް ދައްކާ ގޮތުގައި ހަތަރު ވަނަ އަށް އެންމެ ގިނައިން ޔޫކްރޭނުން ޓޫރިސްޓުން އައިސްފައި ވާއިރު ހަތަރުވަނައަށް އެންމެ ގިނަ ޓޫރިސްޓުން އައީ ކަޒަކިސްތާނުންނެވެ. ކޮވިޑް-19ގެ ސަބަބުން ރާއްޖޭގެ ބޯޑަރު މިދިޔަ އަހަރު ބަންދުކުރުމަށް ފަހު އަލުން ހުޅުވި ފަހުން މި ދެ ގައުމުން ރާއްޖެއަށް އަންނަ ޓޫރިސްޓުންގެ އަދަދު އަންނަނީ އިތުރުވަމުންނެވެ.\nމި އަހަރުގެ މިހާތަނަށް 565 ޓޫރިސްޓު ފެސިލިޓީއަކުން އަންނަނީ ހިދުމަތް ދެމުންނެވެ. އެއީ 141 ރިސޯޓާއި 11 ހޮޓަލާއި 131 ސަފާރީ އާއި 282 ގެސްޓުހައުސް އެވެ.\nޓޫރިޒަމް މިނިސްޓްރީން ލަފާކޮށްފައިވާގޮތުގައި މި އަހަރު 1.5 މިލިއަން ޓޫރިސްޓުން ރާއްޖެއަށް ޒިޔާރަތް ކުރާނެ އެވެ.\n12 މަސް ×4ހަފްތާ × 20000 = 960000 އެއް މިލިއަންވެސް ނާރާދެއްތޯ. 1.5 މިލިއަން ހަމަކުރަން ރަނގަޅު ކުރަންޖެހޭ ވަރަށްބޮޑަށް.\nޢަދިވެސް ޓޫރިޒަމްތަ ޕުރޮމޮޓު ކުރަންވީ. ޓޫރިޒަމް ނޫން ގޮތެއް ހޯދާނީ ކޮން އިރަކުންތަ؟\nފެލޭނީވެސް އެއެއްޗެއްގަ ހުރި ދިޔައެއް.\nއިތުރު އިންޑަސްޓްރީ އެއް ފައްކާ ކުރުމަކީ އެއްރެޔަކުން ވާނޭކަމެއްނޫން. ދުވަސް ނަގާނެ. މަސްވެރިކަމަކީވެސް ރާއްޖެ ވަރަށް ކުރިއެރުވޭނޭ ކަމެއް އަދިވެސް.\nޓޫރިސްޓުން އަންނަ އަދަދު ގިނަވުމަކީ އުފަލެއްތަ މިހާރު؟ ގިނަ މީހުން އަންނަ ވަރަކަށް ކޮވިޑް ގައުމުގައި ގިނަވާނަމަ ތިޔަ ޓޫރިޒަމުން އަޅާ ރަންބިހުގެ ބިސްގަނޑު ރައްޔިތުންނަށް ކާން ލިބެނީ އެއްވެސް މީރުކަމެއް ނެތް ހިތި ބޭހެއްގެ ސިފައިގަ.


EC ge SG ge magaamah Hassan Zakariyaa | Jazeera\tއީސީގެ އެސްޖީގެ މަގާމަށް ހަސަން ޒަކަރިއްޔާ - Jazeera\nއީސީގެ އެސްޖީގެ މަގާމަށް ހަސަން ޒަކަރިއްޔާ\nއިބްރާހިމް މުޢާން އަބްދުﷲ June 10, 2021 90 views0\nއިލެކްޝަން ކޮމިޝަނުގެ ސެކްރެޓެރީ ޖެނެރަލްގެ މަގާމަށް ހަސަން ޒަކަރިއްޔާ އައްޔަނުކޮށްފިއެވެ.\nއިލެކްޝަން ކޮމިޝަންގެ ސެކްރެޓެރީ ޖެނެރަލްގެ މަގާމަށް މީހަކު އައްޔަނުކޮށްފައި މިވަނީ މި މަގާމު ހުސްކޮށް ހުންނަތާ ތިން އަހަރު ފަހުންނެވެ. އިލެކްޝަން ކޮމިޝަނުގެ ސެކްރެޓެރީ ޖެނެރަލްގެ މަގާމުގައި އެންމެފަހުން ހުންނެވީ މިހާރުގެ އެޑިޔުކޭޝަން މިނިސްޓްރީގެ ޕާމަނެންޓް ސެކްރެޓެރީގެ މަގާމުގައި ހުންނެވި އަހްމަދު އަލީއެވެ.\nހަސަން ޒަކަރިއްޔާ އިލެކްޝަން ކޮމިޝަނުގެ ސެކްރެޓެރީ ޖެނެރަލްގެ މަގާމަށް އައްޔަނުކުރުމުގެ ކުރިން ވަނީ އެ ކޮމިޝަނުގެ ޑިރެކްޓަރުގެ މަގާމު ފުރުއްވާފައެވެ. ހަމަމިޔާއެކު، މިއަދާހަމައަށް އޭނާވަނީ އިލެކްޝަން ކޮމިޝަނުގެ ވަގުތީ ސެކްރެޓެރީ ޖެނެރަލްގެ މަގާމު ވެސް އަދާކުރައްވާފައެވެ.\nއިލެކްޝަން ކޮމިޝަނުގެ ސެކްރެޓެރީ ޖެނެރަލްގެ މަގާމު ހުސްކޮށް ގިނަ ދުވަސްތަކަކަށް ހުރުމުގެ ސަބަބުން ރައްޔިތުންގެ މަޖިލީހުންވެސް ވަނީ އެމަގާމަށް މީހަކު އައްޔަނުކުރުމަށް އަންގާފައެވެ.\nމިމަގާމަށް މީހަކު އައްޔަނުކުރުމުށް އެމަގާމަަށް ކުރިމަތިލުމަށް ހުޅުވާލުމަށްފަހު ކުރިމަތިލާ ކެންޑިޑޭޓުންގެ ތެރޭގައި އިންޓަވިއުތަކެއް ހިންގެއެވެ. އަދި އެއަށްފަހު ކޮމިޝަންގެ މެންބަރުންގެ މެދުގައި ނެގޭ ވޯޓަކުން އަގުލަބިއްޔަތުން ހޮވޭ މީހަކު އިލެކްޝަން ކޮމިޝަނުގެ ސެކްރެޓެރީ ޖެނެރަލްގެ މަގާމަށް އައްޔަނުކުރެވެއެވެ.\nއިލެކްޝަން ކޮމިޝަނުގެ ސެކްރެޓެރީ ޖެނެރަލްގެ މަގާމަށް އައްޔަނުކުރެވިގެން އައި ހުސެން ޒަކަރިއްޔާއަކީ ފާއިތުވި ދިޔަ އިންތިހާބުތަކަށް ރައްޔިތުން ހޭލުންތެރި ކުރުވުމުގައި މުހިންމު މަސައްކަތްތަކެއް ކުރައްވަމުން އައި ބޭފުޅެކެވެ.\nވެކްސިންގެ ފުރަތަމަ ޑޯޒް އިއްޔެ ޖަހާފައިވަނީ 223 މީހުން\nކުޑަކުދިންނަށް މިސްކު ޖެހުމުގެ ފުރުސަތު ބޮޑު: ޑރ. ފައިސަލް\nމިއަދު ކޮވިޑަށް 172 މީހަކު ޕޮޒިޓިވް


Ramazan Mahuge Islaamun - Thibaa Akyves Eyge Meeheh Tha? | Dhiislam\nއައްޝައިޚް މުޙައްމަދު ޝާފިއު ބިން އަބްދުލްޣަފޫރު އޯގަސްޓް 6, 2010\nރޯދަމަހުގައި މުސްލިމުންގެ ކަންތައްތައް ހުންނަގޮތުން ފަސް ބަޔަކަށް އެމީހުން ބެހިދާނެއެވެ. ފުރަތަމަ ބައިގެ މީހުންނީ ރޯދަމަހަށްޓަކައި ކެތްތެރިކަމެއްނެތި އިންތިޒާކުރާ، އެމަހަށް ތައްޔާރުވާ މީހުންނެވެ. ފަރުޟު އަޅުކަން ކުރުމުގައި އެމީހުން މުރާލިވެއެވެ. މުޞްތަޙައްބު ޙަރަކާތްތަކުގައި ގިނަވަޤުތު ހޭދަކުރެއެވެ. އެއީ މިދުނިޔެއަށް ކައުކުރެއްވި މާތް ރަސޫލާ މުޙައްމަދު ޞައްލަ ﷲ ޢަލައިހި ވަސައްލަމްގެ ފިޔަވަޅުފުޅުތައް މަތީން ހިނގަން މަސައްކަތްކުރާ ތަޤުވާވެރީންނެވެ.\nތިންވަނަ ބައިގެ މީހުންނީ މިމަހު ނޫނީ ﷲ އެންގެވި ގޮތަށް އަޅުކަން ކުރުމުގައި ފަރުވާ ނުބަހައްޓާ މީހުންނެވެ. މިމީހުންނީ "ރޯދަމަހުގެ އިސްލާމުން" ނެވެ. ރޯދަމަސް އައުމުން މިމީހުން އަޅުކަމުގައި އުޅެއެވެ. ނަމާދުކުރުމަށް ފަރުވާ ބަހައްޓައެވެ. ރޯދަމަސް ނިމުމުން ނަމާދުކުރުން ނިމެއެވެ. މާތް ﷲ ރުއްސަވާފައި ވަނިކޮށް ނިޔާވުމަކީ އެމީހުންނަށް އޮތް އެންމެ ރަނގަޅު ގޮތެވެ.


Raajjeyge 85% Meehun Vaccine Furihama Koffi - Vaguthu\nރާއްޖޭގެ އާބާދީގެ %85 މީހުން ވެކްސިން ފުރިހަމަކޮށްފައިވާ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nއދ.ގެ އާއްމު މަޖިލީހުގައި މިރޭ ދިވެހި ބަހުން ކުރެއްވި ތަގުރީރުގައި ރައީސް ވަނީ މުޅި ދުނިޔެއަށް ދިމާވެފައިވާ ކޮވިޑް-19އިގެ ބަލިމަޑުކަމަކީ ކުދި ބޮޑު ހުރިހާ ގައުމަކަށް ވެސް ދިމާވެފައިވާ ހައްސާސް މައްސަލައެއްކަން ފާހަގަކުރައްވާފައެވެ. އެ ވަބާއިން ސަލާމަތްވާން ގައުމުތަކުން އެކުގައި މަސައްކަތް ކުރަން ޖެހޭ ކަމަށް ވެސް ރައީސް ވަނީ ވިދާޅުވެފައެވެ. އަދި އެ ބަލިން ރައްކާތެރިވުމަށް އޮތް އެންމެ ބޮޑު ހައްލަކީ ވެކްސިން ކަމަށް ވާއިރު ހަމަހަމަކަމާއެކު ވެކްސިން ފޯރުކޮށްދިނުމަކީ ނުހަނު މުހިންމު ކަމެއް ކަމަށް ރައީސް ވިދާޅުވިއެވެ.\nރައީސް އިބްރާހިމް މުހައްމަދު ސޯލިހް، . --- ފޮޓޯ: ރައީސް އޮފީސް\nކޮވިޑް-19 އިން ރާއްޖެ އަށް ކުރާ އަސަރު ކުޑަ ކުރުމަށް ކުރި މަސައްކަތްތައް ފަށަން ޖެހުނީ ސުމަކުން ކަމަށް ސިފަކުރައްވާ ރައީސް ވިދާޅުވީ ކޮވިޑް ފެތުރުން ކޮންޓްރޯލް ކުރުމަށްޓަކާ ޒަމީރު ނޭދޭ ކިތަންމެ ކަމެއް ކުރަން ޖެހުނު ކަމަށެވެ. އެގޮތުން ރާއްޖޭގެ އިގްތިސާދަށް ބޮޑު ލޮޅުމެއް އަންނަ ގޮތަށް ރާއްޖޭގެ ބޯޑަރު ބަންދުކުރުމަކީ އުނދަގޫ ނިންމުމެއް ކަން ރައީސް ފާހަގަކުރެއްވިއެވެ.\nކޮވިޑްގެ ހާލަތާއި ކުރިމަތިލާ، އެ ބަލީގެ ސަބަބުން ދިމާވެދާނެ ކަމަކަށް ސިއްހީ މާހިރުންގެ ލަފަޔާއި އިރުޝާދާއެކު ރާއްޖެ އިން ތައްޔާރުވަމުން އައި ކަމަށާއި، ޒަރޫރީ ތަކެތި ގުދަންކުރުމާއި، ވޮލެންޓިއަރުން އިތުރުކުރުމުގެ އިތުރުން ވެކްސިން ފުރިހަމަކުރުމުގެ މަސައްކަތް ކުރިއަށް ގެންގޮސްފައިވާކަން ރައީސް ފާހަގަކުރެއްވިއެވެ. އެ މަސައްކަތްތަކުގެ ނަތީޖާ ރަނގަޅުކަމަށް ރައީސް ވަނީ ވިދާޅުވެފައެވެ. އަދި ރާއްޖޭގެ ވެކްސިން އާއި ގުޅޭ އަދާހަމަތައް ރައީސް ހިއްސާކުރެއްވިއެވެ.\n"އެ ދުވަހު ގައުމުލީ ފުންނޭވާއަށް މިވަގުތު ވަނީ ހަމަޖެހުމެއް ލިބިފަ. އަޅުގަނޑު މިއަދު މިތާހުރެ މިވާހަކަ ދައްކާއިރު ވެކްސިން ޖެހޭ އުމުރުފުރާގެ 95 އިންސައްތަ އަށްވުރެ ގިނަ ކިޔަވާ ކުދިންގެ ވެކްސިން ފުރިހަމަ ވެއްޖެ. އަދި ރާއްޖޭގާ ދިރިއުޅޭ އާބާދީގެ 85 އިންސައްތަ އަށްވުރެ ގިނަ މީހުން ވެކްސިން ފުރިހަމަކޮށްފި ސްކޫލްތައް ފެށިއްޖެ. ވިޔަފާރިތައް ހިނގައިގެންފި. ބޯޑަކާއެކު ރިސޯޓުތައް ހުޅުވިއްޖެ." ރައީސް ވިދާޅުވިއެވެ.\nކޮވިޑުން ރައްކާތެރިވުމަށް މިހާތަނަށް 390،965 އށް ވުރެ ގިނަ މީހުން ފުރަތަމަ ޑޯޒު އަދި 331،405 މީހުންނަށް ވުރެ ގިނަ މީހުން ވަނީ ވެކްސިންގެ ދެ ޑޯޒު ފުރިހަމަކޮށްފައެވެ. އަދި ކޮވިޑް-19 އިން ދިފާއުވާ ޖަހާ ވެކްސިން، 22،093 ދަރިވަރުން ފުރިހަމަކޮށްފިއެވެ.\nކ.އަތޮޅު އެޑިއުކޭޝަން ސެންޓަރުގެ ދަރިވަރަކަށް ވެކްސިން ދެނީ، ފޮޓޯ: ކ.އޭއީސީ\nރާއްޖޭގައި މިހާރު ސްކޫލްތަކަށް ވަދެ ނިކުމެވޭނީ ވެކްސިންގެ ޑޯޒުތައް ފުރިހަމަކޮށްފައިވާ މީހުންނަށެވެ. ސްކޫލުގައި މަސައްކަތްކުރާ އެންމެން ވެސް ވީހާ ވެސް އަވަހަކަށް ވެކްސިން ޖެހުމަށް ވަނީ އިލްތިމާސްކޮށްފައެވެ.\nމީގެ އިތުރުން ކޮވިޑް-19 ވެކްސިން އޮގަސްޓް މަހުގެ ނިޔަވަލަށް ފުރިހަމަ ނުކުރާ މީހުންނަށް ސެޕްޓެމްބަރު މަހުގެ 01 ވަނަ ދުވަހުން ފެށިގެން ބޮޑެތި ފިޔަވަޅުތަކެއް އެޅުމަށް ކުރިން ނިންމިއެވެ. އެގޮތުން ވެކްސިން ފުރިހަމަ ނުކުރާ ފަރާތްތަކަށް ރެސްޓޯރެންޓްތަކާއި، ފިހާރަތަކާއި ޖިމްތަކަށް ވެސް ނުވަދެވޭ ގޮތަށް ހަމަޖައްސަން އޭރު ކަމާއި ބެހޭ ފަރާތްތަކުން ވަނީ ނިންމާފައެވެ.\nނަމަވެސް އިކޮނަމިކް މިނިސްޓްރީން ފަހުން ކުރި އިއުލާނެއްގައި ބުނީ ސެޕްޓެމްބަރު އެކަކުއިން ފެށިގެން ފިޔަވަޅު އަޅަން ވާނީ ވެކްސިންގެ އެއްވެސް ޑޯޒެއް ފުރިހަމަނުކުރާ ފަރާތްތަކާއިމެދު ކަމަށެވެ. އެގޮތުން އަޅަން އެންގި ފިޔަވަޅުތަކުގެ ތެރޭގައި ރަޖިސްޓްރީކޮށްފައިވާ ވިޔަފާރި (އަމިއްލަ ފަރުދުންގެ ވިޔަފާރި، ކުންފުނި، ޕާރޓްނަރޝިޕް، ކޯޕަރޭޓިވް ސޮސައިޓީ) ތަކުގައި މަސައްކަތްކުރާ މުވައްޒަފުން ވެކްސިން ފުރިހަމަކުރުމާއި އަދި ވެކްސިންގެ އެއްވެސް ޑޯޒެއް ފުރިހަމަ ނުކުރާ ފަރާތްތަކުން، ޕީ.ސީ.އާރ ޓެސްޓް ހަދައިގެން މަސައްކަތަށް ނުކުތުމަށް އެންގުން ހިމެނެއެވެ.\nއަދި އިމްޕޯޓް މުދާ ވިއްކާ ތަންތަނުން އަދި ކާބޯތަކެތީގެ ޚިދުމަތްދޭ ތަންތަނުން ޚިދުމަތް ފޯރުކޮށްދިނުމުގައި ވެކްސިން ޖަހާފައިވާ ފަރާތްތަކަށް އިސްކަންދިނުމަށް އެންގުމާއި ކުރިން އަންގާފައި އޮތީ ވެކްސިން ފުރިހަމަ ނުކުރާ މީހުންނަށް ކާބޯތަކެތީގެ ޚިދުމަތްދޭ ތަންތަނުން ޚިދުމަތް ދީގެން ނުވާނެ ކަމަށް އެ ވުޒާރާއިން އެންގެވިއެވެ.\nހަމައެހެންމެ ޖިމްތަކާއި ސެލޫން ފަދަ ވިޔަފާރިތަކުން، ޚިދުމަތް ހޯދާ ފަރާތަކީ ވެކްސިންގެ އެއްވެސް ޑޯޒެއް ފުރިހަމަ ނުކުރާ ފަރާތެއްނަމަ، ޚިދުމަތް ނުދިނުމަށް މިއަދު ވަނީ އަންގާފައެވެ. ކުރިން ނިންމާފައި އޮތީ ވެކްސިންގެ ދެޑޯޒް ނުޖަހާނަމަ ޖިމްތަކާއި ސެލޫން ފަދަ ވިޔަފާރިތަކުން ހިދުމަތް ދީގެން ނުވާނެ ކަމަށް އެ ވުޒާރާއިން ވިދާޅުވިއެވެ.\nސެޕްޓެމްބަރު 22, 2021 08:15\nރައްޔިތުންގެ އަސާސީ ޙައްގުތަކަށް އަރައިގަނެ ދަތިކުރުމުގެ ފިޔަވަޅުތައް އަޅައި، ނުވިތާކަށް މަޖުބޫރު ކޮށްގެން ތިޔަކަމެއް ކުރީ. މާ ބޮޑާވެފަ 80 ޕަސެންޓް މީހުން ވެކްސިން ޖެހި އޭ ކިޔާނެ ކަމެއް ނެތް. ނާގާބިލް ސަރުކާރު، ލާދީނީ ބައިގަނޑު.


NIC ah alun kurimathilaan hulhuvaalan lafaa aruvanee | Mihaaru\nއެންއައިސީ އަށް އަލުން ކުރިމަތިލާން ހުޅުވާލަން ލަފާ އަރުވަނީ\nރައްޔިތުންގެ މަޖިލިހުގެ ޖަލްސާއެއް ކުރިއަށް ދަނީ. އެންއައިސީގެ މެމްބަރެއްގެ މަގާމު ހުސްވީ އެތަނުގައި ހުންނެވި ފަރުހާދު އިސްތިއުފާ ދެއްވުމާ ގުޅިގެން.--- ފޮޓޯ: މަޖިލިސް\n22 ޖުލައި 2019 - 14:35\nއެންއައިސީގެ މެމްބަރު ކަމަށް ހުށަހެޅުމުގެ ފުރުސަތު ރައީސް އޮފީހުން ހުޅުވައިލީ އެ ކޮމިޝަންގެ ރައީސްކަން ކުރެއްވި މެމްބަރު މުހައްމަދު ފަރުހާދު އިސްތިއުފާ ދެއްވުމުންނެވެ. އެގޮތުން އެންއައިސީގެ މެމްބަރު ކަމަށް ކުރިމަތިލުމުގެ ފުރުސަތު ހުޅުވާލުމާ ގުޅިގެން 26 މީހަކު މެމްބަރު ކަމަށް ކުރިމަތިލި އެވެ.\nއެންއައިސީގެ މެންބަރު ކަމަށް ކުރިމަތިލި މީހުންގެ ނަންތައް ދިރާސާ ކުރަން މަޖިލިހުގެ މިނިވަން މުއައްސަސާތަކުގެ ކޮމިޓީ އަށް ފޮނުވުމުން އެ ކޮމިޓީން އެންމެ މަތިން މާކްސް ދިނީ ޕޮލިސް އިންޓަގްރިޓީ ކޮމިޝަން (ޕީއައިސީ)ގެ މެމްބަރު ކަން ކުރެއްވި ރުކްޝާނާ އިބްރާހިމަށެވެ. އަދި ދެން ކުރިމަތިލި މީހުންނަށް ލިބުނު މާކްސްތަކާ އެކު، ކޮމިޓީ ރިޕޯޓު މަޖިލިހުގެ ތަޅުމަށް ފޮނުވި އެވެ.\nއެކަމަކު، މަޖިލިހުގެ ތަޅުމުން އަލުން ވަނީ ރިޕޯޓު ކޮމިޓީ އަށް ފޮނުވައިފަ އެވެ. ކޮމިޓީ އަށް އެ ރިޕޯޓު އަލުން ފޮނުވުމުން ކޮމިޓީގެ މެންބަރުން ނިންމެވީ މަޖިލީހުގެ ތަޅުމަށް ފެންނަ ގޮތަކަށް އެކަން ނިންމުމަށެވެ.\nއެކަމާ ގުޅިގެން އެމްޑީޕީގެ ޕާލަމެންޓްރީ ގްރޫޕްގެ ލީޑަރު އަދި މެދުހެންވޭރު ދާއިރާގެ މެމްބަރު އަލީ އާޒިމް ޖަލްސާގައި ވިދާޅުވީ އެންއައިސީ އަށް މެމްބަރަކު އައްޔަން ކުރެއްވުމަށް ރައީސް ނަންތައް ފޮނުވާފައި ވަނީ 18 ވަނަ ރައްޔިތުންގެ މަޖިލިހަށް ކަމަށެވެ. އަދި 19 ވަނަ މަޖިލިހުގެ މިނިވަން މުއައްސަސާތަކުގެ ކޮމިޓީން ދިރާސާ ކުރަން ޖެހޭނީ އާ ނަންތަކެއް ކަމަށް ވެސް އާޒިމް ވިދާޅުވި އެވެ.\nRukshana NIC ah ayyan kuran 84 marks\nއާޒިމް ވިދާޅުވި ގޮތުގައި އެންއައިސީ އަށް މީހުން ކުރިމަތިލީ 18 ވަނަ މަޖިލިސް އެކުލެވިފައި އޮންނަ ގޮތަށް ވިސްނައިގެންނެވެ. އަދި 19 ވަނަ މަޖިލިސް އެކުލަވާލެވިފައި އޮންނަ ގޮތަށް ބަލައި މެމްބަރު ކަމަށް އާ ބޭފުޅުންތަކެއް ކުރިމަތިލައްވާނެ ކަމަށް ގަބޫލު ކުރައްވާ ކަމަށް އޭނާ ވިދާޅުވި އެވެ. އެހެންވެ، އާޒިމް ހުށަހެޅުއްވީ އެންއައިސީ އަށް އަލުން ކުރިމަތިލާން ހުޅުވާލަން ރައީސަށް ލަފާ އެރުވުމަށެވެ. މަޖިލިހުގެ ތަޅުމުން އެ ހުށަހެޅުން ފާސްވީ ވޯޓުގައި ބައިވެރިވެވަޑައިގެންނެވި 66 މެމްބަރުންގެ އިއްތިފާގުންނެވެ.\nރައްޔިތުންގެ މަޖިލިސް އިމިގްރޭޝަން ކަސްޓަމްސް މިނިވަން މުއައްސަސާތައް މިނިވަން މުއައްސަސާތަކުގެ ކޮމިޓީ ކަރެކްޝަނަލް ސާވިސް ނެޝަނަލް އިންޓަގްރިޓީ ކޮމިޝަން\nސިޔާސީ މީހުންނަކީ އިންސާފުވެރި ބައެއްކަމަށް ދެކުމަކީ މޮޔަކަމެއްހެން ހީވާންފަށައިފި. ބާރު ލިބުނީމަ އެންމެންނަށްވެސް މިވަނީ އެއްގޮތެއް. މިރާއްޖެއަށް ހުރިގޮތްތަމީ. އިޚްލާސްތެރިން ހުސްވީމަވާނެގޮތް މިވަނީ. ރައްޔިތުމީހާ ދޭ ވޯޓުވެސް އަމިއްލަ އެދުމާގުޅުވާފަ ދިނީމަ ވާނެގޮތް މިވަނީ.\nއާޒިމް ހޮވަން ބޭނުންވާ މީހަކު ހުރީދޯ ކުރިމަތި ނުލާ. ހަމަ ބުއްދިން ވިސްނައިގެން ނުވިސްނޭ އަލުން ކުރިމަތިލާން ހުޅުވާލަން ޖެހޭ ކަމެއް. ކޮމިޝަންތަކަށް ކުރިމަތި ލަނީ މަޖިލިސްގައި ތިބީ ކޮން ބައެއްތޯ ބަލާފައެއް ނޫން. މަތިން މާކްސް ލިބިނު މީހުން ކަމުނުދާނަމަ ދެން އޭގެ ދަށުން ތިބި މީހުން ހޮވަން ފެނޭ. 26 މީހުން ތެރޭގައި ކަމުދާ އެކަކުވެސް ނެތީތަ އާޒިމް.\nކީއްވެބާ އޭސީސީއަށް ކުރިމަތިލީ 63 މީހުންގެ ނަންނުފޮނުވީ މަޖިލީހަށް އިންސާފުން ކަންކުރަންޔާ އެންމެންނާ އިންޓަވިއުކޮށްބަލަ\nމަޖިލިސް ތެރެއަށް ކޮރޮޕްޝަން ވަދެނިމިފަ އިބޫ ސޯލިހަލީ ކިހާ ސޯލިހު މީހެއްކަން ދެންއިންގިދާނެ\nގާނޫނުގަ އޮތީ 30 ދުވަސްތެރޭ މެންބަރަކު ހޮވަންވާނޭ ހުސްވާ މަގާމަށް. ގާނޫނާ ހިލާފް ތިޔަވީ މަޖުލިހުން. ތިކަންވެސް ބެލޭނެ ދުވަސް އަންނާނެ އަވަހަށް. ވެގެން އުޅޭ ގޮތަކީ ބޭނުން މީހާ ނުލައިގެން އަނބުރާ ތިޔަ ފޮނުވާލީ. ކޮންކަމެއްތޯ މިނިވަން އީ. ކަލޭމެން ގެ ބާރު ދައްކައިގެން ހޮވާ މީހުން މިނިވަންވަނީ ކިހިނެއް. މިހާރުވެސް ތިހިރީ ގަންނަގަނޑު. ތިއެކުލަވަން ތިއުޅޭ މިނިވަން މުއައްސަސާއެއްދޯ. ވޯޓުލީ މީހުންނަށް ސަލާމް މިސަރުކާރު ގެންނަން. ފެނޭތަ އިހުލާސްތެރިކަން.\nމަގާމްދޭންޖެހޭ އަސްލުމީހާއަށް ކުރިމަތިލެވިފައި ނެތީމަ ފުރުަސަތުދޭން މަޖުބޫރުވީދޯ. އެހެންނޫންނަމަ ނަންތައް ދިރާސާކޮށް ޕޮއިންޓް ދީ ހުރިހާ މަސައްކަތެއް ކުރުމަށްފަހު ތިގޮތަށް ނިންމުމުގެ މާނައެއްނެތް. ރައްޔިތުންގެ ބޮލުގައި ތެތް ގޯންޏެއް އަޅުވާލީދޯ. ގަދަ. މޮޅު ބަހަނާއެއް.\nހުރިހާ ކޮމިޝަންތަކަށްވެސް އަލުން މެމްބަރުން ޢައްޔަންކުރަންވީ. އަލުން ހުޅުވާލިޔަކަސް ކަމަށް ޤާބިލް ބަޔަކު ނެގިއްޔާތާ. ނުލާހިކު ތަޢުލީމީ ޤާބިލް މީހުން އެޕްލައި ކުރިޔަސް ރައީސް މަޖިލީހަށް މި ފޮނުވަނީ ސިޔާސީ ގޮތުން އެންމެ ބާރުގަދަ މީހަކު ބެއަޕްދޭ ފަރާތްތަކުގެ ނަން. މީ ދެން ދެރަކަމެއް.\nދެން ކީއްކުރަން އިންޓަރވިއު ކުރީ؟! ހަމަ ބޭނުންވާ ވަކި މީހަކަށް މަގާމް ދިނުމުގެ ބޭނުމުގައި. އިންސާފު ޤާއިމް ކުރަން އައި މަޖިލހުން ވަރަށް އިންސާފު ގާއިމް ކުރެވިއްޖެ.\nމީވެސް ކުރެވޭ ކަމެއްތަ މިމީހުންނަށް ހަމަހިތަށްއެރީމަ ހިތަށް އެރި ގޮތެއް\n18 ވަނަ މަޖިލީސް އޮތީ އެމެރިކާގަތަ؟؟؟؟ 26 މީހުން ކުރިމަތި ލީމަ އެވަރުމަދުވީ!!!!އެންމެންނާ އިންޓަވިއުކޮށްފަ މާރކްސް ދިނީ ކުރާނެކަމެނެއް އެދުވަހު ނެތިގެނަބާއޭ މަހިތަށްއަރަނީ ހެހެހެހެ!!! 19 ވަނަ މަޖިލީލަށް މިހޮވުނީ މޮޔައިންތަކެއްތާދޯ!!!!


Dheenah kuraa furahsaara ah Raees fiyavalhu alhaane: Qasim\nދީނަށް ކުރާ ފުރައްސާރައަށް ރައީސް ފިޔަވަޅު އަޅާނެ: ގާސިމް\nމޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން ނެރުނު ރިޕޯޓްގައި އިސްލާމްދީނާއި ރަސޫލަށް ނިސްބަތްކޮށް ފުރައްސާރަ ކުރި މައްސަަލައާ ގުޅިގެން ރައީސް އިބްރާހިމް މުހައްމަދު ސާލިހު ފިޔަވަޅު އަޅުއްވާނެ ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް ވިދާޅުވެއްޖެ އެވެ.\nގާސިމް އިބްރާހިމް މިހެން ވިދާޅުވީ ކުރީގެ މެންބަރު ވަހީދު، ޖުމްހޫރީ ޕާޓީއަށް ސޮއިކުރުމަށް މިރޭ ބޭއްވި ޖަލްސާގައި ދެއްކެވި ވާހަކަފުޅު ގައެވެ.\nގާސިމް ވިދާޅުވީ އިސްލާމްދީނާއި ރަސޫލަށް ނިސްބަތްކޮށް ފުރައްސާރަ ކުރުމުގެ އެއްވެސް ފުުރުސަތެއް ދެވިގެން ނުވާނެ ކަމަށެވެ. އަދި އެފަދަ ކަންކަން ހުއްޓުވަން މާތްﷲ ގަންދީ ހުވާކޮށްގެން މަގާމުތަކާ ހަވާލުވެވަޑައިގެންފައިވާ ބޭފުޅުން އެ ބޭފުޅުންގެ ޒިންމާ އަދާކުރެއްވުމަށް ގާސިމް ގޮވާލެއްވި އެވެ.\nގާސިމް ވިދާޅުވީ މާތްﷲ އާއި ރަސޫލާއަށް ފުރައްސާރަކުރާ މީހަކަށް މި ބިމުގައި ލިބޭނެ ކާމިޔާބެއް ނެތް ކަމަށާއި އެފަދަ މީހުން ދާނީ ބޭޒާރުވެ ބޭކާރު ވެގެން ކަމަށެވެ.\nއެމްޑީއެންގެ ރިޕޯޓާ ގުޅިގެން ފިޔަވަޅު އެޅުން ފަސްވެފައިވާ ކަމަށް ބުނެ ބައެއް ފަރާތްތަކުން ސަރުކާރަށް ކިޔަމުން ގެންދާ ފާޑު ކިޔުންތަކާ ގުޅިގެން ގާސިމް ވިދާޅުވީ އެ މައްސަލާގައި ރައީސް ފިޔަވަޅު އަޅުއްވާނެ ކަމާމެދު ޝައްކު ނުކުރައްވާ ކަމަށެވެ.\n"އެހެން ނަމަވެސް ކެތްތެރިކަމާއި ހިކުމަތްތެރިކަމާއެކު އެ ކަންކަން ނިންމަވާނެ ކަމުގެ ޔަގީންކަން މިދަނީ ލިބެމުން،" ރައީސަށް އޮތް އިތުބާރު ހާމަކުރައްވާ ގާސިމް ވިދާޅުވިއެވެ. "ތިޔަ ބޭފުޅުން ގަބޫލުކުރައްވަނީތޯ މިގައުމުގައި މާތްﷲއާއި ރަސޫލާއަށް ފުރައްސާރަ ކުރުމުގެ ފުުރުސަތު ދީގެން ތިބޭނެ ކަމަށް، ނޫން.. ނޫން.. އެއްގޮތަކަށްވެސް އެހެން ނުވާނެ ދެއްތޯ،"\nގާސިމް ވަނީ އެމްޑީއެންގެ ރިޕޯޓް ވަރަށް ބޮޑަށް ކުށްވެރި ކުރައްވާފައެވެ.\nއިންސާނީ ހައްގުތަކަށް މަސައްކަތް ކުރުމުގެ ނަމުގައި އުފައްދާފައިވާ އެމްޑީއެންއިން ނެރުނު ރިޕޯޓްގައި އިސްލާމްދީނުގެ އަސާސްތަކާއި ހިލާފު ވާހަކަތައް ހިމަނާފައިވެ އެވެ. އަދި މާތް ރަސޫލާއަށް ނިސްބަތްކޮށް ބޭ އަދަބީ ބަސްތައް ބޭނުން ކޮށްފައިވެ އެވެ.\nއެ މައްސަލަ ތަހުގީގު ކުރުމަށް އިސްލާމިކް މިނިސްޓްރީން ވަނީ ފުލުހަށް މައްސަލަ ހުށައަޅާފައެވެ. އަދި އެ ތަހުގީގު މިހާރު ފެށިފައިވާކަމަށް ފުލުހުން ވަނީ ބުނެފައެެވެ.\nމޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު އިސްލާމިކް މިނިސްޓްރީ + ދީނަށް ފުރައްސާރަ ކުރުން ގާސިމް އިބްރާހިމް\nދީނަށް ފުރައްސާރަކުރި ހަރުކަށި މީހާ މިނިވަންކޮށްފި


Aabadhee 55 Ge Drama Bala Konmme Meehehgge Hithah Asareh Kuruvaane: Hazif އާބާދީ 55 ގެ ޑްރާމާ ބަލާ ކޮންމެ މީހެއްގެ ހިތަށް އަސަރެއް ކުރުވާނެ: ހާޒިފް – Huvadhoo News Aabadhee 55 Ge Drama Bala Konmme Meehehgge Hithah Asareh Kuruvaane: Hazif Huvadhoo News\nއާބާދީ 55 ގެ ޑްރާމާ ބަލާ ކޮންމެ މީހެއްގެ ހިތަށް އަސަރެއް ކުރުވާނެ: ހާޒިފް\n"މިރަޓާ ލެބީއްކުން، ވަރިހަމައި" ޑްރާމާގެ މަންޒަރެއްގެ ތެރެއިން\nތިނަދޫއަށް ދެވަނަ ފަހަރަށް މީހުން އާބާދުވާން ފެށިތާ 55 އަހަރު ފުރުން ފާހަގަ ކުރުމަށް ހިންގާ ހަރަކާތްތަކުގެ ތެރޭގައި ހިމެނޭ އެންމެ ބޮޑު އެއް މަސައްކަތަކީ “މިރަޓާ ލެބީއްކުން، ވަރިހަމައި” ނަމުގައި ތިނަދޫ ހުރިހާ ސްޓޫޑިއޯތަކާ ކައުންސިކް ގުޅިގެން އުފައްދާ ސްޓޭޖް ޑްރާމާއެކެވެ.\n18މިނެޓްގެ މިޑްރާމާއާއި ބެހޭގޮތުން މަޝްހޫރު ޓިކްޓޮކް އެކްޓަރ އަދި ޑްރާމާގެ ލީޑް ރޯލް ކުޅޭ ހާޒިފް މުހައްމަދު ވިދާޅުވީ، ޑިޖިޓަލް ސްކްރީންކޮށް ދައްކަމުން ސްޓޭޖްގައި ކުޅޭ ޑްރާމާ ނުވަތަ ތަމްސީލު ނިމެންދެން ބަލައިފި ކޮންމެ މީހެއްގެ ހިތަށް ފުން އަސަރުތަކެއް ކުރާނެ ކަމަށާއި މިއީ މިހާތަނަށް ރާއްޖެއިން ކުރިން ހިގާފައޮތް ހަގީގީ ހާދިސާއެއް އޭގެ އަސްލަށް އެއްވެސް ބަދަލެއް ނުގެނެސް މިފަދަ ގޮތަކަށް ގެނެސްދޭ އެއް ތަމްސީލަށް ވާނެ ކަމަށެވެ.\n“މިރަޓާ ލެބީއްކުން ވަރިހަމައި ގައި ދައްކަން ބޭނުންވިމަންޒަރުތަކަށް ފުރިހަމަކަން ގެނެސްދީ އޭގެ ހަގީގީ އިހްސާސް ކުރުމުގެ އަސްލަކީ އޭގައި ބައިވެރިވި މީހުންގެ ހުނަރު އެކަންޏެއް ނޫން. ބެކް މިއުޒިކާ ވީޑިއޯ އެޑިޓިން އަދި ކެމެރާ ކުރެވިފައިވާ ހިތްގައިމު ކަމަކީ މީގެ ހަގީގީ އަސްލު.” ހާޒިފް ވިދާޅުވިއެވެ.\nހާޒިފް އެވިދާޅުވީ ތެދެކެވެ. 35 އަށްވުރެ ގިނަ ކާސްޓުން ހިމަނައިގެން ކުޅެފައިވާ ވީޑިއޯ ސްޓޭޖް ތަމްސީލުގައވާ ބެކް މިއުޒިކް ފުރިހަމަކަމާއި އެޑިޓިން ހަމަ މޮޅީއެވެ. މިއުޒިކް އުފެއްދުމާ ރެކޯޑިން ހެދުމުގައި ރާއްޖޭޣެ އެހެނިހެން ސްޓޫޑިއޯތަކާ އެއް ހަމައެއްގައި މަސައްކަތްކުރާ “ބުންނަރު” ސްޓޫޑިއޯއިން އަބްދުލް ބާތިން ކޮށްފައިވާ މަސައްކަތަކީ މުޅި ޑްރާމާގެ ފުރިހަމަކަމޭ ބުނުމަކީ ދޮގަކަށް ނުވާނެއެވެ. މަންޒަރާ އަޑާ ގުޅޭ ހާލަތަށް ތައްޔާރުކޮށްފައިވާ އަސަރުން ފުރިގެންވާ ބެކް މިއުޒިކެކެވެ.\nމީގެ 55 އަހަރުގެ ކުރީގެ މާޒީ ދައްކުވައިދޭ ތަމްސީލުގެ ވީޑިއޯ މަސައްކަތް ލައިވް ކާސްޓް އިން ނަގައިދިނުމުގައި ކެމެރާމަން މުހައްމަދު އަބްދުﷲ (ޗިކޫ) ގެ މަސައްކަތަށް ބަލާއިރު އެއީ ކުޅަދާނަ ކެމެރާމަނެއް ކަން ފާހަގަކޮށްލެވެއެވެ. އިވެންޓް ކާސްޓްގެ ބުރަ މަސައްކަތް މިތަމްސީލުން ފެނިގެންދާ ވީޑިއޯތަކުން ކިތަންމެހާވެސް ރަނގަޅަށް ފެނެއެވެ.\nމާދަމާރޭ ތިނަދޫ މިއުޒިއަމް ޕާކުގައި ދައްކާލަން އެންމެ ފަހުގެ ތައްޔާރީތައް ވަމުންދާ ތަމްސީލުގެ އެންމެ މުހިންމު ރޯލެއް އަދާކޮށްފައިވާ ފަރާތްތަކަކީ އޭގެ ކާސްޓުންނާއި ސްކްރީންޕްލޭ އެވެ. އެމަސައްކަތާއެކު ޖުމުލަކޮށް ހުރިހާ މަސައްކަތެއްގައި ހަރަކާތްތެރިވި ސްޓޫޑިއޯ 33 އަދި ޗައްޕަލާ ސްޓޫޑިއޯގެ ހުނަރާ ފަންނު މިތަމްސީލުގައި ކޮންމެ މަންޒަރަކުން ފެނިގެންދެއެވެ.\n“މިރަޓާ ލެބީއްކުން ވަރިހަމައި” ޑްރާމާގެ ލީޑް ރޯލް ކުޅޭ ތަރިންގެ ތެރޭގައި ހާޒިފްގެ އިތުރުން ޝިހާމާ އިބްރާހިމް (ޒިރާ) އަދި ކުޑަ ކުއްޖެއްގެ ބައި އަދާކޮށްފައިވާ މޫސާ ހުސައިން ޔާސިރު ފާހަގަކޮށްލެވެއެވެ. ހާއްސަކޮށް ކުޑަކުޑަ މޫސަގެ އެކްޓިން މޮޅުކަން އެންމެންވެސް ފާހަގަކުރެއެވެ.\nމާދަމާރޭ ބާއްވާ އާބާދީ 55 ގެ ޙާއްސަ ޖަލްސާގައި މި ތަމްސީލުގެ ބެކްގްރައުންޑު ވީޑިއޯތައް ދައްކާނީ ބޮޑު ލެޑް ސްކްރީނުގައެވެ. މިއީ މިފަދަ ސްކްރީނުގައި ހުވަދު އަތޮޅުގައި ދައްކާ ފުރަތަމަ އިވެންޓެވެ.\nކޮންމެއަކަސް ތިނަދޫގެ ފަންނާނުން މިފުރިހަމަ މަސައްކަތްތައް ބެލުމަށްޓަކާ ވަރަށް ގިނަ ބަޔަކު މާދަމާރޭ ތިނަދޫ މިއުޒިއަމް ޕާކަށް ޖަމާވާނެކަން ކަށަވަރެވެ.\nތިނަދޫއަށް2ވަނަ ފަހަރަށް މީހުން އާބާދުވާން ފެށިދުވަސް އެންމެފަހުން ފާހަގަކޮށްފައިވަނީ މީގެ 30 އަހަރު ކުރިން 1991 ވަނަ އަހަުރ އޮގަސްޓް 22 ގައެވެ. އާބާދީ 25 ފާހަގަ ކުރުމަށް މުޅި ރަށު ރައްޔިތުންވަނީ އަމަލީގޮތުން ބައިވެރިވެ ވަރަށް ކުލަގަދަކޮށް ގިނަ ހަރަކާތްތަކެއް ބާއްވާފައެވެ.\nމިފަހަރުގެ އާބާދީ ދުވަސް އޮގަސްޓް 22 ގައި ފާހަގަ ނުކުރެވި ލަސްވީ ކޮވިޑް ހާލަތާ ގުޅިގެން ރަށް މޮނިޓަރިން އަށް ލުމުންނެވެ.\nތިނަދޫ އަކީ އަބަދުވެސް ހުނަރުވެރި ރައްޔިތުންތަކެއް ދިރިއުޅެމުން ދާ ރަށެއް


Pakistan Gai Lanka Meehaku Maraali Massalaigai 120 Meehun Hayyarukoffi - Vaguthu\nއަދަދުތައް މައްޗަށް: އިތުރު ފިޔަވަޅެއް ނެތް - 20 ގަޑިއިރު ކުރިން\nޕާކިސްތާންގައި ލަންކާ މީހަކު މަރާލި މައްސަލައިގައި 120 މީހުން ހައްޔަރުކޮށްފި\nޕާކިސްތާންގެ ފެކްޓްރީއެއްގައި މަސައްކަތް ކުރާ ސްރީލަންކާގެ ރައްޔިތަކު އިސްލާމްދީނަށް ފުރައްސާރަ ކުރި ކަމަށް ބުނެ އޭނާ އަށް ހަމަލާދީ މަރާލި މައްސަލައިގައި މިހާތަނަށް 120 މީހަކު ހައްޔަރު ކޮށްފައިވާ ކަމަށް ޕާކިސްތާން ފުލުހުން ބުނެފިއެވެ.\nސްރީލަންކާ މީހާ މަރާލާފައި ވަނީ އޭނާ ކާރުގައި ދަތުރު ކުރަމުން ދަނިކޮށް މަގުމަތިން ކާރު ހުއްޓުވައި ހަމަލާ ދީގެންނެވެ. އެތައް ބަޔަކު ވެގެން އޭނާ އަށް ހަމަލާދީ މަރާލިއިރު ބައެއް މީހުން ތިބީ ކާކުކަން ނޭނގޭ ގޮތައް މޫނު އައްސައިގެންނެވެ. ނަމަވެސް އަނެއްބަޔަކު ތިބީ ކޮންބައެއްކަން އެނގޭނެ ގޮތަށެވެ. އަދި ބައެއް މީހުން ވަނީ އޭނާ މަރާލުމަށް ފަހު ހަށިގަނޑާއިއެކު ސެލްފީ ނަގައި، ސެލްފީ މީސް މީޑިއާގައި އާއްމު ވެސް ކޮށްފައެވެ.\nސްރީލަންކާ މީހާއަށް ހަމަލާދިނީ އޭނާ އިސްލާމްދީނަށް ފުރައްސާރަ ކުރާތީ ކަމަށް ބައެއް ފަރާތްތަކުން ބުނި ނަމަވެސް ފުލުހުން ބުނީ އޭނާ އަށް ހަމަލާދިނީ އިސްލާމްދީނަށް ފުރައްސާރަ ކުރާތީ ކަމަށް އަދި ތަހްގީގުގައި ނިންމާފައި ނުވާ ކަމަށެވެ.\nމައްސަލައިގެ ތަހްގީގު ކުރިއަށް ގެންދަނީ ވަރަށް ފުޅާ ދާއިރާއެއްގައި ކަމަށާއި އޭނާ އަށް ހަމަލާ ދިނީ އޭނާ މަސައްކަތް ކުރާ ފެކްޓްރީގެ މުވައްޒަފުންތަކެއް އޭނާ އާއި މެދު އޮތް ނަފްރަތެއްގެ ސަބަބުންތޯ ވެސް ބަލަމުން އަންނަ ކަމަށް ފުލުހުން ބުނެއެވެ.\nޕާކިސްތާންގެ ވެރިރަށް ކަރާޗީގައި އިއްޔެ ސްރީލަންކާގެ މަސައްކަތްތެރިންނާއި ޕާކިސްތާންގެ މަދަނީ ޖަމިއްޔާތަކުން ވަނީ މުޒާހަރާއެއް ކުރިއަށް ގެންގޮސްފައެވެ. މުޒާހަރާގައި ވަނީ ސްރީލަންކާ މީހާގެ މަރު ކުށްވެރިކޮށް އޭނާ އަށް އިންސާފު ހޯދައި ދިނުމަށް ގޮވާލާފައެވެ.\nސްރީލަންކާގެ ބޮޑުވަޒީރު މަހިންދްރަ ރާޖަޕަކްސަ ވަނީ މަރުވި ސްރީލަންކާ މީހާ އަށް ޕާކިސްތާނުން އިންސާފު ހޯދައިދޭނެ ކަމަށް އުއްމީދު ކުރައްވާ ކަމަށް ވިދާޅުވެފައެވެ.\nޕާކިސްތާނަށް ސްނޯގެ ތޫފާނެއް، 16މީހުން މަރުވެއްޖެ\nމަޝްހޫރު "ޗައިވާލާ"ގެ ކެފޭ ދައްކާލައިފި\nޕާކިސްތާނުގައި ބޭރު ފައިސާގެ ރިޒާވް ދަށަށް ދާން ފަށައިފި


Qaumuge hevaai laaba ah takai MRM in sarukaaraa eku massakai kuraanan: Faris - One Online\nދިއްގަރު ދާއިރާގެ ކުރީގެ މެމްބަރު އަހްމަދު ފާރިސް މައުމޫން --- ވަން ފޮޓޯ/ މުހައްމަދު އައުޒަމް\nގައުމުގެ ހެވާއި ލާބައަށްޓަކައި އެމްއާރުއެމުން ސަރުކާރާއެކު މަސައްކަތްކުރާނެ: ފާރިސް\nގައުމުގެ ހެވާއި ލާބައަށްޓަކައި މޯލްޑިވްސް ރިފޯމް މޫވްމެންޓް (އެމްއާރްއެމް) އިން ސަރުކާރާއެކު މަސައްކަތް ކުރާނެ ކަމަށް އެ ޕާޓީގެ ރައީސް ފާރިސް މައުމޫން ވިދާޅުވެއްޖެއެވެ.\nއެމްއާރްއެމްގެ ފުރަތަމަ ރައީސް ކަމަށް އިންތިހާބު ކުރި ފާރިސް ވިދާޅުވީ، އެމްއާރްއެމަކީ މިހާރު އޮތް ސަރުކާރު ހިންގާ ކޯލިޝަންގެ މެމްބަރެއް ކަމަށާއި ގިނަ ޕާޓީތަކެއް ގުޅި ކޯލިޝަނެއް އުފެއްދީ ގައުމުގެ ހެވާއި ލާބައަށްޓަކައި ކަމަށެވެ. ފާރިސް ވަނީ އެ މަސައްކަތް ކުރުމުގައި ސަރުކާރު ކޯލިޝަނާއެކު އެމްއާރްއެމް އޮންނާނެ ކަމުގެ ޔަގީންކަން ދެއްވައިފައެވެ.\nސިޔާސީ މައިދާނަކީ ނަޒާހަތްތެރިކަން ގެއްލިފައިވާ މައިދާނެއް ކަމަށް ގިނަ ރައްޔިތުން ގަބޫލުކުރާތީ ސިޔާސީ ކަންކަމުގައި ރައްޔިތުން އުޅެން ބޭނުންނުވާކަން ފާހަގަކުރައްވައި ފާރިސް ވިދާޅުވީ، އެމްއާރްއެމުން ކުށްހީތަކެއްކަން ރައްޔިތުންނަށް ސާބިތުކޮށްދެއްވާނެ ކަމަށެވެ. އަދި އެމްއާރްއެމްގެ އޮނިގަނޑު ބައްޓަން ކޮށްފައި ވަނީ ސިޔާސީ މައިދާނުގައި ނަޒާހަތްތެރިކަން ނުގެއްލޭ ގޮތަށް ކަމަށްވެސް ވިދާޅުވިއެވެ.\nފާރިސް ވިދާޅުވީ، އެމްއާރްއެމްގައި ޒުވާނުންގެ ދައުރު ބޮޑުވާނެ ކަމަށާއި އެ ޕާޓީގެ ސިޔާސަތުތައް ކަނޑައަޅާފައި ވަނީ ޒުވާނުންގެ ވިސްނުންތަކުގެ މައްޗަށް އެމީހުން ބައިވެރިކޮށްގެން ކަމަށެވެ. އަދި އެމްއާރްއެމުން މަސައްކަތް ކުރާނީ ސިޔާސީ މައިދާނަކީ ނަޒާހަތްތެރި މައިދާނަކަށް ހަދައި ސިޔާސީ މަސްރަހާމެދު އެންމެންގެވެސް އުންމީދު އާލާ ކުރުމަށް ކަމަށް ވިދާޅުވިއެވެ.\nގުޅޭ ޓެގު ސިޔާސީ އަހްމަދު ފާރިސް މައުމޫން ސަރުކާރު ސަރުކާރު ވެރިކަންކުރާ ކޯލިޝަން


ފަތުވާ: ހަދުޔު ހިފައިގެން މައްކާއަށް ދާ މީހުންފިޔަވައި އެހެންމީހުންނަށް މޮޅުއިތުރީ ތަމައްތަޢުކޮށް ޙައްޖުވުން – DhiSalafiyyah\nފަތުވާ: ހަދުޔު ހިފައިގެން މައްކާއަށް ދާ މީހުންފިޔަވައި އެހެންމީހުންނަށް މޮޅުއިތުރީ ތަމައްތަޢުކޮށް ޙައްޖުވުން\n14/10/2013 ޢިލްމުވެރިންގެ ފަތުވާ, ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nޙައްޖުވެރިޔާއަށް މޮޅުއިތުރީ ތަމައްތުޢުކޮށް ޙައްޖުވުން ހެއްޔެވެ؟ ނުވަތަ ޤިރާންކޮށް ޙައްޖުވުން ހެއްޔެވެ؟ ފަހެ ތަމައްތުޢުކޮށް ކުރުމަށް މޮޅުއިތުރުވެގެންވާނަމަ ހަމަކަށަވަރުން ނަބިއްޔާ صلى الله عليه وسلم ޤިރާނުކޮށް ޙައްޖުކުރެއްވިކަމަށް ބުނާ މީހުންނަށް ރައްދުގައި ބުނާނީ ކީކޭ ހެއްޔެވެ؟ އަދި ޤިރާންކޮށް ޙައްޖުވުން މޮޅުއިތުރުވެގެންވާނަމަ ހަމަކަށަވަރުން ނަބިއްޔާ صلى الله عليه وسلم ނިޔަތްގަތީ ތަމައްތުޢުކޮށްކަމަށާއި އެންމެ މޮޅުގޮތަށް މެނުވީ އެކަލޭގެފާނު ނިޔަތްނުގަންނާނެކަމަށް ބުނާ މީހުންނަށް ރައްދުގައި ބުނާނީ ކީކޭ ހެއްޔެވެ؟\nޖަވާބު: އެންމެ މޮޅުއިތުރީ ތަމައްތުޢުކޮށް ޙައްޖުވުމެވެ. އެހެނީ ނަބިއްޔާ صلى الله عليه وسلم އެކަލޭގެފާނުގެ އަޞްޙާބުބޭކަލުންނަށް ޢުމްރާއަކާއެކު ތަމައްތުޢުކޮށް ޙައްޖުވުމަށް އަމުރުކުރެއްވިއެވެ. އެއީ ޠަވާފުކުރުމަށްފަހު ސަޢުޔުކޮށް އަދި ބޯބޭލުމެވެ. މިގޮތް މޮޅުއިތުރެވެ. ފަހެ ﷲގެ ރަސޫލާ ޙަދީޘްކުރެއްވިއެވެ.\n(( لَوْلاَ أَنَّ مَعِي الهَدْيَ لَأَحْلَلْتُ)) \n“ތިމަންކަލޭގެފާނާއެކު ހަދުޔުނުވާނަމަ ތިމަންކަލޭގެފާނު [ޢުމްރާއެއްކުރެއްވުމަށްފަހު ޢިހްރާމުގައިކުރެ ކުރުންމަނާ އެންމެހާ ކަންތަކުން ޙަލާލުވެ] އިޙްރާމުކެޑުއްވީމުހެވެ.”\nއެމީހަކާއެކު އެމީހެއްގެ ހަދްޔު ވާ މީހަކަށް އެންމެ މޮޅުއިތުރީ ނަބިއްޔާ صلى الله عليه وسلم ކަންތައްކުރެއްވި ފަދައިން ޙައްޖާއި ޢުމްރާއާ އެކު[ޤިރާނުކޮށް] އިޙްރާމް ބަނުމަށެވެ.\nއެމީހަކާއެކު އެމީހެއްގެ ހަދްޔުނުވާމީހަކަށް މޮޅުއިތުރީ [ތަމައްތުޢުކޮށް] ޢުމްރާއަށް ނިޔަތްގަނެ، ފަހެ ޠަވާފުކުރުމަށްފަހު ސަޢްޔުކޮށް ދެން ބޯކޮށާ އިޙްރާމް ކެނޑުމަށެވެ. އަދި އެއަށްފަހު އެއަހަރުގެ ޙައްޖުމަހުގެ 8ވަނަ ދަވަހު ޙައްޖަށް އިޙްރާމް ބަންނާނީއެވެ.\nސަމާޙަތުއްޝައިޚް ޢަބްދުލްޢަޒީޒް ބުން ބާޒް رحمه الله\n(ސުޢޫދީ ޢަރަބިއްޔާގެ ކުރީގެ މުފްތީ)\n މިލިޔުމަކީ [ސުޢޫދީ ޢަރަބިއްޔާގެ] ‘ޢުކާޡު’ ނޫހުގައި ޝާއިޢުކުރެވިފައިވާ ލިޔުމެކެވެ. ނަންބަރ: 11551 ތާރީޚް: 10/12/1418هـ\n رواه الإمام أحمد في (باقي مسند المكثرين من الصحابة) مسند أنس بن مالك برقم 12039، والبخاري في (الحج) باب تقضي الحائض المناسك كلها إلا الطواف برقم 1651.\nނޯޓު: ހަދްޔުއަކީ ޙައްޖުގެ އަޅުކަމުގައި ކަތިލާ ނަޢަމްސޫފީގެ ބާވަތައް ކިޔާނަމެވެ.


Bully ge nurakkalun dharivarun salamayikohdhee!\nބުލީގެ ނުރައްކަލުން ދަރިވަރުން ސަލާމަތްކޮށްދީ!\nގިނަ ފަހަރަށް ބުލީ ކުރުން ފެށިގެން އަންނަނީ ސްކޫލާ ހަމައިންނެވެ. ސްކޫލަށް ބަރާބަރަށް ދާހިތްވާ ކުއްޖަކު ސްކޫލްމަތިން ފޫހިވެ އަބަދު ކަންނެތްވެފައި ހުންނަން ޖެހުމަކީ އާދައިގެ ކަމެއް ނޫނެވެ. އެކަން ލުއި ގޮތަކަށް ނަގައިގެން ވެސް ނުވާނެ އެވެ. ބުލީއަކީ އޭގެ ޒާތުގައި ބޮޑެތި މީހުންނަށްވުރެ ބޮޑަށް ކުޑަކުދިން ފަސޭހައިން ބަލިކަށިކޮށް، ނަފްސުމަތިން ފޫހި ކުރުވާ ކަމެކެވެ. މިއީ ގިނަ ގައުމުތަކުގައި ހައްލުކުރަން އުނދަގޫ މައްސަލައެއްގެ ގޮތުގައި ބެލެވިފައިވާއިރު އަވަށއޓެރި އިންޑިއާ ފަދަ ގައުމުތަކުގައި ވެސް އޭގެ ސަބަބުން އަމިއްލަޔަށް މަރުވާ ކުދިން އަދަދު ކަނބޮޑުވާ ދަރަޖައަށް އޮވެ އެވެ. މިފަދަ ނުރައްކާތެރި ވަބާއެއް ރާއްޖެ ފަދަ ކުޑަ އާބާދީއެއްގައި އަށަގަތުމަކީ އޭގެ ދެރަ ގައުމު ލިބިގެން ދާނެ ކަމެކެވެ.\nރާއްޖޭގެ ސްކޫލްތަކުގައި ބްލީ ކުރުމުގެ ހާދިސާތަކުގެ ވާހަކަ ދޭތެރެ ދޭތެރޭން ފެންމަތިވެ އެވެ. ނަމަވެސް ގިނަ ފަހަރަށް އެފަދަ ކަމެއް ކުއްޖަކަށް ދިމާވުމުން އެކަން މާބޮޑު ކަމެއްގެ ގޮތުގައި ބަލައިގަނެ އަޅަންޖެހޭ އެންމެ ފުރިހަމަ ފިޔަވަޅު ނުނެގި އެ ވާހަކަ ވަކި ހިސާބަކުން އޮބިގެން ދަނީ އެވެ. އޭގެ ސަބަބުން ބުލީ ކުރާ މީހުންނަށް އަނެއްކާވެސް ފުރުސަތު ލިބެ އެވެ. އަނިޔާ ލިބޭ ކުއްޖާ މާޔޫސްވެ އެކަމަށް އާދަވަނީ އެވެ.\nއިއްޔެ އަކީ ދިގު ޗުއްޓީއަކަށްފަހު ރާއްޖޭގެ ސްކޫލްތަކުގެ ކިޔެވުން ފެށި ދުވަހެވެ. ދިރާސީ އާއަހަރުގެ އުފަލުގެ ތެރެއިން ސޯޝަލް މީޑިއާގައި ހަރަކާތްތެރިވާ ދިވެހިންގެ ތެރޭގައި ރޭ އެންމެ ވަރުގަދައަށް އަޑުގަދަކޮށްލީ މިއަދު ސްކޫލަށް ދިޔަ ކުޑަ އަންހެން ކުއްޖަކަށް ކްލާހުގެ ކުދިން ބްލީ ކުރިކަމަށް ބުނެ ބެލެނިވެރިއަކު ފޭސްބުކްގައި ޖަހާލި ޕޯސްޓަކާ ގުޅިގެނެވެ.\nރާއްޖޭގައި ދަރިވަރުންގެ އެންމެ އާބާދީ ބޮޑު އެއް ސްކޫލުގެ ޕްރައިމަރީ ގްރޭޑެއްގައި ކިޔަވަމުންދާ އެ ކުޑަ އަންހެންކުއްޖާއަށް އޭނާގެ ކްލާސް ކުދިން ބްލީ ކޮށްފައިވަނީ ސްކޫލަށް ދިޔައިރު ބޯ ކުރުކޮށް ކޮށާފައި ހުރުމުން ކަމަށް ވެއެވެ.\n"އިސްތަށިގަނޑު ކުރުކޮށް ކޮށާފަ ހުރީމަ އަހަރެންގެ ދަރިފުޅު މިއަދު ސްކޫލަށް ދިޔައިމަ ވަނީ ބްލީކޮށްފައި، ސްކޫލްގެ ފުރަތަމަ ދުވަހަށް ދަރިފުޅު ދިޔައީ ދިގު އިންތިޒާރެއް ކުރަމުން. އެކަމަކު މިހާރު ސްކޫލަށް ދާކަށް ބޭނުން ނުވޭ. އިސްތަށިގަނޑު ކުރުކޮށް ކޮށުމަކީ ކުށެއްތަ؟" އެކުއްޖާގެ ބައްފަ ސުވާލު ކޮށްފައިވެ އެވެ.\nބްލީއާ ދެކޮޅަށް އަޑުއުފުލައި އެ ޕޯސްޓް ފޭސްބުކާއި ޓުވިޓާގައި އެތައް ބަޔަކު ޝެއާކޮށް ކޮމެންޓް ކުރަމުން ގެންދާއިރު ކޮމެންޓުކުރާ ހުރިހާ މީހުންވެސް ވަނީ ބުލީ ކުރުމާ ދެކޮޅަށް އަޑު އުފުލާފަ އެވެ. އެ ޕޯސްޓު ވެގެންދިޔައީ ބައެއް ބެލެނިވެރިންނަށް އެމީހުންގެ ދަރިންނަށް ދިމާވެފައިވާ ބުލީކުރުމުގެ ހާދިސާތައް ހިއްސާކުރަން ލިބުނު ފުރުސަތަކަށެވެ.\n"އަހަރެންގެ ދަރިފުޅާ ދޭތެރޭ ވެސް މިދިޔަ އަހަރު ހަމަ ތިފަދަ ހާދިސާއެއް ދިމާވި. އެކަން އެހެން ދިމާވީމަ ސްކޫލް ބެލެނިވެރިންގެ ވައިބާ ގްރޫޕްގަ ޝެއާކުރިން، ދަރިފުޅަށް ހިއްވަރުދީ. ބުލީ ކުރުން އޭނަގެ މައްޗަށް ގަދަވިޔަ ނުދޭން މަސައްކަތްކުރުން އެދެން،" އެ ޕޯސްޓަށް ބެލެނިވެރިއަކު ކޮމެންޓުކޮށްފައިވެ އެވެ.\nސްކޫލަށް ދިޔަ ކުއްޖަކު ފުރަތަމަ ދުވަހު ގެއަށް އައިސް ސްކޫލަށް ނުދާންވެގެން ރުއިމަކީ ކަންބޮޑުވާންޖެހޭ މައްސަލަ އެކެވެ. ދަރިވަރަކަށް އެފަދަ ކަމެއް ދިމާވީ ކްލާހުގައި އުޅޭ ކުދިންގެ ސަބަބުން ކަމަށް ވާނަމަ އެއީ ސްކޫލުން ސީރިއަސް މައްސަލައެއްގެ ގޮތުގައި ބަލައިގަނެ ފިޔަވަޅު އަޅަންޖެހޭނެ ކަމެކެވެ. އަދި ބުލީ ކުރުމާ ބެހޭގޮތުން އެ ސްކޫލެއްގެ ކުދިން ހޭލުންތެރިކުރަން މަސައްކަތްކުރަން ވެސް ޖެހޭނެ އެވެ.\nބުލީ ކުރުމަކީ އިޖްތިމާއީ މައްސަލައެކެވެ. އެހެން މީހުން ދަށް ކޮށްލުމާއި އެހެން މީހުންގެ ހުންނަ މިޒާޖާއި އައިބު ކަންތައްތައް ގަބޫލު ކުރަން ކުދިންނަށް ދަސްކޮށް ނުދިނުމުގެ ސަބަބުން ވެސް ބުލީ ކުރުން ފަދަ ސިފަތައް ކުދިންގެ ކިބައިގައި ހަރުލައެވެ. އެކަން ހުއްޓުވަން އެޅިދާނެ އެންމެ މުހިއްމު ފިޔަވަޅަކީ އެކަމަށް އެއްވެސް ބަޔަކަށް ފުރުސަތު ނުދިނުމެވެ. ސްކޫލްތަކުގައި މިކަމުގައި މުދައްރިސުންގެ ޒިންމާ ބޮޑެވެ. ގެއާއި ގެއިން ބޭރުގައި ނަމަ އާއިލާ އިން މިކަމަށް ވިސްނަންޖެހޭނެ އެވެ.


Agu Huri Inaamthakakaaeku BHM inn Ye Ye Products ge Promotion eh Fashaifi\n1 ނޮވެންބަރ 20180ކޮމެންޓް\nއަގުހުރި އިނާމުތަކަކާއެކު ބީއެޗްއެމް އިން ޔޭޔޭ ޕްރޮޑަކްޓްސްގެ ޕްރޮމޯޝަނެއް ފަށައިފި\nބީއެޗްއެމް ޓްރޭޑާސް އިން ރާއްޖެ އެތެރެކޮށް ވިއްކަމުން އަންނަ ޔޭޔޭ ޕްރޮޑަކްޓްސްގެ ޕްރޮމޯޝަނެއް، އަގުހުރި އިނާމުތަކަކާއެކު އަނެއްކާވެސް ފަށައިފިއެވެ.\n"ސްކްރެޗް އެންޑް ވިން" ގެ ނަމުގައި ކުރިއަށް ގެންދާ އެ ޕްރޮމޯޝަންގައި ގްރޭންޑް ޕްރައިޒްގެ ގޮތުގައި، ނަސީބުވެރި 10 ފަރާތަކަށް ސައިރިކްސް ކޮލެޖުން ސްކޮލަޝިޕް ލިބިގެންދާނެއެވެ.\nމިއަދުން ފެށިގެން އަންނަ އަހަރުގެ މާޗް މަހުގެ 31 ވަނަ ދުވަހުގެ ނިޔަލަށް ކުރިއަށް ގެންދާ ޕްރޮމޯޝަންގައި ކޮންމެ ހަފުތާއަކު ހޮވޭ ނަސީބުވެރިއަކަށް ހުވާވޭ ޕީ20 ޕްރޯ ފޯނެއް ލިބިގެންދާނެ ކަމަށް ބީއެޗްއެމް އިން ބުނެއެވެ.\nއޭގެ އިތުރުން ޕްރޮމޯޝަންގެ މުއްދަތުގައި، ކޮންމެ ދުވަހަކު ހޮވޭ ނަސީބުވެރި ފަސް ފަރާތަކަށްވެސް އިނާމު ލިބިގެންދާނެއެވެ. ކޮންމެ ދުވަހަކު ހޮވޭ ނަސީބުވެރިންނަށް ހުށަހެޅިފައިވާ އިނާމުތަކުގެ ތެރޭގައި ޔޭޔޭ ކޮފީ، ޔޭޔޭ ޑައިޓް ކޮފީ އަދި ސީރިއަލް ހިމެނެއެވެ.\nބީއެޗްއެމް އިން ބުނި ގޮތުގައި ބައްލަވައި ގަންނަވާ ޔޭޔޭ ކޮފީ ބޮޑު ޕަކެޓް، ޔޭޔޭ ޑައިޓް ކޮފީގެ ބޮޑު ޕަކެޓް ނުވަތަ ސީރިއަލްގެ ބޮޑު ޕަކެޓަކާއެކު ސްކްރެޗް ކާޑެއް ލިބިގެންދާނެއެވެ. ބޮޑު ޕަކެޓްގައިވާ ސްކްރެޗް ކާޑު ކަހާލުމަށްފަހު އޭގައިވާ ނަންބަރު ފޮނުވަން ޖެހޭނީ ބީއެޗްއެމް އަށެވެ.\nބީއެޗްއެމްގެ ވެބްސައިޓް އަދި ބީއެޗްއެމްގެ ސޯޝަލް މީޑިއާ އެޕްސް ކަމުގައިވާ ވައިބާ، ޓެލެގްރާމް އަދި ފޭސްބުކް މެސެންޖާ މެދުވެރިކޮށް ސްކްރެޗް ކާޑުގައިވާ ނަންބަރު ބީއެޗްއެމް އަށް ފޮނުވޭނެ ކަމަށް ބީއެޗްއެމް އިން ބުނެއެވެ.\nމިދިޔަ އަހަރުގެ ސެޕްޓެމްބަރު މަހުން ފެށިގެން މިއަހަރުގެ ޖެނުއަރީ މަހުގެ ނިޔަލަށްވެސް ޔޭޔޭ ކޮފީގެ ޕްރޮމޯޝަނެއް ކުރިއަށް ގެންގޮސްފައެވެ. އެ ޕްރޮމޯޝަންގައި ނަސީބުވެރި 75 ފަރާތަކަށް ވަނީ ލެޕްޓޮޕް ލިބިފައެެވެ.\nޔޭޔޭ ކޮފީ ބީއެޗްއެމް ބީއެޗްއެމް ޓްރޭޑާސް


ރައީސުލްޖުމްހޫރިއްޔާ މުޙަންމަދު ނަޝީދު، ދިވެހިރާއްޖޭގެ އަޑު މެދުވެރިކުރައްވައި ދެއްވި ތިންވަނަ ރޭޑިއޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު، ދިވެހިރާއްޖޭގެ އަޑު މެދުވެރިކުރައްވައި ދެއްވި ތިންވަނަ ރޭޑިއޯ ޚިޠާބު\n26 ޖޫން 2009، ރިފަރެންސް: PRO/RMN/2009/165\nމިއަދަކީ 26 ޖޫން 2009 ވީ ހުކުރު ދުވަސް. އެނގިވަޑައިގަންނަވާނެ، މިދިޔަ ހުކުރު ދުވަހު އަޅުގަނޑަށްވަނީ މި ޕްރޮގްރާމްގައި ބައިވެރިނުވެވިފައި. އެއީ، އަޅުގަނޑަށް ލިބިފައި އޮތް އިނާމެއް ބަލާ ސްވިޑްންއަށް ދާން ޖެހުމުން. އަނަލިންދު ފައުންޑޭޝަނުން ދެއްވި އިނާމާ ގުޅޭގޮތުން ރާއްޖޭގެ ވަރަށްގިނަ ރައްޔިތުން، އެކިކަންކޮޅުތަކުން އަޅުގަނޑަށް މަރްޙަބާ ފޮނުއްވާފައި އެބަވޭ. އެކަމަށްޓަކައި އަޅުގަނޑު ހުރިހާ ރައްޔިތުންނަށްވެސް އަޅުގަނޑުގެ ހިތުގެ އެންމެ ފުންމިނުން ޝުކުރު ދަންނަވަން.\nމިއަދަކީ، 26 ޖޫނަކީ، މަސްތުވާތަކެއްޗާ ދެކޮޅަށް ކުރާ މަސައްކަތުގައި، ދުނިޔެ، ބައިނަލްއަޤްވާމީ ގޮތުގައި ފާހަގަކުރާ ދުވަހެއް. އަޅުގަނޑު ބޭނުން، މިދުވަހާ ގުޅޭގޮތުން ބައެއް ވާހަކަތައް، އަދި އަޅުގަނޑުމެން، މަސްތުވާތަކެތި، ބާރުގަދަ މަސްތުވާތަކެތި، ރާއްޖެއިން ނައްތާލުމަށް ކުރާ މަސައްކަތާ، ސަރުކާރުން ކުރާ މަސައްކަތާ ގުޅޭގޮތުން ބައެއް ވާހަކަ ތިޔަބޭފުޅުންނާއެކުގައި ޙިއްޞާ ކޮށްލަން.\nއެންމެ ފުރަތަމައިނުންވެސް އަޅުގަނޑު ދަންނަވާނީ، އަޅުގަނޑު އެދޭ މިންވަރަކަށް، މިވޭތުވެދިޔަ ހަމަސްދުވަހު މިކަމުގައި މަސައްކަތް ކުރެވިފައެއް ނެތޭ. އަޅުގަނޑުމެން ބޭނުންވީ ވަރަށްގިނަ ކަންތައްތަކެއް، އަޅުގަނޑުމެން ސަރުކާރު ހިންގުމާ ޙަވާލުވުމުގެ ކުރީގައިވެސް އަދި ޙަވާލުވެގެންވެސް، ވީހާވެސް އަވަހަކަށް ކުރަން ބޭނުންވީ ކަންތައްތަކެއްހުރި. އޭގެތެރޭގައި، ރާއްޖެއިން ބޭރުގައި ރީހެބިލިޓޭޝަންގެ ފުރްޞަތު، އަޅުގަނޑުމެންނަށް ބައެއް ޖާގަ ލިބިފައި ހުރުމާއެކުގައި، އެ ޖާގަ ބޭނުންކޮށްގެން، ކުދިންނަށް ފަރުވާ ދިނުމަށް ސަރުކާރުން، ހަމަކަށަވަރުންވެސް އަޅުގަނޑު ބޭނުންވި. އަދި ރާއްޖޭގައި ހުރި މިކަމުގެ ފަރުވާ ސެންޓަރުތައް އިތުރުކޮށް، ޖާގަ އިތުރުކޮށް، ގިނަ ކުދިންނަށް ފަރުވާ ލިބޭނެ ގޮތެއް ހޯދުމަށް އަޅުގަނޑު ވަރަށް ބޭނުންވި.\nމަސްތުވާތަކެއްޗާ ގުޅޭގޮތުން އަޅުގަނޑުމެން ވާހަކަ ދައްކާއިރުގައި، އަދި އެކަމަށް ޙައްލެއް ހޯދުމަށް އަޅުގަނޑުމެން ވިސްނާއިރުގައި، އަޅުގަނޑު ހަމަ ފާހަގަކޮށްލަން ބޭނުންވޭ، މިއަދަކީ ލާއިންސާނީ އަނިޔާ ކުރުމާ އިދިކޮޅަށް އަޑު އުފުއްލުމުގައި ފާހަގަކުރާ ބައިނަލްއަޤްވާމީ ދުވަސް. މި ރާއްޖޭގައި މި ބާރުގަދަ ޑްރަގް ބޭނުންކުރުމާއި އަދި ލާއިންސާނީ އަނިޔާ، ސަރުކާރުގެ ފަރާތުން، ދައުލަތުގެ ފަރާތުން ރައްޔިތުންނަށް ދިނުމާ، މިދެކަންވެސް އަޅުގަނޑުގެ ނަޒަރުގައި ހުރީ ވަރަށް ބޮޑަށް ގުޅިފައި. މީގެކުރީގައި ވަރަށްގިނަ ޒުވާނުންނަށް އެބަހުރި ވަރަށް ބޮޑެތި އަނިޔާ ދެވިފައި، މަސްތުވާތަކެތި ބޭނުންކޮށްގެން، އެކަމުގެ އަދަބުގެ ގޮތުގައި ނުވަތަ އެކަމާ ގުޅިގެން ޖަލަށް ލެވިފައި. ދެން ނުކިޔަމަންތެރިކަން ދައްކައިގެން ނުވަތަ މިބާވަތުގެ ކަންތައްތައް ހިނގައިގެން. އެ އަނިޔާތައް އަޅުގަނޑުމެންގެ ޒުވާނުންގެ އެތައް ބަޔަކަށް ކުރުމަށްފަހު، އަދި ކުރެވިފައި ވަނިކޮށްވެސް، މިކަމަށް ހުއްޓުމެއް ނައި.\nއަޅުގަނޑުމެން މި ސަރުކާރު ހިންގުމާ ޙަވާލުވުމަށްފަހު، އަޅުގަނޑަށް ފެނުނު ގޮތުގައި، މިކަމުގައި ރާއްޖެއަށް މަސްތުވާތަކެތި އެތެރެވާ ދޮރުތައް ބަންދުކުރުމަށް މަސައްކަތް ކުރުން އެއީ، މުހިންމު ކަމެއް. ހަމައެއާއެކީގައި، މިތަކެއްޗަށް ޒުވާނުން ދެވިހިފާ މިންވަރު ކުޑަކުރުންވެސް އެއީ މުހިންމު ކަމެއް. އަޅުގަނޑުމެންނަކަށެއް ނުވިސްނޭ، ހަރުކަށި އަދަބުދީގެން ދެވިހިފާ މިންވަރު ނުވަތަ ބޭނުންކުރާ މިންވަރު ކުޑަވާ ކަމަކަށް. މީގެ ހިސާބު ވަރަށް ސާފު. 1990އިގެ އަހަރުތަކުގައި ވަރަށް ބޮޑެތި އަނިޔާ، މަސްތުވާތަކެތި ބޭނުންކުރި ކުދިންނަށް ދެވިފައި އެބަހުރި. އޭގެ ސަބަބުން، އެކުދިން ނުވަތަ ދެން އެހެން ކުދިންވެސް މަސްތުވާތަކެތި ބޭނުންކުރުން ހުއްޓާލީއަކީއެއް ނޫން. އޭގެ ސަބަބުން، އެކުދިންގެ ޙަޔާތް އަޅުގަނޑު ދަންނަވާނީ ކުޑަވެ، އަދި އެކުދިންނަށް މިތަކެތިން ބޭނުންކުރަން އިތުރު ފުރްޞަތުތައް ހޯދައި، އެކަމުގައި އެކުދިންވެސް އެކި ބާވަތްބާވަތުގެ ބާރުވެރިކަން ބޭނުންކުރާ ހިސާބަށް ގޮސް، ރާއްޖޭގެ އަމަން މިކަމާ ގުޅިގެން ގެއްލޭ ކިތަންމެ ދަނޑިވަޅެއް އަޅުގަނޑުމެންނަށް މީގެކުރީގައި ފެނިގެން ހިނގައްޖެ.އެހެންވީމާ، އަޅުގަނޑުމެން މިކަން ހިންގާއިރުގައި، އަޅުގަނޑުމެން މިކަން ހިންގާނީ، ވިސްނައިގެން، މިދެންނެވި ކަންކަމަށް ވަރަށް ބޮޑަށް ބަލައިގެން.\nއަޅުގަނޑުމެން ބޭނުން، ވީހާވެސް އަވަހަކަށް އަދި މިހާރު އެކަން ހިންގަމުން މިދަނީ. އެއީ، މަސްތުވާތަކެތީގެ ވަބާގައި ނުވަތަ އެއަށް ދެވިހިފާފައި ތިބި ކުދިން، އެ ދެވިން ސަލާމަތްވުމަށްޓަކައި އެންމެ ފުރަތަމައިނުން ހަށިގަނޑުން އެބަ އެ ވިހަ ކަނޑާލަންޖެހެނީ. އެ ވިހަ ކަނޑާލުމަށް، ވަކި ޚާއްޞަ ފަރުވާތަކެއް އެބަ ބޭނުންވޭ. ޒަމާނީ ގޮތަށް ދަންނަވަނީނަމަ، އެއީ، ޑީޓޮކްސިފިކޭޝަން ސެންޓަރެއް. އެބާވަތުގެ ތަނެއްގައި، އެ ވިހަ، ކުދިންގެ ގައިން ކަނޑާލުމުގެ މަސައްކަތް، އަޅުގަނޑުމެން އެބަ ކުރަންޖެހޭ. ޑީޓޮކްސިފިކޭޝަން ސެންޓަރެއް ހެދުމަށް އަޅުގަނޑު މަސައްކަތް ކުރަމުން މިދަނީ. އެ މަސައްކަތް، އިރާދަކުރެއްވިއްޔާ، ޖުލައިމަހުގެ ތެރޭގައި އަޅުގަނޑު މިހާރު މިދެކެނީ ޙަޤީޤަތަކަށްވެގެންދާނެ ކަމަށް.\nދެން ހަމައެއާއެކީގައި އިހުވެސް ދެންނެވި ފަދައިން، މަސްތުވާތަކެތި އެތެރެކުރާ ފަރާތްތައް ހޯދުމުގެ މަސައްކަތަކީވެސް، ހަމަ ސަރުކާރުން ވަރަށްބޮޑު އިސްކަމެއްދީގެން ހިންގަމުން ގެންދާ ކަމެއް. އަދި އެކަމުގައި ފުލުސް އޮފީސް ވަރަށްގިނަ ކާމިޔާބުތަކެއް ހޯއްދަވައިފިކަން. މިވޭތުވެދިޔަ ހަމަސްދުވަހު، ފުލުސް އޮފީހުން މަސްތުވާތަކެތި ހިފަހައްޓާފައި ހުރި މިންވަރު، ޢަދަދު އިތުރުވާނެ، މިދިޔަ 2008 ވަނަ އަހަރުގެ މުޅި ޖުމްލަ ޢަދަދަށްވުރެ. އަދި އަޅުގަނޑު ހިތަށްއަރާ، 2008 އާއި 2007އާ އެއްކުރީމާ، މަސްތުވާތަކެތި ހިފެހެއްޓުނު ޢަދަދަށްވުރެ، 2009 ވަނަ އަހަރުގެ ފުރަތަމަ ހަމަސްދުވަހު މަސްތުވާތަކެތި ހިފެހެއްޓުނު ޢަދަދު ގިނައޭ. އެހެންވީމާ، އިރާދަކުރެއްވިއްޔާ، އެމަގުން އަޅުގަނޑު ދެކޭއިރުގައި، އަޅުގަނޑު އުފާވޭ، މިކަމަށް އަޅުގަނޑުމެންނަށް ޙައްލެއް އެބަ ގެނެވޭ. އަޅުގަނޑުމެން ބޮޑަށް މީގައި މަސައްކަތް ކުރަންވީ، މިދަންނަވާ ޑިމާންޑް ސައިޑް ނުވަތަ އެއަށް ދެވިހިފުން، އެއަށް ބޭނުންވުން، އެކަން ޒުވާނުންގެ ކިބައިން ކަނޑުވާލެވޭތޯ. އިރާދަކުރެއްވިއްޔާ، އަޅުގަނޑު ދަންނަވާނީ، އަދި އަޅުގަނޑު އުންމީދު އެއްގޮތަކަށްވެސް އަޅުގަނޑުމެން ނަގާލާކަށް ނުވެއޭ. އަޅުގަނޑު ފަށައިގަތުމުގައި ދަންނަވައިފިން، އަޅުގަނޑުމެން ބޭނުންވާ މިންވަރަކަށް މިކަމެއް ނުހިންގެއޭ. އެހެންނަމަވެސް، މީގެކުރީގައި މިކަން ހިންގަމުން އައި މިންވަރަށްވުރެ އެތައް ގުނައެއް ރަނގަޅަށް އެބަ ހިންގޭ. އެހެންނަމަވެސް، އަޅުގަނޑުމެން މި އަޅާފައި ހުރި މިންގަނޑުތަކަކަށް އަދި މިކަމެއް ނުހިންގެއޭ. އެހެންވީމާ، އިރާދަކުރެއްވިއްޔާ، އަޅުގަނޑުގެ އަމާޒަކީ، އަނެއްކާވެސް އިތުރު ބާރުލައި، އިތުރަށް މަސައްކަތްކޮށް، މިކަން ހިންގަމުން ކުރިއަށް ގެންދިއުން.\nއައި.ޖީ.އެމް.އެޗް.ގެ މައްސަލަތައް ނުވަތަ ޞިއްޙީ ޚިދްމަތް ފޯރުކޮށްދިނުމުގައި މާލޭގައި އެންމެބޮޑު ހޮސްޕިޓާ މިހުރީ. މާލޭގައި ދިމާވާ މައްސަލަތަކާއި އަދި ހަމައެހެންމެ، ރީޖަނަލް ހޮސްޕިޓާތަކާއި، އަތޮޅު ހޮސްޕިޓާތަކާއި، ރަށްރަށުގައި މިހުރި ހެލްތް ސެންޓަރުތަކާއި ހެލްތް ޕޯސްޓްތަކަށް ބޭނުންވާ ޚިދްމަތްތައް ފުރިހަމަ ގޮތުގައި ފޯރުކޮށްދިނުމަށް އަޅުގަނޑުމެން ސަރުކާރު ހިންގުމާ ޙަވާލުވީއިރުގައި، ކިތަންމެ ދަތިތަކަކާ އޮތީ ކުރިމަތިވެފައި. އެ ދަތިތަކުން އަރައިގަނެވި، ހަމަޖެހޭ އުޞޫލެއްގެ މަތިން އެކަންކަން ހިންގަން ފެށޭނޭ ގޮތްތަކެއް އިރާދަކުރެއްވިއްޔާ މިހާރު އަޅުގަނޑުމެންނަށް މިވަނީ ހޯދިފައި. އަޅުގަނޑު ދެކޭގޮތުގައި، ކުރިއަށް މިއޮތް ދެތިން މަހެއްގެ ތެރޭގައި، ހެލްތްގެ ނުވަތަ ޞިއްޙީ ޚިދްމަތް ފޯރުކޮށްދިނުމުގެ ކަންތައް ކިތަންމެ ތަނަކުން ރަނގަޅުވެގެންދާނެ.\nއަޅުގަނޑު ހަމަ މިކަމުގައި ފާހަގަކޮށްލަން ބޭނުން އިނގޭތޯ، މިހާރު ރާއްޖޭގައި ތިއްބަވާނެ ހަމަ ގަވާއިދުން، މީގައި އަޅުގަނޑު ބޭފުޅުން ލައްވާ، މުވައްޒަފުން ލައްވާ ފޯނުކޮށްގެންވެސް، ޢުމުރުން 65 އަހަރުން މަތީގެ ބޭފުޅުންނާ އެބަ ވާހަކަ ދައްކައި އޮޅުންފިލުވަން. ސަރުކާރުން މިދޭން ބޭނުންވާ ޕެންޝަން ލިބިލައްވާތޯ؟ އަޅުގަނޑަށް އެބަ ފެނޭ، ވަރަށް އުފާވެރި މަންޒަރެއް. އަޅުގަނޑުމެން ހަމަ އެއްވެސް ހުރަހަކާއި ހުއްޓުމަކާ ނުލައި، 65 އަހަރުން މަތީގެ ސާދަހާސް ރައްޔިތުންނަށް ކޮންމެ މަހަކު ދެހާސް ރުފިޔާގެ ޕެންޝަނެއް އެބަދެވޭ. އަދި އެ ޕެންޝަން ދެވުނީމާ، އޭގެ ސަބަބުން ވަރަށް ރަނގަޅު ނަތީޖާތައްވެސް އެބަ ނުކުމޭ. އެންމެ އުފާވަނީ، މާމައިންނާއި ކާފައިންނަށް، ކުދިންނަށް ކުދިކުދި ހަދިޔާ ގަނެލެވި އަދި ފައިސާ ފަހަށް ރައްކާ ކޮށްގެން، ބޭސް ކުރަން ބޭނުންވާ ވަގުތު، މާލެ އައިސް، ނުވަތަ ރީޖަނަލް ހޮސްޕިޓަލަށް ދުރުވެ، ބޭސް ކުރައްވަމުން ގެންދަވާކަން. އެއީ، އަޅުގަނޑު ވަރަށް އުފާވާ ކަމެއް. އަދި އެ ބޭސްފަރުވާވެސް މިހާރު މިލިބެނީ، ”މަދަނަ“އިގެ ހެލްތް އިންޝުއަރެންސްގެ ދަށުން ހިލޭ. އިރާދަކުރެއްވިއްޔާ، މި 65 އަހަރުން މަތީގެ ރައްޔިތުންނަށް މިދޭ ޕެންޝަން ނުވަތަ އަދި ޕެންޝަންގެ އިތުރުން ހެލްތް އިންޝުއަރެންސް، އަޅުގަނޑުމެން މިބަލަނީ، ވީހާވެސް ގިނަ ރައްޔިތުންނަކަށް، އެ ޚިދްމަތް ފޯރުކޮށްދިނުމަށް. އިރާދަކުރެއްވިއްޔާ، އަޅުގަނޑުމެންނަށް އެކަން އެމަގަށް ގެންދެވޭނެ.\nބޭސްފަރުވާގެ ޚިދްމަތް، ސަރުކާރުން ކޮށްދޭ. ވެލްފެއަރއިން ކޮށްދޭ. އެކަން ކުރުމުގައި މި ސަރުކާރުން އެބަ ގެންގުޅޭ އުޞޫލެއް. ރައީސުލްޖުމްހޫރިއްޔާއަށް ސިޓީ ލިޔެގެން، އެކަންކުރާ އުޞޫލަކުން ނޫން އަޅުގަނޑުމެން އެ އުޞޫލު މިގެންގުޅެނީ. އަޅުގަނޑުމެންގެ ވެލްފެއަރ ޑިޕާޓްމަންޓެއް، މިނިސްޓްރީ އޮފް ހެލްތްގައި ހުރޭ. އޭގެ އެންމެ މުހިންމު އެއްކަމަކީ، ހުރިހާ ރައްޔިތުންނަށްވެސް އެނގިލައްވަންވީ، ސަރުކާރުގެ ޚަރަދުގައި ރާއްޖެއިން ބޭރަށް ފުރުމުގެ ކުރީގައި، އެ ޚަރަދު ހިނގާނެ މިންވަރެއް ސަރުކާރަށް އެނގެންޖެހެއޭ. ރާއްޖެއިން ބޭރަށް ދުރުވެފައި، ދެން އެތަނެއްގައި ހުންނަވާފައި އަދި މި ޕްރޮގްރާމްގެ ތެރެއަށް، ސަރުކާރުގެ އެހީ ހޯއްދަވަން އުޅުއްވިޔަސްވެސް، އެއީ އަޅުގަނޑުމެންނަށް ވަރަށް ދަތިކަމެކޭ. އޭރުން ސަރުކާރަކަށް، ސަރުކާރުގެ ޚަރަދުތަކެއް ނުބެލެހެއްޓެއޭ، ވާނުވާއެއް އަޅުގަނޑުމެންނަކަށެއް ނޭނގެއޭ. އެހެންވީމާ، އަޅުގަނޑުމެން ބޭނުންވަނީ، މިއީ ރައްޔިތުންގެ ފައިސާވީމާ، އެފައިސާ ޚަރަދުވަމުންދަނީ ކޮން ގޮތަކަށްތޯ؟ ވަކި ހަމަޖެހިފައި އޮތް އުޞޫލުތަކަކުންތޯ؟ ކަނޑައެޅިގެން އެނގިގެން، އެފައިސާ ޚަރަދުވަމުން ދިޔުން. އެހެންވީމާ، އެއްވެސް ޙާލެއްގައި ސަރުކާރުން ބޭސްފަރުވާ ރާއްޖެއިން ބޭރަށް ރައްޔިތުން ފޮނުވައިގެން ނުކޮށްދެނީއަކީއެއް ނޫން. އެހެންނަމަވެސް، އެކަން ކޮށްދޭ އުޞޫލަކީ، ފުރުއްވުމުގެ ކުރީގައި، ކުރަން ބޭނުންވާ ބޭހުގެ ހުރިހާ މަޢްލޫމާތަކާއެކީގައި، މިނިސްޓްރީއަށް ހުށަހަޅައި، އެކަން ހަމަޖެހިގެން ފުރުއްވުން. އެކޮޅަށް، ސިލޯނަށް ނުވަތަ އިންޑިއާއަށް ދުރުވެފައި، ދެން އިތުރު ފައިސާއަށް އެދިލެއްވީމާ، ސަރުކާރަށް ވަރަށް ބޮޑަށް ދަތިވާނެ.\nމިދުވަސްކޮޅު ރައްޔިތުންނަށް ދިމާވެފައިވާ ވަރަށްބޮޑު މައްސަލައެއް އެއީ، ބޭރު ފައިސާގެ ދަތިކަން ދިމާވެފައި އޮތުން. މިކަން މިހެން ހިނގާ އަބަދުވެސް ޖޫން މަހާއި، ޖުލައިމަހާ، ރާއްޖެއަށް ޓޫރިސްޓުން އައުން މަދު މަސްތަކުގައި. މިއަހަރު މިކަން އަދި އިތުރަށް ހިތާމަވެރި ގޮތަކަށް ދިމާވެފައި މިއޮތީ. ރާއްޖެއާއި މުޅި ދުނިޔެއަށް އިޤްތިޞާދީ ހީނަރުކަމެއް އައިސް، ޓޫރިސްޓުން ރާއްޖެއަށް އަންނަ މިންވަރު މިހުރީ ކުރިއާ އަޅާބަލާއިރު ކޮންމެވެސް މިންވަރަކަށް ދަށަށް ގޮސްފައި. އެހެންވީމާ، ބޭރު ފައިސާ ރާއްޖޭގައި ހުރި މިންވަރުވެސް ކުޑަކޮށް މަދު. މި މަދު މިންވަރު ޙައްލު ކުރުމަށްޓަކައި، އެކަން ބެއްދުމަށްޓަކައި ސަރުކާރުން މިހާރު މިވަނީ، އެލް.ސީ.ގެ ޚިދްމަތް ނުވަތަ އެލް.ސީ. ފެސިލިޓީތަކެއް، ޢާންމު ވިޔަފާރިވެރިންނަށް ދޫކުރުމުގެ ޕްރޮގްރާމެއް ފަށާފައި. އެހެންވީމާ، އިރާދަކުރެއްވިއްޔާ، އެ ޕްރޮގްރާމްގެ ތެރެއިން މިހާރުން މިހާރަށް ރައްޔިތުންނަށް ބޭނުންވާ، ކޮންމެހެން ބޭނުންވާ ތަކެތި ގަތުމުގެ އެލް.ސީ.، ނުވަތަ ގަތުމުގެ ފައިސާ، ބޭރު ފައިސާ ލިބޭނެ މަގު އިރާދަކުރައްވައިގެން އެއޮތީ ތަނަވަސްވެފައި. ދެން ހަމައެއާއެކީގައި އަޅުގަނޑުމެންނަށް، މީގެއިތުރު މަގުތައްވެސް ފަހިކޮށްދެވޭނެ. އަޅުގަނޑު މިދަނީ، ބޭރުގެ ބޭންކްތަކާއި ރާއްޖޭގައި މަސައްކަތް ކުރަމުން އަންނަ ވިޔަފާރި ބޭންކްތަކާ ވާހަކަ ދައްކަމުން. އަޅުގަނޑަށް ފެންނަ ފެނުމުގައި، އަޅުގަނޑުމެންނަށް މިދަތިން އިރާދަކުރެއްވިއްޔާ އަރައިގަނެވޭނެ.\nއަޅުގަނޑު ދާދިފަހުން ވަޒީރުންނަށްވާނެ ސިޓީއަކުން ދަންނަވާފައި، އެބޭފުޅުންގެ ވުޒާރާތަކުގެ ޚަރަދު ވީހާވެސް ކުޑަކޮށްދެއްވުމަށް. ބޭރު ފައިސާ މަދުވާ އެންމެބޮޑު އެއް ސަބަބަކީ، ޙަޤީޤަތުގައި ދިވެހި ރުފިޔާ އިތުރުވާތީ. ދިވެހި ރުފިޔާ އިތުރުވީމާ، ބޭރު ފައިސާ ގަތުމަށް ހުރި ދިވެހި ރުފިޔާ އިތުރުވެގެންދާކަމުން، ހައްތަހާވެސް މިދަނީ ބޭރު ފައިސާގެ އަގު ބޮޑުވަމުން. ދިވެހި ރުފިޔާ އިތުރުވެގެންދާ އެންމެބޮޑު އެއް ސަބަބަކީ، ސަރުކާރުގެ ޚަރަދު، ސަރުކާރަށް ލިބޭ އެއްޗަކަށްވުރެ ބޮޑުވާތީ. އެނގިވަޑައިގަންނަވާނެ، 2006 ވަނަ އަހަރުވެސް ސަރުކާރަށް ލިބުނު އެއްޗަކަށްވުރެ އެތައް ގުނައަކުން ކުރެވުނު ޚަރަދު ބޮޑު. 2007 ވަނަ އަހަރުވެސް އެކަން ދިޔައީ އެހެން. 2008 ވަނަ އަހަރުވެސް އެކަންދިޔައީ އެހެން. 2009 ވަނަ އަހަރު އަޅުގަނޑުމެން މި ޙައްލެއް ގެނައުމަށް މަސައްކަތް މިކުރަނީ. މިއަހަރު ނިމޭއިރުގައިވެސް، އަޅުގަނޑުމެންނަކަށް ލިބޭ އެއްޗަކުން ނުފުއްދޭނެ. އެހެންނަމަވެސް، 2006 އާއި، 2007 އާއި، 2008 އާ އަޅުވާ ބަލާއިރު، މިއަހަރު ނިމޭއިރުގައި އަޅުގަނޑު މިދެކެނީ، ކިތަންމެ ތަނަކުން އަޅުގަނޑުމެންނަށް މީގައި ޙައްލެއް ހޯދިފައި އޮންނާނެކަމަށް.\nސަރުކާރުގެ އަމާޒުތައް ނުވަތަ ސަރުކާރުގެ ޚިދްމަތްތައް، ސަރުކާރުން ރައްޔިތުންނަށް ފޯރުކޮށްދޭ ޚިދްމަތްތައް ފޯރުކޮށްދިނުމަށް ސަރުކާރުން މިބޭނުންކުރާ އުޞޫލުތައް، ހަމަ ތަކުރާރުކޮށް ދަންނަވަން ބޭނުން. އެއީ، ސީދާ ސަރުކާރުގެ ބަޖެޓުންނެއް ނޫނޭ، ސަރުކާރުން ހުރިހާ ކަމެއް ޚަރަދު ކުރަމުންދާނީ، ރައްޔިތުންނަށް ފޯރުކޮށްދެމުންދާނީ. ވަރަށްގިނަ ކަންކަން ސަރުކާރުން ރައްޔިތުންނަށް ފޯރުކޮށްދޭނެއޭ ވިޔަފާރީގެ އުޞޫލުން. އެ އުޞޫލުން ހިންގާއިރުގައި، އާމްދަނީ މަދުކަމުން، އެ ވިޔަފާރީގެ އުޞޫލުން އެ ޚިދްމަތްތައް ބަލައިނުގަނެވޭ ނުވަތަ ލިބިނުގަނެވޭ ފަރާތްތަކަށް ސީދާ އެހީ ސަރުކާރުން ފޯރުކޮށްދޭނެ. އެހެންވީމާ، އަޅުގަނޑު މިދެކެނީ، އަޅުގަނޑުމެން މި ހިންގަން މިއުޅޭ ސިޔާސަތުގައި، އަޅުގަނޑުމެންނަށް މިކަންކަން ހިންގަމުން ގެންދެވުނީމާ، އެތައް ތަނަކުން މި ޚިދްމަތްތައްވެސް އިތުރުވެގެންދާނެއޭ. އަދި އަޅުގަނޑުމެންނަށް ލުއިވެސް ލިބިގެންދާނެއޭ.\nމިއަދު އެންމެފަހު ކަމެއްގެ ގޮތުގައި ތަންކޮޅެއް އުނދަގޫ ކަމެއްގެ ވާހަކަ އަޅުގަނޑު ތިޔަބޭފުޅުންނާ ދައްކާލަން ބޭނުން. އެއީ، ޝަރީޢަތުގެ ނިޒާމާ ގުޅުންހުރި ވާހަކައެއް. އަޅުގަނޑުމެން މިރާއްޖެއަށް ޒަމާނީ ޑިމޮކްރަސީއަކާއި، ރިވެތިގޮތުގައި ވެރިކަން ހިންގުމުގެ އުޞޫލުތަކެއް ތަޢާރުފު ކުރުމަށް ނުހަނު މަސައްކަތް ކުރަމުން މިއައީ. އެނގިވަޑައިގަންނަވާނެ، މިދިޔަ ވިއްސަކަށް އަހަރުގެ ތެރޭގައި، ދިވެހިންގެ ތެރެއިން ވަރަށް ގިނަ ބަޔަކު، ވަރަށް ބޮޑެތި މަސައްކަތްތަކެއް ކޮށްފި، ރާއްޖޭގައި ހެޔޮގޮތުގައި ވެރިކަން ހިންގުމަށްޓަކައި.\nމިކަން އަޅުގަނޑުމެން ކުރަމުންދާއިރުގައި، އަޅުގަނޑުމެންނަށް މިހާރު މިފެންނަނީ، އުފެދިފައިމިވާ ތިންބާރުގެ ތެރެއިން ރައްޔިތުންގެ މަޖިލީހުގެ މަސައްކަތްވެސް އެބަދޭ ހަމަ އެކަށީގެންވާ ރަނގަޅު މިނެއްގައި. އަދި ވެރިކަން ހިންގުމުގެ ފަރާތުންވެސް އެކަށީގެންވާ ގޮތެއްގައި ކަންކަން ކުރަމުން އެބަގެންދޭ. އެކަން ކުރަމުންދާއިރުގައި، ސަރުކާރުން މިސާލަކަށް، ސަރުކާރު ޙިއްޞާވާ ކުންފުނިތަކުން ދިމާވާ މައްސަލަތައް ޚާއްޞަކޮށް، ފައިސާގެ މައްސަލަތައް އެބަ ޝަރީޢަތަށް ފޮނުވާ. ފޮނުވީމާ، އެމައްސަލަތައް ސަރުކާރެއް ނުދެކެން، އޭގެ އެންމެ އެކަށީގެންވާ ގޮތަކަށް ޝަރީޢަތުން އެކަންކަން ބައްލަވައި، އަދި އެކަންކަމަށް އަވަސް ޙައްލުތަކާއި ހަލުވި ގޮތްތައް ހޯއްދަވައެއް ނުދެއްވެވޭ.\nއަޅުގަނޑުމެންނަށް މިފެންނަނީ، ޝަރީޢަތުގެ ކަންކަމަށް ވަރަށް ބޮޑަށް ހުއްޓުމެއް އައިސްފައި އޮންނަތަން. އަދި ފުރިހަމަ އޮމާންކަމާއެކީގައި އެކަންކަން ކުރިއަށް ނުދާތަން. ދެން މިބާވަތުގެ އެއްވެސް އެއްޗެއް، އެއްވެސް ބަހެއް ބުނީމާ، އަޅުގަނޑާ ގުޅޭގޮތުން ޝަރީޢަތުން ފިޔަވަޅު އަޅުއްވައި، ޢަމަލު ކުރައްވައި ހައްދަވައިފިއްޔާ، އެއީ ވަރަށް ދެރަ ކަމަކަށްވާނީ. އަޅުގަނޑު މިވާހަކަ މިދައްކަނީކީއެއް، އެއްވެސް ޙާލެއްގައި ވަކި ބޭފުޅަކާ ނުވަތަ ވަކި މުއައްސަސާއަކާ ގުޅޭގޮތުން ނުހަމަ ވާހަކައެއް ދެއްކުމުގެ ނިޔަތަކު ނޫން. އަޅުގަނޑުމެން އެންމެންގެވެސް ބޭނުމަކީ އިޞްލާޙު. ރަނގަޅަށް ކަންތައްތައް ދިޔުން. އެހެންވީމާ، އަޅުގަނޑު އުންމީދު ކުރަން، ޝަރްޢީ ނިޒާމުވެސް ރަނގަޅަށް ހަރުދަނާވެގެން، ފުރިހަމަ މުއައްސަސާއަކަށް ބަދަލުވެގެން، ރައްޔިތުން މި އުންމީދުކުރާ ހެޔޮވެރިކަމުގެ ނިޒާމަށް ފަހިވާ އަދި ބާރުދޭ އުޞޫލުތަކުގެ މަތިން، ޤާނޫނީ ހަމަތަކުގެ ތެރެއިން އެކަންކަން ހިނގަމުންދާނެ ކަމަށް.\nއަޅުގަނޑު ފުންކޮށް މިވާހަކައިގެ ތެރެއަށް ޙަޤީޤަތުގައި ވަންނާކަށް ނެތިން. އުނދަގޫވެސް ވާހަކައެއް. އެހެންވީމާ، ވަންނާންވެސް އުނދަގޫ. އެހެންނަމަވެސް، އަޅުގަނޑު އުންމީދު ކުރަން، ހުރިހާ ރައްޔިތުންވެސް ވިސްނަވާނެ ކަމަށް. ޝަރީޢަތް ފުރިހަމަ ނުވަނީހެއް ހެޔޮގޮތުގައި އަޅުގަނޑުމެންނަކަށެއް ވެރިކަމެއް ނުކުރެވޭނެ. ވެރިކަމުގެ ފަރާތުން އަދި ރައްޔިތުންގެ މަޖިލީހުން ޚިޔާލު ފާޅުކުރުމާއި، ބަޙުޘް އިތުރުވެގެންދިޔަސްވެސް، ހުރިހާ ކަމެއް އަޅުގަނޑުމެންނަށް މި އުންމީދުކުރާ ގޮތަށް ރަނގަޅުވެގެންދާނީ، ހުރިހާ މުއައްސަސާއެއްވެސް، އެއްބާރުމިނެއްގައި، އެއްހަމައެއްގައި، އެއްމަޤްޞަދެއްގައި މަސައްކަތް ކުރަމުން ދިޔައިމާ.\nއަޅުގަނޑު ދަންނަވާނީ، މިވާހަކަ މިހެން ދެންނެވުމަށްފަހުވެސް، ކަންކަން އަޅުގަނޑުމެން މީގެ ދިހަވަރަކަށް މަސް ކުރީގައި ހީކުރި މިންވަރަށްވުރެ މާ އޮމާނޭ، މާ ފަސޭހައޭ. އަޅުގަނޑުމެން ވެރިކަން ހިންގަމުން މިގެންދަނީ ފުރިހަމަ އިތުބާރާއެކީގައި. އިރާދަކުރެއްވިއްޔާ، މި ވެރިކަމުން ދިވެހި ރައްޔިތުންނަށް، އެ ރައްޔިތުން ދުވަހަކުވެސް ނުދެކޭފަދަ ފަސޭހަކަމާއި، ތަރައްޤީއާއި، ކުރިއެރުމާ، ހަމަ އުފާވެރިކަން ލިބިގެންދާނެކަމާމެދު އަޅުގަނޑު ކުޑަކޮށްވެސް ޝައްކެއްނުކުރަން.\nމިއަދުވެސް ނިންމާލުމުގެ ކުރީގައި، އަޅުގަނޑު ހަމަ އަނެއްކާވެސް ހަނދުމަކޮށް އަރުވާނަން. ޖުލައި 26ވެސް އެބައާދޭ. އެންޓާރީސްގެ މިޔުޒިކުވެސް އެދުވަހާ ގުޅިގެން ހަމަ އަންނާނެ.\nވަރަށް ބޮޑަށް ޝުކުރިއްޔާ! އިރާދަކުރެއްވިއްޔާ، އަނެއްކާވެސް އަޅުގަނޑު ދެން އަންނަ ހުކުރެއްގައި ތިޔަބޭފުޅުންނާ ބައްދަލުވެލާނަން.\nރައީސުލްޖުމްހޫރިއްޔާގެ ނައިބު ދިއްގަރު ޞިއްޙީ މަރުކަޒަށް ޒިޔާރަތްކުރައްވައިފި\n24 ޖަނަވަރީ 2020, ޚަބަރު\nޝަހާދާ ސާނަވިއްޔާ ނިންމައި ރައީސުލްޖުމްހޫރިއްޔާގެ ސްކޮލަރޝިޕް ހާސިލުކުރި އަލްޙާފިޡާ މާޒިނާ ޢަބްދުއްރަޙީމާ ރައީސުލްޖުމްހޫރިއްޔާ މިއަދު ބައްދަލުކުރައްވައި ހިތްވަރު ދެއްވައިފި\n23 ޖަނަވަރީ 2020, ޚަބަރު\nރައީސުލްޖުމްހޫރިއްޔާގެ ނައިބު ކުވެއިތަށް ކުރެއްވި ދަތުރުފުޅު ނިންމަވާލެއްވުމަށްފަހު މާލެ ވަޑައިގެންފި\n22 ޖަނަވަރީ 2020, ޚަބަރު


PSG balikoh city furathama faharah final ah | Mihaaru\nޕީއެސްޖީ ބަލިކޮށް، ސިޓީ ފުރަތަމަ ފަހަރަށް ފައިނަލަށް\nސިޓީގެ ކުޅުންތެރިން ލަނޑު ޖެހުމަށް ފަހު އުފާފާޅުކުރަނީ. -- ފޮޓޯ / އޭއެފްޕީ\n05 މެއި 2021 - 02:32\nމެންޗެސްޓާ (5 މެއި) - ޔުއޭފާ ޗެމްޕިއަންސް ލީގުގެ ސެމީ ފައިނަލްގެ ދެވަނަ ލެގުގައި މިރޭ ޕީއެސްޖީ އަތުން 2-0 އިން މޮޅުވެ، 4-1ގެ އެގްރިގޭޓް ނަތީޖާއަކާއެކު، މެންޗެސްޓާ ސިޓީ ފުރަތަމަ ފަހަރަށް ޗެމްޕިއަންސް ލީގުގެ ފައިނަލަށް ދަތުރުކޮށްފި އެވެ.\nސިޓީގެ ދަނޑުގައި މިރޭ ކުޅުނު ދެވަނަ ލެގުގައި އެ ޓީމުގެ ދެ ލަނޑު ވެސް ކާމިޔާބުކުރީ އަލްޖީރިއާގެ ވިންގަރ ރިޔާދު މަހްރޭޒެވެ.\nމި މަހުގެ 29 ވަނަ ދުވަހު ކުޅޭ މުބާރާތުގެ ފައިނަލްގައި ސިޓީއާ ދެކޮޅަށް ނުކުންނާނީ ޗެލްސީ ނުވަތަ ރެއާލް މެޑްރިޑެވެ.\nމެޗުގެ 69 ވަނަ މިނިޓުގައި ސިޓީގެ ފެނާންޑީނިއޯގެ ފައި މައްޗަށް ގަސްދުގައި އެރުމުން، ޕީއެސްޖީގެ އަންހެލް ޑިމަރިއާ ރަތްކާޑު ދެއްކުމާއެކު، އެ ޓީމު މެޗު ނިންމާލީ 10 މީހުންނާއެކު އެވެ.\nމި މެޗަށް ޕީއެސްޖީ ކުރިމަތިލިއިރު، މުހިންމު ފޯވަޑް ކިލިއަން އެމްބާޕޭ އަށް އަނިޔާގެ ސަބަބުން މި މެޗުގައި ނުކުޅެވުނެވެ.\nސިޓީން ލީޑު ނެގީ މެޗުގެ 11 ވަނަ މިނިޓުގަ މަހްރޭޒް ޖެހި ލަނޑުންނެވެ. އަދި މެޗުގެ 63 ވަނަ މިނިޓުގައި ސިޓީން އުފެއްދި ކައުންޓާ އެޓޭކެއްގައި، މަހްރޭޒް ވަނީ ދެވަނަ ލަނޑެއް ޖަހައި ސިޓީ އަށް ފައިނަލްގެ ޖާގައެއްގެ ޔަގީންކަން ބޮޑުކޮށްދީފަ އެވެ.\nމިދިޔަ އަހަރުގެ ރަނަރަޕް، ޕީއެސްޖީން ސިޓީގެ ޑިފެންސް ފޫއަޅުވާލަން މަސައްކަތްކުރި ނަމަވެސް، އެ ޓީމަށް އެކަން ކާމިޔާބެއްނުވި އެވެ. ޑިމަރިއާ އާއި މާކީނިއޯސް އަށް ލަނޑު ޖަހާނެ ރަނގަޅު ފުރުސަތުތަކެއް ވެސް ލިބުނެވެ. -- އޭއެފްޕީ\nފުޓްބޯޅަ މެންޗެސްޓާ ސިޓީ ޗެމްޕިއަންސް ލީގު ޕީއެސްޖީ\n5 ކޮމެންޓް,3ރިއެކްޝަންސް\nބާސެލޯނާއިން ނޭމާ އުފުރާލައިގެން ޕީއެސްޖީއަށް ގެންދިޔަ އެންމެ ބޮޑުބޭނުމަކީ ޗެންޕިއަންސް ލީގު ހޯދުން. ޗެންޕިއަންސް ލީގު ތަށީގެ ރަހަ މިހާރު ހުންނާނީ ކަރުބުޑުގައި ލާފަ. ?\nރެފުރީންގެ އެހީތެރިކަމާއި އެކު ސެމީއަށް ދިޔައިމާ އަހަރެމެން ޔަގީންކުރިން ތިހެން ވާނެ ކަމަށް\nރަދީފާ ހަޖަމް ޕޮލީޒް... އާސެނަލް މަހަށް\nމަގޭ އެކުވެރި ރަދީފްބޮރޯއަށް މިހާރުއިގޭނެ އަރަބިތެޔޮވަޅުގެ ބާރުހުރިވަރެއް. އިރާދަކުރެއްވީޔާ މިފަހަރު ޗެމްޕިއަންސްލީގު ނަގާނީ މެންސިޓީ.


Athuge ishaaraathun faisaa dhekkey goiy hadhanee | Mihaaru\n06 ސެޕްޓެމްބަރ 2019 - 08:17 1 comment\nއޯވިލް ސިސްޓަމްގެ ނަން ދީފައިވާ މި ހޭންޑް-ރިކޮގްނިޝަން ޓެކްނޮލޮޖީ އަކީ ކަސްޓަމަރުން އަތުން ކޮށްލާ އިޝާރާތަކުން ފައިސާގެ މުއާމަލާތް ހިންގޭ ގޮތަށް ފަރުމާކޮށްފައިވާ ޓެކްނޮލޮޖީއެކެވެ. އެގޮތުން މިހާރު އާންމުކޮށް ބޭނުންކުރާ ބައޮމެޓްރިކް ޓެކްނޮލޮޖީއާ ހިލާފަށް މިއީ ސްކޭނަރުގައި އަތް ޖެއްސުމުގެ ބަދަލުގައި އަތުން ކޮށްލާ އިޝާރާތުން މަސައްކަތްކުރާ ޓެކްނޮލޮޖީއެކެވެ.\nއެމެޒޯން އިން ބުނި ގޮތުގައި މި އަހަރުގެ ފަހުކޮޅު ހޯލް ފުޑްސްގެ ފިހާރަތަކުގައި އޯވިލް ސިސްޓަމް ބޭނުންކުރަން ފަށާނެ އެވެ. މި ޓެސްޓް ކުރުމުގެ ގޮތުން، ނިއު ޔޯކްގައި ހުންނަ އެމެޒޯންގެ އޮފީހުގައި ބަހައްޓާފައިވާ ވެންޑިން މެޝިންގައި ސެންސަ ހަރުކޮށް ޓެސްޓް ކުރުމުގެ މަސައްކަތް އަންނަނީ ކުރަމުންނެވެ.\nއެމެޒޯން އިން ބުނީ މިއީ ސްމާޓްފޯންތަކުގައި މިހާރު ބޭނުންކުރާ ފިންގަޕްރިންޓް ސްކޭނާއާ ވެސް ތަފާތު އެއްޗަކަށް ވާނެ އެވެ. އެގޮތުން ހޭންޑް-ރިކޮގްނިޝަން މަސައްކަތް ކުރާނީ ކަސްޓަމަރުންގެ އަތުގެ ސައިޒާއި އަތުގެ ބައްޓަމަށް ބުރަވެ، އަތުންކުރާ އިޝާރާތްތަކަށް އިޖާބަދޭ ގޮތަށެވެ.\n"މީގެ އެންމެ ތަފާތު ކަމަކަށް ވާނީ ފިޒިކަލީ ސްކޭނަރެއްގައި އަތްނުލައި، އަތުން ކުރާ އިޝާރާތަކުން ޕޭމަންޓް ނިންމައިލެވޭނެތީ،" އެމެޒޯންއާ ހަވާލާދީ ނިއު ޔޯކް ޕޯސްޓުން ބުންޏެވެ. "އެގޮތުން ކަސްޓަމަރުންގެ ބައޮމެޓްރިކް ޑޭޓާ އިންނާނީ ކަސްޓަމަރުންގެ ކްރެޑިޓް ނުވަތަ ޑެބިޓް ކާޑާ ލިންކްކުރެވިފައި. އެހެންވީމާ ޕޭމަންޓް ހަދާލަން ސިކުންތުކޮޅެއް ނަގާނީ."\nހޯލް ފުޑްސްގެ އައުލެޓެއް.\nއެމެޒޯނުން ބުނާގޮތުގައި މިހާރު ފައިސާ ދައްކަން ކިއުގައި ތިބުމާއި ކޭޝިއަރުންގެ ދައުރަކީ އެހާ ބޭނުންތެރި ކަމެއް ނޫނެވެ. އޭގެ ބަދަލުގައި ވިޔަފާރިކޮށްލަން ވަންނަ އިރު، އެމެޒޯންގެ އެކައުންޓަށް ލޮގިންވުމާ އެކު ކަސްޓަމަރުން ނަގާ އެއްޗެހި ވަގުތުން ކެމެރާތަކާއި ސެންސާތަކުގެ އެހީގައި ދެނެގަނެވި، ނުކުމެގެންދާ އިރު، އެމީހެއްގެ ވިޔަފާރީގެ މުއާމަލާތް ވާނީ ނިމިފަ އެވެ.\nމިފަދަ ބޮޑެތި ޒަމާނީ ބަދަލުތައް އެމެޒޯންގެ ވިޔަފާރީގެ ތެރެއިން ކަސްޓަމަރުންނަށް ފޯރުކޮށް ދޭން އަންނަނީ މަސައްކަތްތައް ކުރެވެމުންނެވެ.


Jabir Majileehuge Raees Kamah Kurimathi Lavvanee - Vaguthu\nޖާބިރު މަޖިލީހުގެ ރައީސް ކަމަށް ކުރިމަތިލައްވަނީ\nރައްޔިތުންގެ މަޖިލިހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު. --- ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް ކަމުގެ މަޤާމަށް ކުރިމަތިލައްވާނެ ކަމަށް، ކާށިދޫ ދާއިރާގެ މެމްބަރު އަބްދުﷲ ޖާބިރު ވިދާޅުވެއްޖެ އެވެ.\nއެމަނިކުފާނު މިކަން ހާމަކުރައްވާފައި ވަނީ، މިރޭ ޑީއާރުޕީގެ ޓްވީޓާ މެދުވެރިކޮށް އާންމުކޮށްފައިވާ ވީޑިއޯ މެސެޖެއްގައެވެ. ކުރީގެ ރައީސް މައުމޫން އަބްދުލްޤައްޔޫމަށް ދެއްވާ ޚާއްސަ މެސެޖެއްގެ ގޮތުން ޑީއާރުޕީން އާންމުކުރި އެ ވީޑިއޯގައި ޖާބިރު ވަނީ މައުމޫނަށް ވަރަށް ބޮޑަށް ފާޑު ވިދާޅުވެފައެވެ.\nރައީސް މައުމޫން ނެންގެވިކަމަށް ބުނާ 29 މިލިއަން ރުފިޔާގެ ލޯނުގެ ކަންކަމުގައި އެމަނިކުފާނު އޮޅުވާލައްވާފައިވާ ކަމަށް ވިދާޅުވެ ޖާބިރު ވިދާޅުވީ، "ދެން ކުރިމަތިލާނީ މަޖިލީހުގެ ރައީސް ކަމަށް" ކަމަށާއި، އެމަނިކުފާނު ކުރައްވަން އުޅުއްވާ ކަމެއް ކުރައްވާނެކަން ރައީސް މައުމޫނަށް ވަރަށް ރަނގަޅަށް އެނގިވަޑައިގަންނަވާނެ ކަމަށެވެ.\n"މަނިކުފާނަށް އެނގިވަޑައިގަންނަވާނެ މަނިކުފާނު އައިސް ކަމަކަށް އެދުނީމާ ވަރަށް އިހުސާންތެރިކަމާއެކު 29 މިލިއަން ރުފިޔާ މަނިކުފާނުގެ ދަރިކަލުން، މަނިކުފާނު ވިދާޅުވި ބަހަކަށް އަޅުގަނޑު ހަވާލުކުރިން. މި މީޓިން ހިނގައިދިޔަ ތަނާއި މިކަން ހިނގައިދިޔަ ގޮތް އެންމެ ރަނގަޅަށް އެނގިވަޑައިގަންނަވާނީ މަނިކުފާނަށް،" ޖާބިރު ވިދާޅުވިއެވެ.\nޖާބިރު ވިދާޅުވީ ރައީސް މައުމޫނަށް 29 މިލިއަން ރުފިޔާ ދެއްވީ، އެމަނިކުފާނު ވިދާޅުވި ވިދާޅުވުމަކަށް މެލޭޝިއާއަށް ވަޑައިގެން އެޤައުމުގެ ހޮޓަލެއްގައި ބައްދަލުކުރައްވާ ކަމަށެވެ. ޖާބިރު ވިދާޅުވީ އެ ބައްދަލުވުމުގެ ތެރެއިން ނިންމަން ކަންކަން ނިންމައި، ދެންނެވި އަދަދަށް އަދި ދެންނެވި ދުވަހަށް ފައިސާ ރައްދުކޮށްދީފައިވާނެ ކަމަށެވެ.\nޖާބިރު ވިދާޅުވީ، ރައީސް މައުމޫނަށް ފައިސާ ދެއްވީ، ރައީސް އިބްރާހީމް މުޙައްމަދު ސޯލިހު ވެރިކަމަށް ގެނައުމަށްޓަކައި ކުރަން ޖެހޭ މަސައްކަތްތައް ކުރެއްވުމުގެ ގޮތުން ކަމަށެވެ. ނަމަވެސް ރައީސް ސޯލިހު ވެރިކަމަށް ވަޑައިގެންނެވުމުން ރައްޔިތުންގެ ކުރިމަތީގައި އިތުރުފުޅު ހައްދަވައި، ފައިސާ ނުދޭ ކަމަށް ވިދާޅުވުމުގެ ހައްޤެއް ނޯންނާނެ ކަމަށް ޖާބިރު ވިދާޅުވިއެވެ.\nޖާބިރުގެ އަތުން ރައީސް މައުމޫން ދަރަންޏަށް 29 މިލިއަން ރުފިޔާ ނެގި ކަމަށް ވިދާޅުވެ ސިވިލް ކޯޓަށް ވަނީ މައްސަލަވެސް ހުށަހަޅާފައެވެ. ނަމަވެސް ރައީސް މައުމޫން ވަނީ އެ ދަޢުވާއަށް އިންކާރު ކުރައްވާފައެވެ.\nޖާބިރު ވިދާޅުވީ ރައީސް މައުމޫން ދަރަންޏަށް ފައިސާ ނެންގެވީ އެމަނިކުފާނުގެ ގެކޮޅު، މއ. ކިނބިގަސްދޮށުގެ މޯގޭޖް ކުރެއްވުމަށް ފަހު ކަމަށެވެ.\nރައީސް ނަޝީދު ޖާބިރަށް: "ތިޔަ ދައްކަނީ ޗަރުކޭސް"\nއޮކްޓޯބަރ 29, 2020 06:38\nޖާބިރު މަޖިލީހުގެ ރައީސް ކަމަށް ހަމަޔަގީނުންވެސް މަޖިލީހުގަ މިހާރުހޮވިފަތިބި އެއްވެސް މެމްބަރެގެ ވޯޓެށް ޖަބިރަކަށް ފަހަރެއްގަ ކެނެރީގޭ ނަޝީދުދީފާނެ ޖަބިރުގެ ވޯޓާއި ނަޝީދުގެ ވޯޓުން ހޮވޭނެބާ ހޮވިއްޖެޔާރަގަޅު ދަރަނީގެވާހަކަ ދައްކަން ޖާބިރުތާހިރެއްނޫން ގެންގުޅޭ މުވައްޒަފުންނަށް ދަރާ ލޯނެއްނެގިއްޔާ އެލޯނަށްދަރާ ސަލާމަތް ނުވެގެން އުޅޭއިރު މީހުންނަށް ލޯނުދޭނެ ފައިސާ މީނަޙޯދަނީ ކިހިނެއް ކަން މީނަ ބުނެދޭންޖެހޭނެ ކަމަށް އެންމެންވެސް ގަބޫލުކުރަނީ\nއޮކްޓޯބަރ 29, 2020 06:58\nމަޖިލީހުގެ ރައީސަކަށް ހަދަންވީ އާންމު ރައްޔިތެއް. އޭރުން ދެއްތޯ ރައްޔިތުންގެ މަޖިލީހަކަށް ވާނީ. މިހާރު އޮތީ ވިޔަފާރިވެރިންގެ މަޖިލީހެއް. ކޮންމެ އިއްޒަތްތެރި މެމްބަރެއްވެސް މަޖިލީހުގެ ތަޅުމަށް ވައްދަނީ ޒާތީ މައްސަލަތަކާ މެމްބަރުންގެ ރިސޯޓާ ވިޔަފާރިތަކަށް ފައިދާ ވާ ބިލްތައް. ރައްޔިތުންނަކާ އެއްވެސް ގުޅުމެއް ނެތް.\nއޮކްޓޯބަރ 29, 2020 08:34\nމިހާރުވެސް ވަކި ގޯހީކީ އެއްނޫން ޑްރާމާ. އެކަމް މީނަ މިއުޅެނީ ކަޕިލް ޝަރުމާ ކުޅެން މަޖިލީހުގަ\nއޮކްޓޯބަރ 29, 2020 08:59\nކަލޭ ކުރާނަމޭ ބުނާކަންތަކުގެ ލިސްޓް ހުސްވަނީ ތަ؟ މާދަމާ ދިވެހިންގެ އަތްފައިން އެއްވެސް މަސައްކަތެއް ކުރަން ނުޖެހޭވަރަށް ކޮންމެ ރައްޔިތަކަށް މަހަކު އެއްލައްކަ ރުފިޔާ ދޭނަމޭ ބުނާނެ ! ( ކަލޭގެ ވެރިކަމެއްގަ ) މިއީ ވާނެ ކަންތައް ތަ ؟\nއޮކްޓޯބަރ 29, 2020 09:53\nޖާބިރު ޝަހާދެއް ފަދަ ތެދެއް މިބުނީ . މީހުން އިޙުތިރާމް ކުރާ ޝަޚްޝިއްޔަތު ތަކުގެ އަގުވައްޓާލަން ކަލެޔާ ކެނެރީގޭ ބުއްޅަބެއާ އެއްތާކު ތިބެގެން ރާވާފައި ހުންނަ ރޭވުން ތި ހުންނަނީ . މައުމޫން ފައިސާ ނަންގަވާނެ ނަމަ ނަންގަވާނީ ބުރުމާ ޤާސިމު ނޫނީ ޗަމްޕާ އަތުން. ި. ތިކަހަލަ ބޮލު ރޮދި ކެނޑިގެން އުޅޭ ރާރ ރާ ގުޑިއެއް ނުފެނިގެން މައުމޫނު ޢަބްދުލް ޤައްޔޫމް ނުއުޅުއްވާ\nއޮކްޓޯބަރ 29, 2020 10:11\nޖާ ތިކޮންކަމެއްމައުމޫނާ ޖައްސާލައިގެން\nއޮކްޓޯބަރ 29, 2020 10:13\nކުނިވަސް ދޮށުގެ ތިއޮތް ލިބުނީ އަވަހަށް އެގޭގައި ދިރިއުޅެން ފަށާ\nކުނިވަސް ދޮށުގެ ތިއޮތް ލިބުނީ އަވަހަށް އެގޭގައި ދިރިއުޅެންފަށާ\nއޮކްޓޯބަރ 29, 2020 11:10\nމަގޭ ވޯޓު ޖާ އަށް\nކާށިދޫ / ގާފަރު ދާއިރާއިން: ލޮލީ\nއޮކްޓޯބަރ 29, 2020 22:41\nކޮބައިތޯ މަނިކުފާނު ކ. ކާށިދޫގައި އަޅުއްވަން ވިދާޅުވި އެއަރޕޯޓް؟\nކޮބައިތޯ މަނިކުފާނު ކ. ކާށިދޫގައި އަޅުއްވަން ވިދާޅުވި ޔުނިވަރސިޓީ؟\nކޮބައިތޯ މަނިކުފާނު ކ. ގާފަރާއި ކ. ކާށިދޫ ގުޅާލަން ބުނި ކޭބަލް ކާރުތައް؟\nކޮބައިތޯ މަނިކުފާނު ބައްލަވައިގެންނެވި ހެލިކޮޕްޓަރު؟\nއަމާބުނީތީ ފަރަށްދާހެން ހުސް އަޗާތަޅަނީ. ތިޔަނޫން ކަމެއް ތިޔަ ލޮލީއަކަށް ނުކުރެވޭނެ.\nހޮނޑައިދޫ ބީޗުން އަޅުގަނޑު މަނިކުފާނަށް މަރުޙަބާ ކިޔަން ތައްޔާރަށް ހުރީމެވެ. އަދި މަނިކުފާނު ސަންސެޓް ބައްލަވަން ވަޑައިގަންނަވާނެ ކަމަށް އުއްމީދު ކުރަމެވެ. މިބޭފުޅާއަކީ ބުއްދި ހަމަޖެހޭ މީހެއްބާވައެވެ؟ ރައްޔިތުން ގުނބޯ ހައްދައިގެން މަޖިލީހުގެ އަގު ވައްޓާލަން އުޅޭ ބުރާންޗެކެވެ.\nއޮކްޓޯބަރ 29, 2020 22:43\nމުވައްޒިފުންނަށް މުސާރަކޮޅު ނުދެވި ކ. ކާށިދޫ އާއި ކ. ގާފަރުން ގަތް ގޯތިތައް ވިއްކިފަރާތްތަކަށް އަގުއަދާނުކުރެވި، މީސްކޮޅު ހުސްވެފައިވާ ޑީއާރުޕީ ގެ ލީޑަރަކަށްވެގެން ތިޔަ ޖައްސަވާ ސަކަރާތް ރައްޔިތުން މިތިބީ ނިކަން ބަލާށެވެ!\nއޮކްޓޯބަރ 29, 2020 22:47\nޖާބިރުއެވެ. ކިތަންމެ ވަރެއް ދެއްކިޔަސް ރައްޔިތުން ޖާބިރު ބަލައި ނުގަންނާނެއެވެ. ތިޔައީ ހޮނޑައިދޫ ބީޗްގައި ހިއްޕަވައިގެން އޮންނެވި ބޭފުޅާތާއެވެ. އެއީ ހަމަ އިހަށްދުވަހު ހިނގި ކަމެއް ނޫންތޯއެވެ؟ ސަންސެޓް ބައްލަވަން ދެއްތޯއެވެ؟ ޔާމީނު ލާރި ދިނީމަ މުއްސަނދިވެ އެންމެ ފަހުން ޔާމީނުގެ ކަރަށް ފައިން އަރަން ދިމާކުރީއެވެ.\nހަނދާނަށް ގެންނަމާތޯއެވެ؟ ހ. ސަކީނާމަންޒިލް ގައި މަނިކުފާނު ކިޔަވަން އުޅުއްވި ދުވަސްވަރުގެ މަތިން ދެއްތޯއެވެ؟ އެދުވަސްވަރު ނޫންތޯއޭ މަނިއްޕުޅާއި ޔާމީނާއި ދިމާވަނީ ދެއްތޯ؟ މިނިސްޓަރ ޢާރިފް ޙިލްމީގެ ކާރުކޮޅު ފޮހެން އުޅުއްވި ދުވަސްވަރު ނޫންތޯއޭ އެދުވަސްވަރަކީ؟


SunOnline: Rayyithun muzahara kurumun, Ukulhahugai behetti christmas gas nagaifi\nރައްޔިތުން މުޒާހަރާ ކުރުމުން، އުކުޅަހުގައި ބެހެއްޓި ކްރިސްމަސް ގަސް ނަގައިފި\nއައިޝަތު ނުޒުހާ 06 Dec 2021, 22:03\nކްރިސްޓިއަން ގަސް ބެހެއްޓި އުކުޅަހު ގެސްޓް ހައުސް ---\nއއ. އުކުޅަހު ރަންތަރި ގެސްޓް ހައުސްގައި، ޣައިރު ދީނެއްގެ ދުވަހެއް ރަމްޒުވާ ގޮތަށް ބެހެއްޓި ކްރިސްމަސް ގަހެއް ނަގައިފިއެވެ.\nއުކުޅަހުން "ސަން" އާ ވާހަކަ ދެއްކި ރައްޔިތަކު ބުނީ މުސްލިމު ގައުމެއްގައި މިފަދަ ކަންކަން ކުރުމަކީ ބަލައިގަނެވޭނެ ކަމެއް ނޫން ކަމަށާއި އެފަދަ ކަންކަމަށް ޖާގަ ނުދޭނެ ކަމަށެވެ.\n"އަޅުގަނޑުމެން މުޒާހަރާ ކުރަމުން މި އަންނަނީ. މިއީ މުސްލިމު ގައުމެއްގައި ކޮށްގެން ވާނެ ފަދަ ކަންކަމެއް ނޫން. އަޅުގަނޑުމެން މިހާރު ކައުންސިލާއި ފުލުހުންނަށް ވެސް އަންގައިފިން. ކްރިސްމަސް ގަސް ނެގުމުން ނޫނީ މުޒާހަރާ ހުއްޓައިނުލާނަން،" އޭނާ ބުންޏެވެ.\nއޭނާ އިތުރަށް ބުނީ ކައުންސިލުންނާއި ފުލުހުން އެންގުމުން ވެސް ގެސްޓު ހައުސްއިން ގަސް ނެގުމަށް ދެކޮޅު ހެދިއެވެ.\nމިކަމާ ގުޅިގެން އުކުޅަހު ކައުންސިލްގެ ނައިބު ރައީސް ހުސެއިން ރިޔާޒް "ސަން"އަށް ވިދާޅުވީ ކައުންސިލަށް އެންމެ ފުރަތަމަ އެ ގަހުގެ ޝަކުވާ ލިބުނީ އާންމު ރައްޔިތެއްގެ ފަރާތުން ކަމަށެވެ.\nޝަކުވާތައް ލިބުމާއެކު ކައުންސިލުން ވެސް އެ ގެސްޓު ހައުސްގެ ވެރިންނަށް އެއީ މަނާ ކަމެއް ކަން އަންގައިފައިވާނެ ކަމަށާއި މިހާރު ސުލްހަވެރިކަމާއެކު އެ ގަސް ނަގައިފައިވާ ކަމަށް އޭނާ ވިދާޅުވިއެވެ.\nއުކުޅަހުގައި ބެހެއްޓި ކްރިސްމަސް ގަހާ ގުޅިގެން ބައެއް ދީނީ އިލްމުވެރިން ވެސް ކަންބޮޑުވުން ފާޅުކޮށްފައެވެ. ދީނީ އިލްމުވެރިޔާ އަލީ ޒައިދު މިރޭ ކުރެއްވި ޓްވީޓެއްގައި ވިދާޅުވީ ނަސޯރާ ދީނުގެ އަގީދާގެ ކަންކަމުގައި އިސްލާމުން ބައިވެރިވުން ހުއްދަވާނީ ކިހިނަކުންތޯ ސުވާލުކުރައްވައިފައެވެ.\nއާ އަހަރާއި ކްރިސްމަސް ޗުއްޓީއަށް ގިނަ އަދަދެއްގެ ފަތުރުވެރިން ރާއްޖެ އަންނައިރު މީހުން ދިރިއުޅޭ ރަށްރަށުގައި ކްރިސްމަސް ފަދަ މުސްލިމުންގެ އަގީދާ އާއި ނުގުޅޭ ދުވަސްތައް ފާހަގަ ކުރުން ގާނޫނުން މަނާކުރެއެވެ. ނަމަވެސް ޓޫރިސްޓު ރިސޯޓުތަކުގައި އެފަދަ ހަރަކާތްތައް ހިންގައެވެ.\nމިދިޔަ އަހަރުގެ ކްރިސްމަސް ޗުއްޓީގައި ވެސް ކ. މާފުށީގައި ބަހައްޓަން އުޅުނު ކްރިސްމަސް ގަހެއް ފުލުހުންގެ ބެލުމުގެ ގެންގޮސްފައިވެއެވެ.\nފަސް ސްކޫލެއްގެ އިމާރާތުގެ މަސައްކަތް ހަވާލުކޮށްފި\nއުކުޅަހުގައި ބެހެއްޓި ކްރިސްމަސް ގަސް ނަގައިފި\nރައީސްއާއެކު ވަގުތުކޮޅެއް: "ސަލާހު"އަށް ތަފާތު ތަޖުރިބާއެއް


Actor Collin Firth ge kaiveni nimumakah | Mihaaru\nކޮލިން ފާތު އާއި ލިވިއާ.\nއެކްޓަރު ކޮލިން ފާތުގެ 22 އަހަރުވީ ކައިވެނި ނިމުމަކަށް\n16 ޑިސެމްބަރ 2019 - 07:36\nކޮލިން، 59، އާއި އިޓަލީ އަށް އުފަން އަންހެނުން/ޕްރޮޑިއުސަރު ލިވިއާ ގިގިއޯލީ، 50، ގެ ކައިވެނި ރޫޅައިލިކަން އެ މީހުންގެ ތަރުޖަމާން ކަށަވަރުކޮށް ދެމުން ބުނީ އެއީ ދެ މީހުން ވާހަކަ ދައްކައިގެން ނިންމި ނިންމުމެއް ކަމަށެވެ. އަދި ކައިވެނީގެ ގޮށް މޮހައިލި ނަމަވެސް އެ ދެ މީހުންގެ މެދުގައި އަބަދު ވެސް އެކުވެރިކަން އޮންނާނެ ކަމަށް ބުންޏެވެ.\nތަރުޖަމާނު ބުނީ މި ވަގުތަކީ ކޮލިން އާއި ލިވިއާ ވެސް ޕްރައިވެސީ ވަރަށް ބޮޑަށް ބޭނުންވާނެ ދަނޑިވަޅެއް ކަމަށާއި ހިއްސާކުރާނެ އިތުރު ވާހަކަތަކެއް ނެތް ކަމަށެވެ.\nދެ މީހުންގެ ކައިވެނި ނިމުމަކަށް ގެނައި އިރު، އެ ކައިވެންޏަށް ދެ ދަރިން ލިބިފައިވެ އެވެ. އެއީ ލޫކާ ފާތު، 18، އާއި މެޓިއޯ ފާތު، 16، އެވެ.\nލިވިއާއާ ކައިވެނިކުރުމުގެ ކުރިން ކޮލިން އަށް އެހެން ގުޅުމަކުން ވެސް ދަރިއަކު ލިބިފައިވެ އެވެ. އެއީ ވިލް ފާތު، 29، އެވެ. އޭނާގެ މަންމަ އަކީ "ސައިކޯ 2" އާއި "ދަ ބިގް ޗިލް" އަދި "ވަލްމަންޓް" ފަދަ ފިލްމުތައް ކުޅުނު އެމެރިކާގެ ބަތަލާ މެގް ޓިލީ އެވެ.\nދެހާސް އެގާރަ ވަނަ އަހަރު ފިލްމު "ދަ ކިންގްސް ސްޕީޗް" އިން އެންމެ މޮޅު އެކްޓަރުގެ އޮސްކާ އެވޯޑް ވެސް ހާސިލުކޮށްފައިވާ ކޮލިން އެންމެ ފަހުން ފެނިފައި ވަނީ މިދިޔަ އަހަރު ރިލީޒްކުރި "މޭރީ ޕޮޕިންސް ރިޓާންސް" އިންނެވެ.\n"ބްރިޖެޓް ޖޯންސް ޑައިރީ" އާއި "މަމާ މިއާ" އާއި "ލަވް އެކްޗްލީ" އަދި "ދި އިންގްލިޝް ޕޭޝަންޓް" ފަދަ މަޝްހޫރު އެތައް ފިލްމެއް ކުޅުނު އެކްޓަރުގެ ކުރިއަށް އޮތް ފިލްމަކީ މި މަހުގެ 25 ގައި ރިލިޒްކުރާ ހަނގުރާމަ ފިލްމު "1917" އެވެ.\nއިތުރު ލިޔުންތައް ހޮލީވުޑް އިޓަލީ އިނގިރޭސިވިލާތް ހޮލީވްޑް ކައިވެނި


Addu gai "controlled shopping", enme ran'galhu ninmun baa? – adduLIVE\nއައްޑޫގައި "ކޮންޓްރޯލްޑް ޝޮޕިންގ"، އެންމެ ރަނގަޅު ނިންމުން ބާ؟\n1 May 14, 2020, 11:18\nހޮނިހިރު ދުވަހަކީ އައްޑޫ ސިޓީއާއެކު މުޅި ރާއްޖެވެސް ސިއްސުވާލި ދުވަހެކެވެ. ހިތުގެ މައްސަލައެއްގައި އައްޑޫ އެކުއެޓޯރިއަލް ހޮސްޕިޓަލުގައި އެޑްމިޓްވެ އޮތުމަށްފަހު މާލެ ފޮނުވި، ދުވަހުގެ ފަހު ދުވަހު އެމީހަށް ކޯވިޑް-19އަށް ޕޮޒިޓިވްވި ކަމުގެ ޚަބަރުންނެވެ. ނަމަވެސް ﷲގެ އިރާދަފުޅުން ފަހުން ހެދުނު ޓެސްޓުން އެމީހާ އެބައްޔަށް ނެގެޓިވްކަން ކަށަވަރު ކުރެވުނެވެ.\nކޯވިޑް-19 ރާއްޖެއަށް އައުމުގެ ކުރިއްސުރެވެސް ސަރުކާރުން ބުނަމުން ދިޔައީ މިފަދަ ހާލަތަކަށް ރާއްޖެ އޮތީ ތައްޔާރަށް ކަމަށެވެ. ނަމަވެސް އެ ހާދިސާއާއި ގުޅިގެން ބޭއްވުނު ނޫސްވެރިންގެ ބައްދަލުވުމުގައި އައްޑޫ އެކުއެޓޯރިއަލް ހޮސްޕިޓަލުގެ މެނޭޖަރާއި އައްޑޫ ސިޓީގެ މޭޔަރ ދެއްކެވި ވާހަކަތަކުން، މިފަދަ ކަމަކަށް އައްޑޫ ސިޓީ ތައްޔާރު ނުވެ އޮތް މިންވަރުގެ ހަޤީޤަތް ވަރަށް ބޮޑަށް ރައްޔިތުންނަށް ސާފުވެގެން ދިޔައެވެ.\nސަރުކާރުން އިހުމާލު ނޫން ކަމަށާއި އެއީ "ބްރީޗް އޮފް ޕްރޮޓޮކޯލް" ކަމުގައި ބުނި ނަމަވެސް، ޙަޤީޤަތަކީ، އައްޑޫ މިފަދަ ކަމަކަށް ތައްޔާރު ވުމުގައި އަޅަންޖެހޭ އިސްލާހީ ފިޔަވަޅުތައް ކިތަންމެހާވެސް ގިނަ ކަމެވެ. އަދި އައްޑޫ އަށާއި މުޅި ރާއްޖެއަށް ވެސް މި ކަމުން ލިބިގެން ދިޔައީ ބޮޑު ފިލާވަޅެއް ކަމެވެ. ނަމަވެސް ފިލާވަޅެއްގެ ބޭނުން ހިފޭނީ، އެއިން ދަސްވާ ކަންކަމާއި އެއްގޮތަށް ރަނގަޅު ބަދުލު ގެނެސްގެންނެވެ. ކުރިން ދޫ ދެވިފައި ހުރި ކަންކަން އިތުރަށް ހަރުދަނާ ކޮށްގެންނެވެ.\nއެދުވަހު އައްޑޫ ސިޓީގެ މޭޔަރ އަބްދުﷲ ޞާދިޤު ވިދާޅުވީ އައްޑޫގެ ކަންކަން މާބޮޑަށް "އީޒް" ކޮށްލެވުނީ ކަމަށެވެ. ނަމަވެސް އޭގެ ފަހު ދުވަހު އައްޑޫ އެމަޖެންސީ އޮޕަރޭޝަން ސެންޓަރ (އީއޯސީ) އިން ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން މޭޔަރ ވަނީ އިތުރަށް "އީޒް" ކުރުމުގެ ވިސްނުން އޮޕަރޭޝަން ސެންޓަރ ނުވަތަ ޓާސްކް ފޯސްއިން ގެންގުޅޭކަން ހާމަކޮށްފައެވެ. އެގޮތުން، ވަކި އުސޫލުތަކެއްގެ މަތިން ފިހާރަތަކަށް މީހުންނަށް ވިޔަފާރި ކުރަން ދެވޭނެ ގޮތެއް ހަމަޖެއްސުމުގެ މަސައްކަތް ކުރަމުން ދާކަން މޭޔަރ ފާހަގަ ކުރެއްވިއެވެ.\nދުނިޔޭގެ އެންމެ ބޮޑު ބާރުތައް ވެސް ނިކަމެތި ކޮށްލަމުންދާ ކޯވިޑް-19 އިން ސަލާމަތް ވުމަށް ކުރެވެން އޮތް އެންމެ މުހިންމު ކަމަކީ ގޭގައި ތިބުން ކަމުގައި ގިނަ މާހިރުންނާއި، އަދި ޚުދު އައްޑޫ ސިޓީގެ މޭޔަރުވެސް ތަކުރާރުކޮށް ވިދާޅުވެފައި ވަނިކޮށް، މީހުން ބޭރަށް ނިކުތުމަށް ހިތްވަރު ލިބޭ މިފަދަ ކަމަކަށް ހުއްދަ ދިނުމަކީ އެންމެ ރަނގަޅު ގޮތް ބާއެވެ؟\nއައްޑޫގައި ވަރުގަދަ ޑެލިވަރީ ސިސްޓަމެއް\nމުޅި ރާއްޖޭގައިވެސް ކޯވިޑް-19 ފެތުރުން ހުއްޓުވުމަށް ކުރަމުންދާ ބޮޑު މަސައްކަތުގެ ތެރެއިން، ބަލި އައުމުގެ އެތައް ދުވަހެއް ކުރިއްސުރެ ފިހާރަތަކާއި ރެސްޓޯރެންޓް ފަދަ ތަންތަނަށް ގޮސް ވިޔަފާރި ކުރުން ހުއްޓުވުމަކީ އައްޑޫ ސިޓީ ކައުންސިލުން ރައްޔިތުންގެ ޙައްޤުގައި އަޅާފައިވާ ވަރަށް މުހިންމު ފިޔަވަޅެކެވެ.\nއެގޮތުން ފިހާރަތަކަށް ގުޅައިގެންނާއި ވައިބަރކޮށްގެން ތަކެއްޗަށް އޯޑަރުކޮށް، ޑެލިވެރީ ކުރެވޭގޮތްް ހަދާފައިވާ އިރު، ޕްރޮފެސަރ އުގެއިލްގެ ފައުނޑޭޝަނުންވަނީ ޑެލިވަރީއަށް ޚާއްސަ ސިސްޓަމެއްވެސް ތަޢާރަފުކޮށް، ޑެލިވެރީ ކުރުމުގެ ހުއްދަ ދީފައިވާ ހުރިހާ ފިހާރަތަކަށް އެ ސިސްޓަމް މެދުވެރިކޮށް ވިޔަފާރީގެ ކަންކަން ހަމަޖެއްސުމަށް މަގުފަހި ކޮށްދީފައެވެ.\nފަހަރުގާ މިގޮތަކީ ވިޔަފާރިތަކަށް އެންމެ މުނާސަބު ގޮތް ކަމުގައި ނުވުމުން، ވިޔަފާރިވެރިން މިގޮތާއި އެންމެ ނުރުހިދާނެއެވެ. ވިޔަފާރިތަކަށް އެހެން އަހަރުތަކާއި އަޅާބަލާއިރު، އަދި އެހެން އާންމު މަސްތަކާއި އަޅާބަލާއިރުވެސް ވިޔަފާރި ދަށްވެދާނެއެވެ. ނަމަވެސް ވިސްނާލަން ޖެހޭ ކަމަކީ، ގިނަ ރައްޔިތުންގެ ވަޒީފާ ގެއްލި، އެތައް ބައެއްގެ އާމްދަނީވެސް މިހާލަތުގައި ހީނަރުވެފައިވާއިރު، ފިހާރަތައް ހުޅުވާލުމަކުން އާންމުންގެ ޖީބުގައި ޚަރަދުކުރުމަށް ފައިސާ އިތުރު ނުވާނެކަމެވެ. އިނގިރޭސި ބަހުން ބުނާކަމުގައިވަނީ ނަމަ "ޕަރޗޭސިންގ ޕަވަރ" އިތުރެއް ނުވާނެއެވެ.\nއެންމެން ވެސް ވިސްނާލަން ޖެހޭ ކަމެއް\nޑެލިވެރީ ނިޒާމާއި މެދު އާންމުންވެސް ވިސްނާލަން ޖެހޭ ދެތިން ނުކުތާއެއް އެބައޮތެވެ. އައްޑޫގެ ޑެލިވެރީ ނިޒާމު މިހާރު މިއޮތް ގޮތުން، އާންމު ގޮތެއްގައި ކުދި ފިހާރަތަކަށް ޑެލިވެރީއަކަށް ގުޅާލުމުން ލަސްވެގެން 20 މިނެޓު ތެރޭ ޑެލިވެރީކޮށްދެއެވެ. ބޮޑެތި ވިޔަފާރިތަކުންވެސް ދެތިން ގަޑިއިރު ތެރޭގައި ޑެލިވަރކޮށްދެއެވެ. އެންމެ ލަސްވާ ހާލަތްތަކުގައި ވެސް ޑެލިވެރީއަށް ގުޅާ ދުވަހު އެތަކެތި ލިބިގެންދެއެވެ. ބައެއް ހާލަތްތަކުގައި އޯޑަރު ކުރާ ސާމާނުން ބައެއް ތަކެތި މަދުވެ، ރަނގަޅު ކުރަން ޖެހޭ ކަންތައްތަކެއް ހުރި ނަމަވެސް އާންމު ހާލަތުގައި ޑެލިވެރީގެ ނިޒާމު ގޯހެކޭ ނުބުނެވޭނެއެވެ.\nއައްޑޫގައި އަބަދުވެސް ފިހާރަތަކުން ކުރާ ޑެލިވެރީ ކޮންމެވެސް ވަރަކަށް ކުރިއަށް ގޮސްފައިވީނަމަވެސް، މިފަދަ ފުޅާ ދާއިރާއެއްގައި މިކަން ކުރިއަށްދާ މިއީ ފުރަތަމަ ފަހަރެވެ. އާންމު ހާލަތުގައި ސާމާނު ލިބޭހާ އަވަހަށް ނުލިބުނު ނަމަވެސް، އެބަ ލިބެއެވެ. މާލޭގެ ހާލަތާއި އަޅާ ބަލާއިރު އެތައް ގުނައެއް އަވަހެވެ. ދުނިޔޭގެ އެހެން ޤައުމުތަކުގެ ހާލަތާއި އަޅާ ކިޔާއިރު އެތައް ގުނައެއް އަވަސް ވެފައި ރަނގަޅެވެ. މާލޭގައި ޑެލިވެރީ ސާމާނު ލިބެން އެއް ދުވަހަށްވުރެ ގިނަ ދުވަސް ނަގާއިރު، ބޭރު ޤައުމުތަކުގައި ހަފްތާއެއް ހާ ދުވަސް ނަގައެވެ. އަހަރެމެންގެ އައްޑޫގައި ވިޔަފާރިތައް އާބާދީއާއި އަޅާބަލާއިރު އެކަށޭނެ މިންވަރަކަށް ހުރިހާ ރަށެއްގައިވެސް އެބަ ހުއްޓެވެ. އަަދި އައްޑޫގައި ކޯވިޑް-19 ނެތުމުގެ ސަބަބުންނާއި އެއްކޮށް، އައްޑޫގެ ޑެލިވެރީ ނިޒާމު އެހެން ތަންތަނަށްވުރެ އަވަހެވެ.\nމިއީ ހުރިހާ ކަމެއް އެންމެ ފުރިހަމައަށް ދާނެ ދަނޑިވަޅެއް ނޫންކަން އަހަރެމެން ޤަބޫލުކުރަން ޖެހެއެވެ. އަހަރެމެންގެ ސަލާމަތަށްތަކައި އަޅާފައިވާ ބައެއް ފިޔަވަޅުތަކުގެ ސަބަބުން މިހާރު ތަކުލީފުތަކެއް އުފުލަން ޖެހުނު ނަމަވެސް، އައްޑޫއަށް ކޯވިޑް-19 ނައިސް، އައްޑޫގައި އެބަލި ފެތުރުން ހުއްޓުވުމަށް އެފިޔަވަޅުތަކުން މަގުފަހި ކޮށްދޭނަމަ، އެ ތަކުލީފުތައް ބަރުދާސްތު ކުރުމަކީ އަހަރެމެންގެ އަމިއްލަ ރައްކަލަކަށް ކުރެވޭ ކަމެއް ނޫންތޯއެވެ؟\nޑެލިވަރީ ހުއްދަ އެކަނި އޮންނަ އިރުވެސް އުސޫލާއި ޚިލާފު\nމިވަގުތު އައްޑޫ ސިޓީ ކައުންސިލުން ހަމައެކަނި ވިޔަފާރިތަކަށް ދީފައިވާ ހުއްދަ ތަކަކީ ޑެލިވެރީ ކޮށްގެން ވިޔަފާރި ކުރުމުގެ ހުއްދައެވެ. ނަމަވެސް ޤަބޫލު ކުރަން ކިތަންމެ ބޭނުން ނުވިއަސް، ޙަޤީޤަތަކީ އައްޑޫގެ ގިނަ ވިޔަފާރިތަކުންވެސް، އައްޑޫގެ ރައްޔިތުންވެސް، އަދި އިދާރާތަކުންވެސް މިއުސޫލުތަކާއި އެއްގޮތަށް އަމަލު ކުރުމުގައި އިހުމާލުވާ ކަމެވެ.\nޑެލިވެރީކޮށްގެން ވިޔަފާރި ކުރިއަށް ގެންދިޔުމުގެ ހުއްދަ ލިބިފައިވީ ކަމުގައިވީ ނަމަވެސް، ފިހާރަތަކަށް މީހުން ދޭތެރެ ދޭތެރެއިންވެސް ވަންނަމުންދެއެވެ. ނުވަތަ ގުޅާފައި އޯޑަރު ދިނުމަށްފަހު، ބަލާ އަންނަން ވާއިރަށް ތައްޔާރުކޮށްފައި ހުންނާނެހެން "ޓޭކްއަވޭއި"ގެ ޚިދުމަތް ދެމުންގެންދެއެވެ. މިކަމާއި ގުޅިގެން، ތަކުރާރުކޮށް ނަސޭހަތް ދިނުމަށްފަހު ވެސް އިސްލާހު ނުވުމުން ވަނީ އެއް ވިޔަފާރީގެ މައްޗަށް ފިޔަވަޅު އަޅާފައެވެ. ނަމަވެސް މިކަން ކުރާ އެތައް ވިޔަފާރިއެއް މިނޫނަސް އެބަ ތިއްބެވެ. މިކަން މިގޮތަށް ކުރިއަށް ދިޔުމުގައި އާންމު ރައްޔިތުންގެ އިހުމާލުވެސް އެބަ އޮތެވެ. އިދާރާތަކުން އެންމެންގެ ރައްކާތެރިކަން ކަށަވަރު ކުރުމަށް އަޅާފައިވާ ފިޔަވަޅުތަކާއި ހަދާފައިވާ އުސޫލުތައް އެއްކިބާކޮށް، އަމިއްލަ މީހާގެ ސިއްޙަތާ މެދު ފަރުވާލެއްނެތި ފިހާރަތަކަށް ގޮސް ވިޔަފާރި ކުރާ އާންމުންވެސް މަދެއް ނޫނެވެ. ފިހާރަތަކަށް ނުވަންނަ ނަމަ، ފިހާރަ ދޮރުމަތިން ޓޭކްއަވޭއި ބަލާ ދިއުމަށެވެ.\nމިކަން މިގޮތަށް ހިނގާއިރު، ކަންކަން އެންމެ އެކަށީގެންވާ މިންވަރަށް ބެލެހެއްޓުމުގެ ކުޅަދާނަކަން އައްޑޫ ސިޓީގެ އިދާރާތަކުގައި އެބަ ހުރިތޯ ސުވާލު އުފެދެއެވެ. އެއް ރަށުން އަނެއް ރަށަށް ދިޔުން މަނާ ކުރެވި، ބެރިކޭޑު ޖަހާ، ފުލުހުން ބަލަހައްޓަމުންދާ ކޯޒްވޭއި ތަކުންދާ އެންމެންގެ އަތުގައި ފާސް އޮތްތޯ ބެލުމަށް ފުލުހުން މަޑު ނުކުރުވާ ފަހަރުތައް އެބަ ދެއެވެ. ހުރިހާ ފިހާރަ ތަކުން ޑެލިވެރީގެ އުސޫލުތަކަށް ތަބާވޭތޯ ބެލުމަށް އެންމެ އެކަށީގެންވާ މިންވަރަށް އިންސާނީ ވަަސީލަތް ނެތުމުން، ފިހާރަތަކަށް ގޮސް ވިޔަފާރި ކުރުން މިވަނީ އެންމެން ދަންނަ ބޮޑު ސިއްރަކަށް ވެފައެވެ.\nއީއޯސީއާއި ޓާސްކްފޯސްގެ މެމްބަރުން އިޖުތިމާއީ ގައި ދުރުކަން ބެހެއްޓުމުގެ އުސޫލަށް ތަބާ ނުވާކަމުގެ މަންޒަރު ދައްކުވައިދޭ ސެލްފީތައް ސޯޝަލް މީޑިއާގައި ދައުރުވަމުން އެބަދެއެވެ. އާންމުން ކަންކަމުގައި ބަލާނީ އުސޫލު ދަމަހައްޓަން ތިބި ފަރާތް ތަކުގެ ނަމޫނާއަށެވެ. ހެދިފައިވާ އުސޫލުތަކުން ދެމިގަނެވޭނެ ދޭތެރެއެއް ހޯދައިގެން، "ސިސްޓަމް ޗީޓް" ކޮށްގެން ކުރިއަށް ދިއުން ނޫން ގޮތެއް ހޯދަން އެބަ ޖެހެއެވެ.\nކޮންޓްރޯލްޑް ޝޮޕިންގ އަށް ހުޅުވުމުން ވެދާނެ ގޮތެއް\nއިސްވެ ދެންނެވުނު ގޮތައް ހާލަތު މިހާރު އޮތް އިރު، ކޮންޓްރޯލްޑް ޝޮޕިންގ އަކަށް ދިޔުމުން ވާނެގޮތުގެ ތަސައްވުރެއް ކޮށްލަމާތޯއެވެ؟ އައްޑޫގެ ހާލަތު މިވަގުތު އޮތް ގޮތުން، އެއް ރަށުން އަނެއް ރަށަށް ނުދެވުނު ނަމަވެސް، އަމިއްލަ ރަށުގައި ބޭރަށް ގޮސް އުޅެވެއެވެ. ބޭނުން ވަރަކަށް ބޭރަށް ދިޔުމަކުން ޤާނޫނީ މައްސަލައެއްވެސް ނެތެވެ. ނަމަވެސް ކަން މިހެން އޮތް އިރުވެސް ފިނި ބުރު ޖެހުމާއި، އެހެނިހެން ކަންކަމުގައި ގެއިން ބޭރުގައި އުޅޭ މީހުންގެ އަދަދު ވަކި މަދެއް ނޫނެވެ. ކަން މިހެން އޮތް އިރު، ކޮންޓްރޯލްޑް ޝޮޕިންގްއަކަށް ހުޅުވާ ލެވިއްޖެނަމަ، މަގުތަކުގައި މީހުން މިހާރަށް ވުރެ އިތުރު ވުން ވަރަށް ގާތެވެ.\nދެން އުސޫލަށް ބަލާލަމާތޯއެވެ. ސީދާ އުސޫލުތައް ކަނޑައެޅިފައި ނެތް ނަމަވެސް، އެންމެ ދަށް މިންގަނޑުން ބެލި ނަމަވެސް، ފިހާރައަށް ވަނުމުގެ ހުއްދަ ލިބޭނީ ކޮންމެ ބުރެއްގައި އަތަކުން ގުނާލެވޭހާ މަދު ބަޔަކަށެވެ. ވިޔަފާރި ކުރުމުގައި ގައި ދުރުކަން ބަހައްޓަން ޖެހޭނެއެވެ. މާސްކާއި އަންގި ލައްވަން ޖެހޭނެއެވެ. ސުވާލަކީ، އައްޑޫގައި އެހާވަރަށް މާސްކާއި އަންގި އެބަ ހުރި ހެއްޔެވެ؟ ހަމައެކަނި ޑެލިވެރީކުރުމުގެ ހުއްދަ އޮތް އިރު، އެ އުސޫލާއި ޚިލާފަށް މީހުން މިހާރުވެސް އަމަލު ކުރަމުން ދާއިރު، އިތުރު ލުޔެއް ލިބިއްޖެނަމަ، އާންމުންނާއި ވިޔަފާރިވެރިން އެ އުސޫލުތަކަށް ބޯލަނބާނެ ކަމުގެ އޮތީ ކޮން ޔަޤީންކަމެއްތޯއެވެ؟ މީހުން ގައި ދުރުކަން ބެހެއްޓުމަށް މިހާރު އިސްކަން ނުދޭއިރު، ފަހުން ދޭނެތޯއެވެ؟ ފިހާރަތަކަށް މީހުން ވަނުމުގެ ކޯޓާއެއް ކަނޑައެޅިގެން ގޮސްފައި އޮންނާނެ ކަމަށް ބަލާއިރު، އިތުރަށް އަންނަ މީހުން ދޭހާ އަތްވަކާއި، ވެހޭހާ ވާރެއެއްގައި ބޭރުގައި އޮންނަ ކިޔު އެއްގައި މަޑު ކުރާނެތޯއެވެ؟ މިހާރު ކަންކަން ދާގޮތް އެންމެ ރަނގަޅަށް މޮނިޓަރކޮށް، އަޅަން ޖެހޭ ފިޔަވަޅުތައް އެންމެ އެކަށޭނެ ގޮތަށް ނޭޅޭއިރު، އިތުރު ލުޔާ ގުޅިގެން އަންނަ އިތުރު ޒިންމާތަކާއެކު، ލޯޑު ބޮޑުވުމުން އަތުން ދޫވެގެން ދާނީ ނޫންތޯއެވެ؟ މިއީ މިވަގުތު ނަގަން އެންމެ ރަނގަޅު 'ރިސްކެއް' ތޯއެވެ؟\nމިކަމުގެ ވާހަކަ ދެއްކޭއިރު، ފަހަރުގާ މާލޭގެ މިސާލު ނެގިދާނެއެވެ. މާލޭގައި ބަލި އޮތް އިރުވެސް މީހުންނަށް ފިހާރައަށް ދެވުމުގެ ހުއްދަ އެބަ ދެވެއެވެ. ބަލި ނެތް ތަނެއްގައި ފިޔަވަޅުތައް ހަރުކަށި ވުމުގެ ބޭނުމަކީ ކޮބައިތޯއެވެ؟ މާލޭގެ ހާލަތައް ބަލާލާއިރު، މާލޭގައި ވަކި ހުއްދަތަކަކާއެކު މެނުވީ ގެއިން ނިކުތުން ވަނީ މަނާ ކުރެވިފައެވެ. އާބާދީ އާއި އަޅާ ބަލާއިރު ޑެލިވެރީ ކުރެވޭ ވިޔަފާރިތަކުގެ އަދަދު މަދެވެ. ޑެލިވެރީއަށް ބާރު ބޮޑެވެ. މިކަމުގެ ސަބަބުން ޚާއްސަ ހުއްދަ ތަކަކާއެކު ވަކި އުސޫލެއްގެ މަތިން ފިހާރަތަކަށް ވިޔަފާރި ކުރަން މީހުންނަށް ވަނީ ހުއްދަ ދެވިފައެވެ. އައްޑޫ އާއި މާލެ ހާހުން ތަފާތެވެ. އައްޑޫގެ އާބާދީ ކުޑައެވެ. ބައްޔެއް ނެތެވެ. ޑެލިވެރީއަށް މާބޮޑު ބުރެއް ނާރައެވެ. ކުރަން އުޅޭ މަސައްކަތަކީ ބަލި އައުން ހުއްޓުވުމެވެ. އަޔަސް ބަލި ފެތުރޭ މިންވަރު ކުޑަ ކުރުމެވެ. ގޭގައި ތިބުމެވެ. އެހެން ކަމުން އެޅިފައި އޮތް ފިޔަވަޅަކުން އެކަން ކާމިޔާބު ކުރެވެމުން ދާއިރު، ވަށައިގެންވާ ރާއްޖޭގެ ބަލި އޮތް އަތޮޅުތަކާއި، އެހެން ޤައުމުތަކުގެ ހާލަތު އެއްކޮށް ރަނގަޅު ނުވަނީސް، އަދި ޤައުމުގެ ހާލަތު "ޕީކް" އަކަށް ދާނެ ކަމަށް ސިއްހީ މާހިރުން ބުނަމުން ދާ ދަނޑިވަޅެއްގައި، ރަނގަޅު ނަތީޖާ ފެންނަމުންދާ ޑެލިވަރީ ސިސްޓަމަށް ލުޔެއް ދިނުމަކީ އެންމެ ރަނގަޅު ގޮތްތޯ ސުވާލު އުފައްދަން ޖެހެއެވެ.\nއާރު-ނޮއުޓް ދަށް ކުރުން – ކޯވިޑް ފެތުރުން ހުއްޓުވުމަށް މުހިންމު\nދުނިޔޭގެ ގިނަ ޤައުމުތަކުން ކޯވިޑް-19 އާއި ގުޅިގެން އެންމެ އިސްކަމެއް ދޭ އެއް ކަމެއްގެ ގޮތުގައި އާރު-ނޮއުޓް ދަށް ކުރުން މިވަނީ ވެފައެވެ. ކުރު ގޮތަކަށް ބުނާނަމަ، އާރު-ނޮއުޓަކީ ބަލި ޖެހިފައިވާ މީހެއްގެ ގައިން އެބަލި ޖެހެނީ އިތުރު ކިތައް މީހުންތޯއެވެ. މި އަދަދަކީ ކޮންމެ ޤައުމަކަށް، އަތޮޅަކަށް، އަދި ރަށަކަށްވެސް ތަފާތު ވެދާނެ އަދަދެކެވެ. އަދި މި އަދަދު މައިގަނޑު ގޮތެއްގައި ބިނާ ވެގެން ވަނީ މީހުންގެ އަމަލުތައް ހުންނަ ގޮތުގެ މައްޗަށެވެ. އެގޮތުން، އާރު-ނޮއުޓް މަތި ނަމަ، އެ ސަރަހައްދެއްގައި ބަލި ފެތުރޭ މިންވަރު ވަރަށް އަވަހެވެ. އާރު-ނޮއުޓް ދަށް ނަމަ، ބަލި ފެތުރޭ މިންވަރު ކުޑައެވެ. އެހެން ކަމުން، ޤައުމުތަކުން އަންނަނީ އާރު-ނޮއުޓް ވީހާވެސް ބޮޑަކަށް ސުމަކާއި ގާތް ކުރާ އަދަދެއްގައި ބެހެއްޓޭތޯ ބަލަމުންނެވެ.\nމިކަން މިހާ މުހިންމު ވަނީ ކީއްވެތޯ ސުވާލު އުފެދި ދާނެއެވެ؟ އައްޑޫގައި އަދި ކޯވިޑް-19 ނުވެސް ފެތުރެއެވެ. ނުވެސް ފެނެއެވެ. ނަމަވެސް ރައްޖެއިން ބަލި ވަނީ ފެނިފައެވެ. އަދި ސިއްހީ މާހިރުން ލަފާ ކުރާގޮތުގައި ރާއްޖޭގައި ބަލި ޖެހޭ ކޮންމެ މީހެއްގެ ކިބައިން އެހެން މީހުންނަށް ބަލި ޖެހޭ މިންވަރުތައް ހުރީ 3.1 އާއި 1.2 އާއި ދެމެދުގައެވެ. މިއަދާއި ހަމައަށް އައި އިރު އައްޑޫ އަށް ބަލި އައިސްފައިވާ ކަން އެނގެން ނެތެވެ. ނަމަވެސް ބަލި ނެތެކޭ ނުބުނެވޭނެއެވެ. ބަލި އައިސް ފެތުރެން ފަށައިފިނަމަ، ބަލި ފެތުރުން ކޮންޓްރޯލް ކުރުމަށްވެސް އެޅޭނެ އެންމެ މުހިންމު ފިޔަވަޅުތަކަކީ އާރު-ނޮއުޓް ދަށް ކުރުމަށް ކުރެވޭ މަސައްކަތެވެ. އެގޮތުން ބަލި އެކަކު ގައިން އެނެކަކު ގަޔަށް އެރުން އެންމެ ބޮޑަ ކުޑަ ކޮށްދޭނެ އެއް ކަމަކީ ވީހާވެސް ގިނައިން އަތް ދޮވެ، ސާފު ތާހިރުކަމަށް އިސްކަން ދީގެން ގޭގައި ތިބުމެވެ. ޚާއްސަކޮށް އީދާއި ކުރިމަތި ލުމަށް ތައްޔާރުވާ އިރު، ރާއްޖެ ޕީކަކަށް ގޮސް ދާނެ ކަމަށް ބެލެވޭ މި ދުވަސްކޮޅުގައެވެ.\nކޮންޓްރޯލްޑް ޝޮޕިންގ އަށް ހުޅުވުމުގެ ބަދަލުގައި ކޮން ގޮތެއް\nކޮންޓްރޯލް ޝޮޕިންގގެ ބަދަލުގައި ކުރެވޭނީ ކޮން ކަމެއްތޯ، މިއީ ދެން ވިސްނާލަން ޖެހޭ ކަމެވެ. އިސްވެ ދެންނެވުނު ސަބަބުތަކަށް ބަލާއިރު، އަދިވެސް އެންމެ ރަނގަޅު ގޮތަކަށް ވެގެންދާނީ ވީހާވެސް ގިނައިން ގޭގައި ތިބެވޭނެ ގޮތެކެވެ. ބޭރަށް ނުނިކުމެ ވާން އޮތިއްޔާ އެގޮތެއް އިޚުތިޔާރު ކުރުމެވެ. ޑެލިވެރީގެ ނިޒާމެއް ޤާއިމު ކުރެވިފައިވާނަމަ އެނިޒާމު އިތުރަށް ހަރުދަނާ ކުރުމެވެ. ޑެލިވެރީއިން ލިބޭ ސާމާނުތައް ބޭނުން ކުރުމުގެ ކުރިން އެންމެ ފުރަތަމަވެސް ދޮވެ، ސާފު ކުރުމެވެ. އެއަށް ފަހު އަތާއި، ތަކެތި ބެހެއްޓުނު ތަން ސާފުކޮށްލުމެވެ. ވީހާވެސް ބޮޑަކަށް ސާފު ތާހިރު ވުމެވެ. އިދާރާތަކުން މިހާރު އެޅުމަށް ކަނޑައަޅާފައިވާ ފިޔަވަޅުތަކަށް އަމަލުކޮށް، އާންމުނާއި އެހެން ފަރާތްތަކުން އެ އުސޫލުތަކަށް ތަބާވާ މިންވަރު ބަލައި މޮނިޓަރ ކުރުމެވެ. ކެތްތެރި ވުމެވެ.


vnews - Raajje footboalhaige baarakah hadhanan, beynumee vaguthu: Vanli\nރާއްޖެ ފުޓުބޯޅައިގެ ބާރަކަށް ހަދާނަން، ބޭނުމީ ވަގުތު: ވަންލީ\nއެފްއޭއެމްގެ ޓެކްނިކަލް ޑިރެކްޓަރ ޖޭން ވަންލީ ވީ ސްޕޯޓްސްއަށް އިންޓަރވިއު ދެނީ: ވީ ފޮޓޯ: އިސްމާއީލް ޝާހު\nދިވެހިރާއްޖެއަކީ ޕްރޮފެޝަނަލް ފުޓުބޯޅަ ކުޅޭ ގައުމަކަށް ހަދާނެ ކަމަށާއި އެކަމަށް ބޭނުންވަނީ ހުރިހާ ދިވެހި ރައްޔިތުންގެ ފުރިހަމަ އެއްބާރުލުމާއި ވަގުތު ކަމަށް އެފްްއޭއެމްގެ ޓެކްނިކަލް ޑިރެކްޓަރު ތުރުކީގެ ޖޭން ވަންލީ ބުނެފި އެވެ.\nވީ ސްޕޯޓްސްއަށް ދިން އިންޓަވިއުއެއްގައި ވާހަކަދައްކަމުން ވަންލީ ބުނީ ރާއްޖޭގައި ފުޓުބޯޅަ ކުރިއަރުވަން ގިނަ ޕްލޭންތަކެއް އެބަހުރި ކަމަށާއި އެ ކަންކަން ފުރިހަމަކުރުމަށް އެފްއޭއެމް އާއެކު ބުރަ މަަސައްކަތްތަކެއް ކުރަމުން ގެންދާ ކަމަށެވެ. ވަންލީ ބުނީ ރާއްޖޭގެ ފުޓުބޯޅަ ބަދަލުކުރަން ގިނަ ކަންތައްތަކެއް ކުރަން ޖެހިފައިވާ ކަމަށާއި މި ބަދަލު ގެންނަން އެންމެންގެ ފަރާތުން އެއްބާރުލުމާއި ކެތްތެރިކަން ބޭނުންވާ ކަމަށެވެ. އަދި އުއްމީދަކީ ކުރިއަށް އޮތް ތިނެއް ނޫނީ ހަަތަރު އަހަރުގެ ތެރޭގައި އެ ޕްލޭނުގެ ހެޔޮ އަސަރު ދިވެހި ފުޓުބޯޅައަށް ކުރުން ކަމަށް ވަންލީ ބުންޏެވެ.\nވަންލީ ބުނީ މި މަސައްކަތަކީ އެކަނި ކުރެވޭވަރުގެ މަސައްކަތެއް ނޫން ކަމަށާއި މި މަސައްކަތަށް އެފްއޭއެމާއި ރާއްޖޭގެ ފުޓުބޯޅަ ތަޖުރިބާކާރުންގެ ފަރާތުން ފުރިހަމަ އެހީތެރިކަން ބޭނުންވާނެ ކަމަށެވެ.\n"އެފްއޭއެމުން ފުޓުބޯޅަ ކުރިއަރުވަން މަސައްކަތް ކުރޭ. އެކަން އަހަންނަށް ވަރަށް ރަނގަޅަށް ފެނިއްޖެ. ބައްސާމްގެ މަސައްކަތް އަހަރެން ވަރަށް ފާހަގަކުރަން. މިގޮތުގައި ކުރިއަށް އޮތްތާންގައިވެސް ކަންކަން ދާނަމަ އިޝާ ﷲ މި ގައުމު ފުޓުބޯޅައިގެ ގައުމަކަށް ހަދާނަން. ކުރިއަރަން ބޭނުންވާ ނަމަ އެކަން ކުރެވޭނެ. ރާއްޖެއަކީ ކުރިއަރަން ބޭނުންވާ ބައެއް. އިރާދަކުރެއްވިއްޔާ ނަތީޖާ ނެރޭނަން. އަހަންނަށް އެ އިހުސާސް ކުރެވޭ. އަހަރެން ބޭނުންވަނީ ވަގުތު،" ވީސްޕޯޓްސްއަށް މައުލޫމާތު ދެމުން ވަންލީ ބުންޏެވެ.\nވަންލީގެ ޒިންމާތަކުގެ ތެރޭގައި މުޅި ރާއްޖެ އަށް ވައިޑީޕީ ޕްރޮގްރާމް ފުޅާކޮށް ކުރިއަށް ގެންދިއުމާއި، ރައީސް އަބްދުﷲ ޔާމީންގެ އިސްނެންގެވުމުގެ މަތިން ފަށާ ނެޝަނަލް ފުޓްބޯޅަ އެކަޑަމީގެ މަސައްކަތްތައް ކުރުން ހިމެނެ އެވެ. އަދި ދިވެހި ފުޓްބޯޅައިގެ ކުރިމަގު ބައްޓަން ކުރުމަށް ހަދާ ސްޓްރެޓެޖީގެ އޮނިގަނޑު ތައްޔާރުކުރުމުގެ މަސައްކަތާއި، ފުޓްބޯޅައިގެ ކަލަންޑަރު ދިރާސާކޮށް އެއަށް ގެންނަން ޖެހޭ ބަދަލުތައް ގެނައުމަކީ ވެސް ވަންލީއާ ހަވާލުކޮށްފައިވާ މުހިއްމު މަސައްކަތްތަކެކެވެ.\nވަންލީ އެފްއޭއެމްގެ ޓެކްނިކަލް ޑިރެކްޓަރުގެ މަގާމާ ހަވާލުވިފަހުން ދެ މަސްވެފައިވާއިރު އޭނާ ބުނީ މި މަގާމާއި މެދު ހިތްހަމަޖެހޭ ކަމަށާއި އެންމެންގެ ފަރާތުންވެސް ވަރަށް ބޮޑު އެއްބާރުލުމެއް ލިބޭ ކަމަށެވެ.\nރާއްޖޭގެ ވީބީ ސްޕޯޓްސް ކްލަބަށް މީގެ ކުރިން ތިން އަހަރު ކޯޗުކޮށްދީ ބޮޑެތި ކާމިޔާބީތަކެއް ހޯދައިދީފައިވާ ވަންލީ އެފްއޭއެމުގެ ޓެކްނިކަލް ޑިރެކްޓަރުގެ މަގާމަށް ސޮއިކުރީ ދެ އަހަރުގެ މުއްދަތަކަށެވެ.


ފުން އިހުސާސެކޭ 16 – Esfiya\nލޯބި August 9, 2018\nފުން އިހުސާސެކޭ 16\nއަވަސްއަރުވާލާފައި ދުވާރުމަތިން ހިނގާފައި ދިޔައިރު މީހަކާ މުޑި އެރި އިރުވެސް އަނާނީއަށް ރޭކާނުލިއެވެ. އޭނާގެ މޫނުމަތިން ފެންނަނީ އެއަށްވުރެ ބޮޑު ނުތަނަވަސްކަމެކެވެ. މޫނުމަތީގައި ދާތިކިތައް ގިނަވެފައި ހުރި އިރު ހީވަނީ ކަމަކާ ހާސްވެ ބިރުން ހުރިހެނެވެ.\nއަނާނީ ވަން ބޭސްފިހާރައިގައި އިން ބިދޭސީ މީހާއަށް ވެސް އޭނާގެ މޫނަށް ބަލާފައި ވެގެން އުޅޭގޮތް ނަގައިގަނެވުނެވެ. އަދި އަނާނީ ގަންނަން އައީ ކޯއްޗެއް ކަން އޭނާއަށް ރަނގަޅަށް ނުވެސް ބުނެވި އުޅެނިކޮށް، އެ ނަގައި ކައުންޓަރު މަތީގައި ބާއްވައިލިއެވެ. އަނާނީ އެ ހާސްކަންމަތީގައި ހުރެ، ދެ ކޮޅު ރަނގަޅަށް ބަލާލާފައި، އޭތި ދަބަހަށް ލިއެވެ. އަދި އަވަސް އަވަހަށް 25 ރުފިޔާ ދީފައި ނުކުތެވެ. އޭނާގެ މި ހުރިހާ ހަރަކާތެއް ފަރުވާތެރި ކަމާއެކު ބަލަހައްޓައިގެން، އެތާ ކުރިމަތީގައި ހުރި ސައިކަލު މަތީގައި އިން މީހާ އަނާނީގެ ލޮލުގައި އަޅައިނުގަތީ އޭނާ މާ އަވަސްއަރުވާލާފައި ދިޔުމުންނެވެ.\nއަނާނީ ކޮޓަރިން ނުކުތް އިރު ސޯފާގައި އިން ލޫކަސް ހެވިފައި އަނާނީއަށް ބަލަން އިނެވެ. އަނާނީ ކަރުނަތައް ފުހެލާފައި އިސްޖަހައިގެން ހުރެ ބަދިގެއާ ދިމާއަށް ދިޔައެވެ. ފަހަތުން ލޫކަސް އައިސް ވަން އިރު އެ މޫނުމަތިން ފެނުނީ، ފުރަތަމަ ދުވަހު ލޫކަސް އެގެއަށް އައިސް ހަމަ އެގޮތަށް އަނާނީ ފަހަތުން ބަދިގެއަށް ވަން އިރު ފެނުނު ފަދަ ލާނެތް ކަމެކެވެ. ނަމަވެސް އަނާނީ ލޫކަސްގެ މޫނަކަށް ބަލައެއް ނުލައެވެ. ލޫކަސްއަކީ މިހާރު އޭނާ ވާހަކަ ދައްކައި އުޅޭ މީހަކަށް ނުވުމުން އެ ދެމެދުގައި އެއްވެސް ކަހަލަ ގުޅުމެއް އޮންނަނީކީ ނޫނެވެ. އަނާނީ ހީކުރީ ލޫކަސް ބަދިގެއަށް ވަނީ ކޮންމެވެސް ކާ އެއްޗެއް ހޯދަން ވެގެން ކަމަށެވެ.\n“ޕޮޒިޓިވް ތަ؟” ލޫކަސްގެ އަޑުން އަނާނީ ސިހުނެވެ. އަދި އެ ސުވާލު އިވިފައި ހިތުގެ ހިނގުން ވެސް ކުއްލިއަކަށް ހުއްޓުނުހެން ހީވިއެވެ.\n“ވަޓް…” އަނާނީއަށް ކިޔައިލެވުނެވެ.\n“ޕްރެގްނެންސީ ޓެސްޓް. ޕޮޒިޓިވް ހޭ؟” އެވަގުތު ލޫކަސް އަނާނީގެ ލޯ ކުރިމަތީގައި ވިހުރައިލީ ޕްރެގްނެންސީ ޓެސްޓު ކިޓުގެ ކަރުދާސްގަނޑެކެވެ. އަނާނީ ދެލޯ ބޮޑު ކޮށްލާފައި އޭތި ޖަހައިގަތެވެ. އެއާއެކު ލޫކަސް ހޭންފެށިއެވެ.\n“ވަޓް.. ދެޓްސް ނޮޓް މައިން.. ލިއުދައްތަގެ..” އަނާނީ އަޅައަޅައިގެންފައި ކިޔަންފެށިއެވެ.\nލޫކަސްގެ ހިނިގަނޑު ބާރުވިއެވެ. “އެހެންވެގެންތަ އަނާނީ ތީތި މަގޭ އަތުން ތިގޮތަށް ތި ޖަހައިގަތީ؟ އިނގޭތަ އަސްލު، ތިއީ މަ ހީކުރިހާ ސްމާޓް ކުއްޖަކަށް ނުވި. ޔޫ އާ އަ ޑަމް ގާރލް. އައި އޭމް ޑިސެޕޮއިންޓެޑް.. ހަމަ ހުވާ. ތީތި ހަމަ މިތާ ހުރި ޑަސްބިނަށް ނޫނީ ލާން ނޭންގުންތަ؟”\nއަނާނީ ހުރީ ބުނާނެ އިތުރު އެއްޗެއް ނޭނގި، އިސްޖަހާލައިގެން ރޮވޭ ގޮތް ވެފައެވެ. އޭނާ މިގޮތަށް ބޭޒާރު ވެދާނެ ކަމަކަށް ހީކުރެވިފައެއް ނެތެވެ. ގައިމު އެ ކަރުދާސްގަނޑު ވެސް އެއްލައިލީ އެތެރެ ނުފެންނަ ކަހަލަ ކޮތަޅަކަށް ލާ ބަންދުވެސް ކޮށްފައެވެ. ލޫކަސްއަށް އޭތި ފެންނަންވީ ކިހިނެއް ހެއްޔެވެ.\nލޫކަސް އަނާނީގެ ދަތްދޮޅީގައި ހިފާފައި އިސްއުފުލުވާލައިއެވެ. “މެރީ މީ؟” ވަރަށް ފުން ނަޒަރަކުން އަނާނީގެ ދެލޮލަށް ބަލަން ހުރެފައި ލޫކަސް ބުނެލި އެއްޗަކުން އަނާނީއަށް ދެބުމަ ކައިރި ކޮށްލެވުނެވެ. އަދި ލޫކަސްގެ އަތް ފޮޅާލިއެވެ. އެއާއެކު ލޫކަސް އަނެއްކާވެސް ހޭންފެށިއެވެ. “އަނާނީއަށް އިނގޭތަ؟ އޭނައެއް ނީންނާނެ އަނާނީ އަކާ. ތިކަހަލަ ކަމެއް ބޮލުގަ އަޅާކަށް އެއްވެސް ފިރިހެނެއް ބޭނުމެއް ނުވާނެ. އަނާނީއަށް ފިރިހެނުން ދަސް ނުވަނީ ދޯ. ވެލް އައި އޭމް ވަން. ސޯ މާކް މައި ވޯރޑްސް. އޭނަ ދެން އަނާނީ ދަންނަ ކަމަކަށް ވެސް ނުހަދާނެ. މިހާރުވެސް ތި ހަބަރު ދީބަ އޭނައަށް. ދީފަ ދެން ގުޅާ އިރު ނަންބަރ ބްލޮކް ކޮށްލާފަ އިންނާނީ ” “ޕުއާ ގާރލް. ދެން އިންނާނެ މީހެއް ވެސް ނުވާނެ ކަންނޭނގެ.” ލޫކަސް ދެފަރާތަކަށް ބޯ ހޫރުވަމުން އެތަނުން ނުކުމެގެން ދިޔައެވެ. އަނާނީ ހުރީ ޖެހި ބުދެއްހެން ހިރިވެސް ނުލައި، ފެންކަޅި ވެފައެވެ. އަނެއްކާ ލޫކަސް އެބުނީ ތެދު ވާހަކައެއް ހެއްޔެވެ. ޔާނިއު އަނާނީއަށް އެހެން ހަދާފާނެ ހެއްޔެވެ. ނޫނެކެވެ. ޔާނިއުއަކީ އެކަހަލަ މަކަރުވެރި ފިރިހެނެއް ނޫނެވެ.\nބަދިގޭގެ ކަންކަން ހަމައަކަށް އަޅުވާފައި އައިސް އަނާނީ އޭނާގެ ކޮޓަރި ވަން ގޮތަށް އެނދުމައްޗަށް ވެއްޓިގަނެ ރޯން ފެށިއެވެ. އަވަސްއަވަހަށް ފޯނު ނަގާފައި ޔާނިއުގެ ނަންބަރު ހޯދައިލި އިރު އިނގިލިތައް ތުރުތުރު އަޅައެވެ.\n“ތިޔަ ގުޅުއްވި ނަންބަރު މިވަގުތު އޮތީ ނިވާލާފަ. ފަހުން ގުޅުއްވުން އެދެން.” އެންމެ ފުރަތަމަ ވެސް ކަންފަތުގައި ޖެހުނީ އެ އަޑެވެ. ގޮތް ހުސްވެފައި ހުރި އަނާނީ އިތުރަށް ގޮތް ހުސްވި ކަހަލައެވެ. ދެވަނަ ފަހަރަށް ވެސް ޔަޤީން ކޮށްލަން ގުޅި އިރު އަޑު އިވުނީ އެކައްޗެކެވެ. އަނާނީގެ އަތުން ވާގި ދޫވިއެވެ. ހަތަރު އުދަރެސް ފެނު ޖެހުނީއެވެ. ދެން އެހާލުގައި އޭނާއަށް މަދަދުވެރި ވާން ހުރީ ކާކު ހެއްޔެވެ. ލިއުޝާމެން ކައިރީގައި ބުނުމަށްވުރެ އަމިއްލައަށް މަރުވިޔަސް މާ ރަނގަޅުވާނެއެވެ. ނޫން ނަމަ އެމީހުން އޭނާއަށް ހާދަ ނަފްރަތެއް ކުރާނެއެވެ. ވަގުތުން ވަގުތަށް ގެއިން ނެރެލައި، ނުދަންނަ މީހަކަށް ހަދައިލާނެއެވެ. އަނާނީގެ މަންމަ ހަވާލު ކުރި އަމާނާތެކޭ ކިޔާފައި ނުލާހިކު އޯގާތެރި ކަމާއެކު ފައިސަލް ވާހަކަ ދެއްކީ އިހަކަށް ދުވަހެވެ. ދެން މިއަދު އެމީހުންނަށް އަނާނީގެ މިކަހަލަ ލަދުވެތި، ހަޑި ހަބަރެއް އިވިއްޖިއްޔާ ކިހާ ހިތްހަމަނުޖެހޭނެ ހެއްޔެވެ.\nބަނޑުގައި އޮތީ ޔާނިއުގެ ދަރިއެކެވެ. އެކަން ޔާނިއު އަކަށް ވެސް ދޮގެއް ނުކުރެވޭނެއެވެ. އެހެނަސް ޔާނިއުއަށް އެ ހަބަރު ނުދެނީސް އޭނާ ކުއްލިއަކަށް “ގެއްލެންވީ” ކިހިނެއް ހެއްޔެވެ. ނޫނެކެވެ. ޔާނިއު އެއް ނުގެއްލޭނެއެވެ. ޔާނިއުގެ ފޯނު ހަލާކު ވީ ކަމަށް ވެސް ވުން އެކަށީގެންވެއެއް ނޫން ހެއްޔެވެ. ފޯނުން ގުޅޭގޮތް ނުވިޔަސް، އަނާނީ ޔާނިއު ހޯދަން އެގެއަށް ދާނެއެވެ. ޔާނިއު އޭނާއަށް އެހީވާނެއެވެ. މިކަހަލަ ވިސްނުން ތަކަކުން އަނާނީ އޭނާގެ ޟަމީރު ހިތްހަމަޖައްސައިދެވޭތޯ ބެލިއެވެ.\nޖެހިގެން އައި ދުވަހު ވެސް އަނާނީ ޔާނިއުއަށް ގުޅޭތޯ ވަރަށް މަސައްކަތް ކުރިއެވެ. ފޯނު އޮންނަނީ ހަމަ ނިވާލާފައެވެ. ކޮލެޖުގެ ކިޔެވުން ފެއްޓޭތީ އަނާނީ ހުންނާނީ އިންތިހާއަށް ކަންބޮޑުވެފައެވެ. އަބަދުވެސް ހުންނަނީ އެކަމާ ފިކުރުކުރާށެވެ. ނަސީބަކުން މިހާރު ފިހާރައަށް ދާކަށް ނުޖެހެއެވެ. އެތަނުން ކެނޑުނީ ކިޔެވުން ފެށެން އުޅޭތީ ވަގުތު ނުވާނެތީއެވެ. ނަމަވެސް ގޭތެރޭގައި އެހެން އުޅޭ އިރު ލިއުޝާމެން މީހަކު ގޮވާލިޔަސް ސިހޭގޮތް ވެއެވެ. ލޫކަސް އެ ވާހަކަ ލިއުޝާ މެންނަށް ކިޔައިދޭނީ ކޮން އިރަކު ކަމެއް ވެސް ނޭނގެއެވެ. އޭނާއަށް ލައިގަނެފައި މިވާ ކަމަކުން ސަލާމާތް ވާނެ ގޮތެއް އޮތީކީ ނޫނެވެ. ކޮންމެ އަކަސް އަނާނީ ނިންމީ ޔާނިއުއާ ބައްދަލު ކުރަން ދާށެވެ. މި ވިސްނުމުގައި، ޓެކްސީ އަކަށް އަރައިގެން ޔާނިއު އުޅޭ ގެއާ ހަމައަށް ދިޔައެވެ.\nލިފްޓަށް ފިތައިގެން އިރުކޮޅަކު ހުއްޓައި، ލިފްޓު މަތިން އައިސް ހުޅުވުނެވެ. އެއާއެކު އަނާނީ އެއަށް އަރަން ހިތާ ކުރިއަށް އެޅި ފިޔަވަޅު މަޑު ޖެހުނީ، ކުރިމަތިން ފެންނަން ހުރި މީހެއްގެ ސަބަބުންނެވެ. ޒުހާގެ މޫނަށް ވީ އެއަށްވުރެ ނުބައި ގޮތެވެ. އަނާނީ މިގެއަށް މި އައީ ކާކު ހޯދަން ހެއްޔެވެ. ހަމަ އެ ސިކުންތުގައި، ޔާނިއު މީގެ ކުރިން ޒުހާ ގާތު ބުނި ޖުމްލައެއް ސިކުނޑީގައި ތަކުރާރު ވެގެން ދިޔައެވެ. އެހިނދު ޒުހާގެ ދެލޮލުން އަލިފާން ބުރައިގެން ދިޔަ ކަހަލައެވެ.\n“ކަލޭ! ކާކު ހޯދަން މިގެއަށް؟ ކަލޭ ދަންނަ މީހެއް ނޫޅޭނެ މި ބިލްޑިންގ އަކު!” ޒުހާ އަނާނީއާ ދިމާއަށް އައީ ފުންމައިގެން އައި ކަހަލަ ގޮތަކަށެވެ. ކިރިޔާ އަނާނީގެ ގައިގައި ނުޖެހި ހުރި ކަމެވެ. ސިހުނު ވަރުން އަނާނީއަށް ފަހަތަށް ޖެހެވުނެވެ.\n“ޔާނިއު ހޯދަން.” ފަސް ޖެހޭކަށް އަނާނީ ބޭނުމެއް ނުވިއެވެ. ނިކަން ސާބިތުކަމާއެކު ރައްދު ދިނީ އެހެންވެގެންނެވެ.\n“ހަހް..” އަނާނީގެ ޖަވާބު އިވިފައި، އަދި އެ ރާގުގައިވި ބިރު ކުޑަ ކަމުން ޒުހާގެ ބަސް ހުއްޓުނެވެ. މި ނިކަމެތި އަންހެން ކުއްޖާ މިހާ ކެރުނީ ކޮން އިރަކު ހެއްޔެވެ؟ ފެންވަރު އޮޅުނަސް ބޮޑުވަރެވެ. “ޔާނިއުއަކާ ދިމައެއް ނުވާނެ ދެން މި ގެއަކުން. ހީ ޑަޒްންޓް ލިވް ހިއާ އެނީމޯ. އަދި އެއް ވާހަކަ، ކަލޭ ކޮންމެހެން ޔާނިއުގެ ފަސްފަހަތުން އުޅޭނެ ކަމެއް ނެތް. އެއީ ކަލެއަށް ދުވަހަކު ކޮޅުން ވެސް ވާނެ ކަމެއް ނޫން. އަހަރެން ކިތައް ފަހަރު މިހެން ބުނާނީ ކަލޭ ކައިރީ. ކަލޭގެ ފެންވަރެއް ނޫނޭ އެއީ. ރާއްޖެތެރޭ ގަމާރު ގަނޑު!” ޒުހާ އަނާނީގެ ލޮލާ ދިމާއަށް ޝަހާދަތް އިނގިލި ދިއްކޮއްލައިގެން ހުރި އިރު، އޭނާގެ ލޯ ވެސް ކޮނެލަފާނެ ކަހަލައެވެ. އަދި ހަމަ އެ ހަރުކަށިކަންމަތީ ހުރެ އެތަނުން ނުކުމެގެން ދިޔައެވެ. ޒުހާގެ ފިޔަވަޅު ތަކުން ބިންގަނޑަށްވެސް ލޮޅުން އަރައިގެން ދިޔަ ކަހަލައެވެ. އެހާވެސް ބާރެވެ.\nޒުހާ އެހެން ބުނީ ރުޅި އައިސްގެން ކަމަށް ނިންމައިގެން، އަނާނީ ޔާނިއު އުޅޭ ފްލޯއަށް އެރީ، އަދިވެސް ޔާނިއުއާ ދިމާވާނެ ކަމުގެ އުއްމީދު އޮތުމުންނެވެ. ޔާނިއު އޭނާ އުޅޭ ގެ ދޫކޮށްފައި ދާންވީ ސަބަބެއް ނެތެވެ. ބޭރު ޤައުމަކަށް ފުރައިގެން ދިޔަސް، އަނާނީ ކައިރީގައި ނުބުނެ ނުދާނެއެވެ. އެހާވެސް އެދެމީހުންގެ ގުޅުން ރަނގަޅެވެ.\nއަނާނީ ދެތިން ފަހަރަކު ބެލް ޖަހައިލުމުން ދޮރު ހުޅުވީ އެގޭގައި މަސައްކަތް ކުރަން ގެންގުޅޭ ބިދޭސީ އަންހެނެކެވެ. ޔާނިއުގެ ވާހަކަ އެހުމުން ބުނީ “ނެތީ” ކަމުގައެވެ. އިތުރު މަޢުލޫމާތެއް ދޭކަށް އެމީހާ ނޫޅުނެވެ. އަނާނީ އަހާއަހާ ވެސް އެ ނޫން އެއްޗެއް އެމީހާ ނުކިޔައެވެ. ގޭގައި އިތުރު މީހެއް އެބަ އުޅޭތޯ އެހުމުން ވެސް ދިނީ އެއް ޖަވާބެވެ. އަނާނީ ނިންމީ އެމީހާއަށް ރަނގަޅަށް ދިވެހި ނޭނގެނީ ކަމުގައެވެ. އެންމެފަހުން އަނގަ ވާޅު ވެގެން އަނާނީ އުއްމީދު ކަނޑާލާފައި، ކަރު އެލުވާލައިގެން އެތަނުން ދިޔައީއެވެ.\nގެއަށް އައިސް ވަދެވުން އިރު އަނާނީ ހުރީ ފެންކަޅި ވެފައެވެ. އަނާނީ އެކަނި މިކަން ކުރާނީ ކިހިނެއް ހެއްޔެވެ. ކޮންމެވެސް ދުވަހަކުން ލިއުޝާމެންނަށް ވެސް އެނގޭނެއެވެ. އަނާނީގެ ހަށިގަނޑަށް ބަދަލު އަންނަން ފެށުމުން މުޅި ދުނިޔެއަށް ބޭޒާރު ވާނެއެވެ. ޔާނިއު ވެސް ލަނޑު ދިނީއެވެ. އަނާނީ ކިތައްމެ ގަބޫލު ކުރަން ބޭނުން ނުވިޔަސް، ލޯ މައްޗަށް ފެންނަން އޮތީ އެގޮތަށެވެ. ނޫންނަމަ ކުއްލިއަކަށް ހަބަރު ނުވެ، ފިލައިގެން ޔާނިއު އުޅެންވީ ކީއްވެހެއްޔެވެ.\nއަނާނީ އަކީ ލޫޅާފަތިކޮށް ހުންނަ ކުއްޖަކަށް ވުމުން، ދެމަސް ދުވަސް ވީއިރު އަދި ބަނޑުން އެއްވެސް ވަރަކަށް ބަނޑުބޮޑުކަން ފާހަގައެއް ނުވެއެވެ. ނަމަވެސް އުޅުމަށް ވަރަށް ބޮޑެތި ބަދަލުތަކެއް އައިސްފިއެވެ. ކޮންމެ ކޮންމެ އެއްޗެއް ނުކެވެއެވެ. އަދި އަވަސް އަވަހަށް ވަރުބަލިވެ، ގޭތެރޭގެ މަސައްކަތް ކުރުމަށް އުނދަގޫވާން ފެށިއެވެ. މޫނުމަތިން ވެސް އަބަދު ފެންނަނީ ވަރުބަލި ކަމެވެ. މިކަމާ ހެދި ލިއުޝާ ކޮންމެ ދުވަހަކު އަނާނީ ކައިރީ ޑޮކްޓަރަށް ދެއްކުމަށް ބުނެއެވެ. ނަމަވެސް އަނާނީ ދެކޮޅުހަދައެވެ. ބަލި ނޫންކަމަށް ބުނެ ފަރުޖައްސާލައެވެ. މިދިޔަ ދެމަސް ދުވަހުގެ ތެރޭގައި، އެއްގޮތަކަށް ވެސް ޔާނިއުގެ ހަބަރެއް ނުވެއެވެ. އަނާނީ ކެނޑިނޭޅި ކޮންމެ ދުވަހަކު ޔާނިއުއަށް ގުޅަނީ ކުޑަ ނަމަވެސް އުއްމީދެއް އޮންނާތީއެވެ. މިކަންތައް އަނާނީއަށް އިތުރަށް ސިއްރު ނުކުރެވޭ ހިސާބަށް ނުދަނީސް ޔާނިއުގެ އެހީއެއް ލިބިދާނެ ކަމަށް އޭނާ ޤަބޫލުކުރެއެވެ. މިގޮތަށް ޤަބޫލު ކޮށްލައިގެން ހުންނަތާ ދެމަސް ވީ އިރު އަދިވެސް އެއްވެސް ކަހަލަ އަލިމަގެއް ނުފެނެއެވެ.\nކިތައްމެ ބުރަހެލިވެފައި ހުއްޓަސް، އަނާނީ ބަރާބަރަށް ކޮލެޖަށް ދެވޭތޯ ބަލައެވެ. ނަމަވެސް ކިތަންމެ ބަލައިގެން އުޅުނަސް، ކުރިން ނުވާހާ ގިނައިން އެބްޒެންޓު ވެވެއެވެ. އަނެއްކޮޅުން، ކިޔެވުމަށް ވެސް އެއްވެސް ވަރަކަށް ސަމާލުކަމެއް ނުދެވެއެވެ. އަބަދުމެ ވިސްނެނީ ހަށިގަނޑުގައި އޮތް ދެވަނަ ފުރާނައާ މެދުގައެވެ. އެ ތުއްތު ތުއްތު ފުރާނަ މި ދުނިޔެއަށް ގެންނާނީ ކިހިނެއް ހެއްޔެވެ. އަނާނީ އަކީ މާބަނޑު ވުމާ ބެހޭ މާ ގިނަ މަޢުލޫމާތު އެނގޭ ވެސް މީހެއްނޫނެވެ. އެނގޭހާ ވެސް އެއްޗަކީ ވިހެއުމަކީ ވަރަށް ވޭން ހުރި ކަމެއް ކަމެވެ. އެއީ އަނާނީ ދުވަހަކުވެސް ނުކުރުމަށް ނިންމައިފައި އޮތް ކަމެކެވެ. ނަމަވެސް ތަޤުދީރުގެ ނިޔާ ތަފާތެވެ. މައްސަލައަކީ ބަނޑަށް ވީ ކިތައް މަސް ކަން ކަނޑައެޅިގެން ބުނަން ނޭނގުމެވެ. ނޫންނަމަ އެހެން ގޮތަކަށް ވެސް މިކަންތައް ނިންމައިލެވުނީހެވެ.\nއެންމެފަހުން ފައިސަލްމެން ފުރާ ދުވަސް އައިސް ޖެހުނެވެ. އަނާނީ އިންތިޒާރު ކުރަމުން އައީ މި ދުވަހަށެވެ. އެމީހުން ނެތުމުން އަނާނީއަށް ހަމަޖެހިލައިގެން ގޭތެރޭގައި އުޅެވޭނެ ނޫން ހެއްޔެވެ. އަނާނީ އެމީހުން ފުރުވަން ދިޔައީވެސް އެކަމާ ވިސްނަމުންނެވެ. އެއަށްފަހު ދެން އަޅަންވީ ފިޔަވަޅެއް ވެސް ހަމަޖެހިލައިގެން ވިސްނޭނެ ނޫން ހެއްޔެވެ. ދެން އޮތީ ހަމައެކަނި އެންމެ މައްސަލައެކެވެ. ކޮލެޖަށް ދާން ޖެހޭތީއެވެ.\nފައިސަލްމެން ޗެކްއިން ވާން ދަމުން ފަހުގެ ވަދާޢީ ސަލާމް ކުރަމުން ވެސް އަނާނީއަށާ ލޫކަސްއަށް ވަރަށް ނަސޭހަތް ދިނެވެ. ދެކުދިން ގުޅިގެން އެކުވެރިކަން މަތީ ތިބުމަށާއި، އެކަކު އަނެކަކަށް އެހީވުމަށް ބުންޏެވެ. އަދި އަނާނީއަށް ރަނގަޅަށް ބެލުމަށް ލޫކަސްއަށް އެތައް ފަހަރަކު ހަނދާން ކޮށްދިނެވެ. އަނެއްކޮޅުން، ނާނި ދައްތައާ ވަކިވާން ޖެހޭތީ އަޒްކާ ވަރަށް ރުޔެވެ. މިކަމާ އަނާނީ ވެސް ހުރީ އިންތިހާއަށް ދެރަވެފައެވެ. ލިއުޝާ ބައެއް ފަހަރު ކަންތައް ކުރާ ގޮތުން ރުޅި އާދެވުނަސް، އަޒްކާދެކެ އަނާނީ ވަރަށް ލޯބިވެއެވެ. އެހާ ގިނަ ދުވަހު ކައިރީގައި އުޅުމުން އުފެދިފައި ވަނީ ބާރުގަދަ ކުލުނެކެވެ. ހަ މަސް ފަހުން އަދި ދިމާވާނެ ކަމަށް ބުނެ، އަނާނީ އަޒްކާއަށް ވިސްނައިދިނެވެ. އަދި ކޮންމެ ދުވަހަކު ވީޑިއޯ ކޯލު ކުރާނީ ކަމުގައި ބުނުމުން އަޒްކާ ކުޑަކޮށް ހަމަޖެހުނެވެ.\nލިއުޝާމެން ފުރުވަން ލޫކަސްއާ އެކު އައިސް ހުރި ސާރާ ހުރީ ފޫހިވެ، ތުން ފިއްތާލައިގެނެވެ. އޭނާއަށް މުޚާތަބު ކޮށް އެންމެ ބަހެއްވެސް އެމީހުން ބުނީކީ ނޫނެވެ. ދަމުން ހިނިތުންވެލިކަން އެކަންޏެވެ. އަދި ނުވިތާކަށް އަނާނީއަށް ބަލާށޭ ލޫކަސް ކައިރީ ބުނެފިއެއް ނޫން ހެއްޔެވެ. އަނާނީ އަކީ ގައިމު ކުޑަ ކުއްޖެއް ނޫން ވިއްޔާއެވެ. އަމިއްލައަށް ބަލައިގެން އުޅުނީމަ ވީ ނޫން ހެއްޔެވެ. ހަޤީޤަތުގައި ލޫކަސްއާ އަލުން ގުޅުނަސް، ސާރާއަށް އަދިވެސް ރަނގަޅަށް ލޫކަސްއަށް އިތުބާރެއް ނުކުރެވެއެވެ. އަނެއްކޮޅުން ލިއުޝާމެން ފުރުމުން އަނާނީއާ ދެމީހުން ހިތު ހުރި ގޮތަކަށް އުޅެވޭނެއެވެ. މިކަމާ ވިސްނޭ ވަރުން ސާރާ ހުންނަނީ ނުތަނަވަސްވެފައެވެ. މޮޅު އެއްޗެކޭ ކިޔައިގެން ސާރާވެސް ލޫކަސްމެން ގެއަށް ބަދަލު ވާންވީއޭ ހިތަށް އެރިއެވެ. އަދި ހުޅުލެއިން މާލެ ދާން ފެރީއަށް އެރި އިރު އެވާހަކަ ލޫކަސް ގާތު ބުނަން ނިންމިއެވެ.\n“ލޫކް.. އަޒްކޮ ނެތީމަ ލޫކް ވަރަށް ފޫހި ވާނެ ދޯ ދެން ގޭތެރޭގަ.” ފެރީގައި ތިން މީހުން އެކީ ހަމަޖެހިލުމާއެކު ސާރާ އޭނާގެ ވާހަކަ ދުރުދުރުން ފެށިއެވެ. އަނާނީ އިނީ އެމީހުންނާ ތަންކޮޅެއް ދުރުގައި ވިޔަސް، އެއް ގޮނޑި ބަރިއެއްގައެވެ.\n“އާން ދެން ވާނެތާ ދޯ. އެއޮއް މަޖާކޮށް އުޅުން ކުއްޖާ ވިއްޔާ.” ލޫކަސް ދެކަންފަތަށް ހެޑްސެޓު ޖަހާލުމުގެ ކުރިން ބުނެލިއެވެ. ސާރާ އިނީ ވައްކަޅިން އަނާނީއަށް ބަލާށެވެ. އަނާނީ އިނީ މުޅިން އެހެން ދުނިޔެއެއްގައެވެ.\n“ދެން ތިގޭގަ މިހާރު ހުހަށް އެހެރަ ދެ ކޮޓަރި ކުއްޔަށް ދޭން ވީނު. ގައިމު އޭރުން ވެސް ލާރި ލިބޭނެތާ.” ސާރާ އަކީ ތަނަވަސް އާއިލާއަކަށް އުފަންވެފައި ހުރި ކުއްޖެއް ނަމަވެސް، އޭނާ އަބަދުވެސް ބަލަނީ އިތުރަށް ފައިސާ ލިބޭނެ ގޮތެކެވެ. “ނޫނީ ގެ ވަރަށް ފަޅުވެސް ވާނެ އެއްނު. އަނާނީ ކޮލެޖަށް ދާނެ، ދެން ނޭނގެ ޖޮބަކަށް ދާން ނުފަށާނެ ކަމެއް، ދެން ލޫކް ވެސް ތިއީ ޖޮބަށް ދާ މީހެއް. އެހާ ބޮޑު އެޕާޓުމަންޓެއް އެހެން ބަހައްޓާކަށް ނުވާނެ އެއްނު.” ސާރާ ކިޔަމުން ދިޔައެވެ. ” އޯ ބެޓާ އައިޑިއާ! ކެން އައި މޫވް އިން ވިތު ޔޫ؟” ކުއްލިއަކަށް ބޮލަށް އައި ޚިޔާލެއް ކަމަށް ހަދާފައި ސާރާ ބުނެލިއެވެ. “އައިމް ޝުއާ މައި ޕޭރެންޓްސް ވޯންޓް މައިންޑް…”\nސާރާ އެހާ އިރު ވާހަކަ ދެއްކި އިރުވެސް ލޫކަސްގެ ފަރާތުން ޖަވާބެއް ނުލިބިގެން ބަލާލި އިރު އިނީ ދެކަންފަތުގައި ހެޑްސެޓު ޖަހާލައިގެން، ކުޑަދޮރުން ބޭރަށް ބަލާށެވެ. ސާރާ އެކަނިމާއެކަނި އިނދެ މިއޮއް ހާ އިރު ވާހަކަ ދެއްކުނީތީ ރަކިވިއެވެ. އަދި އެއާއެކު އައި ރުޅީގައި ލޫކަސްގެ މުލައްދަނޑީގައި ހިފައި ބާރު ކޮށްލިއެވެ.\n“ކީކޭ ބޭބީ؟” ލޫކަސް ހެޑްސެޓު ނަގާފައި އަހައިލިއެވެ. އޭރު ސާރާގެ މޫނަށް ރަތްކުލަ ވެރިވެފައި ހުރިތަން ފެނުނެވެ.\n“އަޅެ މަ މިއޮއް ހާ އިރު ދެެއްކި ވާހަކަ އަޑު އަހާކަށް ނޫންތަ އިނީ؟” ދެބުމަ ކައިރި ކޮށްލަމުން ސާރާ ސުވާލު ކޮށްލިއެވެ.\n“އޯހް އައިމް ސޯ ސޮރީ ލަވް! ލަވަ ޖަހައިގެން އިނީމަ ނޭނގުނީ!” ލޫކަސް ކުޑަކޮށް ސާރާގެ ގައިގައި ބައްދާލިއެވެ. “ވަޓް ވާރ ޔޫ ސެއިން؟” އޭރު ފެރީ އޮތީ މާލެއާ ވަރަށް ކައިރީގައެވެ.\n“ނަތިންގ. ދެން ފަހުން.” ސާރާ އަނގަކޮޅަށް ގޮތެއް ހަދައިލިއެވެ.\n“އަހަރެން ވެސް އެބޮތް ވަރަށް ބޮޑު ވާހަކައެއް ސާރާ ކައިރީ ބުނަން ވެފަ.” ފެރީ އައިސް މާލޭގެ ބަނދަރަށް ކައިރި ކޮށްލިއެވެ. މިއުޅެނީ އަނާނީއާ މެރީ ކުރަން. ދެން ފަހުން ބޭބީއާ ދެ އަންބަށް އިންނާނީ. ވެންއެވާ ޔޫ އާ ރެޑީ.” ލޫކަސް ވަރަށް ހަމަޖެހިލާފައި އިނދެ ބުނެލިއެވެ.\nއަނާނީ ފިކުރަކަށް ގެނބިފައި އިންދައި އޭނާގެ ނަން ބުނި އަޑު އިވިގެން ލޫކަސްއަށް ބަލައިލެވުނެވެ. އޭނާ އިނީ ވާނުވާ ނޭނގިފައެވެ. ލޫކަސްއާ ވާހަކަ ނުދައްކާ އިރު ކޮންމެހެން އޭނާގެ ނަން މީސްމީހުން ކައިރީ ކިޔާނެ ކަމެއް ނެތެއް ނޫން ހެއްޔެވެ. ދެން ފެނުނީ ފެންކަޅިވެފައި ހުރެގެން ސާރާ ބާރުމިނުގައި ފެރީއިން ފައިބައިގެން ދިޔަތަނެވެ. އޭނާއަށް އަޑު އިވުން އެއްޗަކުން ލިބުނު ކުއްލި ހައިރާންކަމާއެކު ހިތަށް ކެތް ނުވެގެންނެވެ. ނަމަވެސް އަނާނީ އަކަށް އަދިވެސް ވީގޮތެއް އޮޅުމެއް ނުފިލައެވެ. އެހެންކަމުން ސުވާލު މާކެއްގައި އިނދެ ލޫކަސްއަށް ބަލަން އިނދެވުނެވެ.\nVrh reethi?? umm I think yaan is in prison due to drugs or sumtng??\nMasha Allah. Varah varah reeethi. alhe yaan ah khneii thaev..?? kn thaakah tha eynaedhiya ee..?? poor anaany. 🙁 kn irakun tha next part genesdheny..?? avahah up kohlahchey. kiyaa hithun nuvx hurevey 😀\nAnaany lukas aa marry kuran dhweulheny.. i want yaan ah liben.. ? story hama v nice ???\nV v v reethi…mivaahaka… konirakun next part\nMikahala reethi vaahaka eh mihaaru nulai mi site akaha.. V hadi haadhisaa hunnany. Ekahcheh kiyey hen hyvany.. Bt,mythi v unique.. 🙂\nKyve tha emoji mi innany ma dhurehga\nDharifulhu koba miadhuge part ?\nhaw shia shiba r\nKoba miadhu haadha lasvany…. 😉\nKoba miadhuge part? Cannt wait dear…mi story v v v reethi…\nKeyvve ba mi story ge writer Aishasha readers ge comment thakah replay nukuranee..at least eh faharu replay kurevidhaane dhw…mi story up kuraa ireh ves bunevidhaane dhw…dear pls readers ge comment thakah answer kohbala…mi story reethikamun aslu mihaavarah inthizaaru kurevenee…\nhey..konmes kujjaku yoom ah bunedhyba mikahala rythi vaahakaeh…yoom ah kiyey vaahaka thah vrh hadi…ok ehn site akun viyas…\nhey…konmes kujjaku yoom kairi bunedhyba mikahala rythi vaahakaeh…yoom ah kiyeny hadi vaahaka…ok ehn site akun viyas..\nEy miadhu upkuranantha? Mihaaru upkohfa intho belunu adhadhehvx neynge.. hehe avas kohlaba?\nhey…konmes kujjaku yoom ah rythi vaahakaeh bunedhyba…yoom ah kiyeny hadi vaahaka..ok ehn site akun viyas..\nAlhe kobaa tha? 🙁 dhen huttalaifiyyaa vv dhera vane\nMi faharah ves one year break eh kanneyge mi negy. Mivaahaka rycchas Massala aky up kurumuga faruvaa kuda vefa evves hama eh lama eh nethun ?????\nCrush of M\nYeah right.. Ekm can’t ignore mi site ge ehen hurihaa vaahaka thakah vure vx mi story rythi thafaathu.. Who agrees with me\nMa rulhi madu\nReechakas upnukurannakaa kiyuntherinnakah nukiyeyene dhw.. Atleast lasvaa sababeh vx nubunelaane.. Hurihaa comment akah reply nukuriyas evaru kohlleveyne hen hyvany..\nނޭދެމޭ ވަކިވުމެއް… ހާދަހާ ލޯބިވޭ 62\nލޯބި July 1, 2016\nވާށޭ މަށާ އެކީ-11\nލޯބި April 18, 2020\nނޫރު (ފަންސާސްވަނަ ބައި)\nދީނީ ލޯބި March 15, 2018\nބުނާށެ ލޯބި ނުވަނީހޭ….46\nއިންތިޒާރު ( ނުވަވަނަ ބައި )\nލޯބި September 25, 2015\n2:30 އަށްވަނަ ބައި\nހިތާމަ ބިރުވެރި ލޯބި August 15, 2017


SunOnline: Dhanduveringe muzaaharaathaka hedhi India in Delhi ge eki hisaabu thakun internet kandaalaifi\nދަނޑުވެރިންގެ މުޒާހަރާތަކާ ހެދި އިންޑިއާއިން ދިއްލީގެ އެކި ހިސާބުތަކުން އިންޓަނެޓް ކަނޑާލައިފި\nމުހައްމަދު އައުޒަމް 30 Jan 2021, 21:42\nދިއްލީގައި ކުރަމުންދާ މުޒާހަރާގެ ތެރެއިން--\nއިންޑިއާގެ ދަނޑުވެރިން މިހާރު ކުރަމުންދާ ވަރުގަދަ މުޒާހަރާތަކާހެދި އެގައުމުގެ ވެރިރަށް ދިއްލީގެ އެކި ހިސާބުތަކުގައި އިންޓަނެޓް ކަނޑާލައިފިއެވެ.\nއިންޓަނެޓް ކަނޑާލިއިރު ދަނޑުވެރިން ވަނީ ބަނޑުހައި ހޫނުކަމުގެ ހަޅުތާލެއްވެސް ފަށައިފައެވެ.\nމުޒާހަރާތަކާ ދެކޮޅަށް ފުލުހުން ބާރުގެ ބޭނުންކުރަމުން ދާއިރު އެކަކު މަރުވެ އެތައް ސަތޭކަ ބަޔަކު ވަނީ ޒަހަމްވެސް ވެފައެވެ.\nއިންޑިއާއިން މީގެ ކުރިން އިންޓަނެޓްގެ ހިދުމަތް ކަނޑާލަނީ ހަމަނުޖެހުން އުފެދިދާނެ ހާލަތެއް މެދުވެރިވެދާނެތީވެއެވެ. ނަމަވެސް ވެރިރަށް ދިއްލީގައި އިންޓަނެޓްގެ ހިދުމަތް ކަނޑާލުމަކީ އާންމުކަމެއް ނޫނެވެ.\nއިންޑިއާގެ ދަނޑުވެރިން މިދިޔަ ނޮވެމްބަރު މަހުން ފެށިގެން ދިއްލީ ކައިރީގައި މުޒާހަރާ ކުރަމުން ދަނީ އެގައުމުން މިދިޔަ ސެޕްޓެމްބަރު މަހު ފާސް ކުރި ދަނޑުވެރިކަމާ ބެހޭ ގާނޫނުތަކާ ގުޅިގެންނެވެ.\nއިންޑިއާގެ ޕާލިމެންޓުން ސެޕްޓެމްބަރު މަހު ފާސްކުރި ދަނޑުވެރިކަމާ ބެހޭ ގާނޫނުތަކުގެ ތެރެއިން ދަނޑުވެރިން އެންމެ ބޮޑަށް ނުރުހުން ފާޅު ކުރަނީ 'ފާމާސް އެގްރީމެންޓް އޮފް ޕްރައިސް އެޝުއަރެންސް އެންޑް ފާމް ސާވިސެސް' ކިޔާ ބިލަކާ ބެހޭ ގޮތުންނެވެ. އެއީ ދަނޑުވެރިންނަށް އެ ދާއިރާއާ ގުޅުން ހުރި ބޮޑެތި އެކްސްޕޯޓް، ހޯލްސޭލް އަދި ރީޓެއިލް ކުންފުނިތަކާ އެކު ކޮންޓްރެކްޓުތައް ހެދުމަށް މަގުފަހި ކުރާ ބިލެކެވެ.\nމީގެ ކުރިން 1964ގައި އިންޑިއާއިން ފާސްކުރި ގާނޫނެއްގައި ވަނީ ދަނޑުވެރިންނަށް އެމީހުންގެ އުފެއްދުންތައް، ސްޓޭޓްތަކުގެ ސަރުކާރުން ބަލަހައްޓާ ބާޒާރުތަކުގައި ވިއްކަން މަޖުބޫރުކޮށްފަ އެވެ. އަދި އެ އުފެއްދުންތައް ދައުލަތުގެ ކުންފުނިތަކަށް ނުވަތަ ޕްރައިވެޓް ފަރާތްތަކަށް ވިއްކަން އެހީތެރި ވަނީ އެ ބާޒާރުތަކުގައި ތިބޭ މީހުންނެވެ.\nއިންޑިއާގެ ސަރުކާރުން ބުނާ ގޮތުގައި އާ ގާނޫނުގެ ސަބަބުން ދަނޑުވެރިންނަށް ބޮޑެތި ކުންފުނިތަކާ އެކު އެއްބަސްވުންތައް ހަދާ އިރު މެދުވެރިން ބޭނުން ކުރަން ނުޖެހި، ފުރިހަމަ ފައިދާ ލިބޭ ގޮތް ވާނެ އެވެ. އަދި ދަނޑުވެރިންނަށް ޒަމާނީ ޓެކްނޮލޮޖީ ހޯދުން ފަސޭހަ ވާނެ އެވެ.\nއިންޑިއާއިން ހަކުރު އެކްސްޕޯޓްކުރާ މިންވަރުވެސް މަދުކުރަނީ\nއިންޑިއާއިން އަސްކަރީ ފީލްޑް، ދެ އެމްބިއުލާންސް ދީފި\nއިންޑިއާގެ އައްސާމުގައި ފެންބޮޑުވެ އެތައްބަޔަކު މަރުވެއްޖެ


ވިލި މާފަންނު ދާއިރާގެ ރައީސްކަމަށް4ބޭފުޅަކު ކުރިމަތިލައިފި – Maldivian Democratic Party\n09 ޖެނުއަރީ 2013\nވިލި މާފަންނު ދާއިރާގެ ރައީސްކަމަށް4ބޭފުޅަކު ކުރިމަތިލައިފި\nމޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ގެ ވިލި މާފަންނު ދާއިރާގެ ހުސްވެފައިވާ ރައީސްކަމުގެ މަޤާމަށް4ބޭފުޅަކު ކުރިމަތިލައްވައިފިއެވެ.\nމިމަހުގެ 12 ވަނަ ދުވަހު ބޭއްވުމަށް ހަމަޖެހިފައިވާ ވިލި މާފަންނު ދާއިރާގެ ރައީސްކަމަށް ކުރިމަތިލާފައިވަނީ، މ. އަލިމަސްވާދީ، އަބްދުލް މަޖީދު ޝަމީމް އާއި މއ. ހަތާ، އަހުމަދު ޚަލީލް އާއި މއ. ނާރިނގުގެ، މުޙައްމަދު އިބްރާހިމް މަނިކު ގެ އިތުރުން ދަފްތަރު 3699، އަހުމަދު ފާއިޒު އެވެ.\nމީގެ އިތުރުން އެ ދާއިރާގެ ނައިބް ރައީސްކަމަށް2ބޭފުޅަކާއި، ސެކްރެޓަރީ ކަމަށް ވެސް ބޭފުޅަކު ވަނީ ކުރިމަތިލައްވާފަ އެވެ. ނައިބް ރައީސްކަމަށް ކުރިމަތިލައްވާފައިވާ2ފަރާތަކީ ވެސް އަންހެން ކަނބަލުންނެވެ. އެއީ ވ. ދަރެސް، ފާތިމަރު ޔުމްނާ އާއި ވ. ނަސްރު ހަމްނާ ވަޙީދު ސެކްރެޓަރީ ކަމަށް ކުރިމަތިލާފައިވަނީ، ވ. ވެރޯނިކާ، ހަސަން ނަބާޙު އެވެ.\nމި އިންތިޚާބް ތަކުގައި ވޯޓް ލެވޭނީ ޕާޓީގެ އިންތިހާބާއި ބެހޭޤަވާއިދުގެ 5.2 ވަނަ މާއްދާގައި ބަޔާންކުރާ ގޮތުން 06 ޖެނުއަރީ 2013 ވަނަ ދުވަހާ ހަމައަށް ޕާޓީގައި ރަޖިސްޓަރީވެ މެންބަރުންގެ ގޮތުގައި ދެމިތިއްބަވާ ދާއިރާ ބޭފުޅުންނަށް އެކަންޏެވެ.